הוועדה המסדרת, כנסת 23, פרוטוקול מספר 1, 2020-03-23 20:00

אברהם (אבי) ניסנקורן: חברים, אני פותח את הישיבה.

אברהם (אבי) ניסנקורן: לאור הנסיבות הייחודיות שחלות במדינה, זה משפיע על הנוכחות באולם ולכן אני מבקש לפתוח במספר הודעות.

אברהם (אבי) ניסנקורן: מזכירת הכנסת ביקשה שאודיע כי בעקבות מצוקת המקום היא תצפה בדיון מחדרה.

אברהם (אבי) ניסנקורן: מובן שזה מצב לא אידאלי אך אנו נדרשים להישמע להנחיות, אם כל חברי הכנסת ישתפו פעולה באופן קולגיאלי והגון נוכל למזער את הקשיים ולנהל את הישיבה באופן מסודר שיאפשר לכל חברי הוועדה להתבטא.

אברהם (אבי) ניסנקורן: אבקש להקפיד על הנהלים שקבע יושב ראש הכנסת, לפיהם אסורה התכנסות של למעלה מעשרה אנשים.

אברהם (אבי) ניסנקורן: במקרה הזה הוא אישר חריגה ל-12 אנשים, בתנאי שיישמר המרחק של 2 מטר מאחד לשני.

אברהם (אבי) ניסנקורן: בכדי לעמוד בהוראה זו, ישיבה זו מתקיימת בחדר ועדת הכנסת ובחדר ועדת העבודה הצמוד, והדיון מועבר בשידור חי על המסכים בחדרי שתי הוועדות.

אברהם (אבי) ניסנקורן: אנחנו מתחילים את סדר היום בבקשת התפלגות של מפלגת גשר, בראשות אורלי לוי אבקסיס.

אורלי לוי אבקסיס: תודה רבה לך, אדוני היושב-ראש.

אורלי לוי אבקסיס: הבקשה שמובאת עכשיו בפני הוועדה היא בקשה שמהותה היא טכנית.

אורלי לוי אבקסיס: הוועדה לא נדרשת להפעיל שיקול דעת אלא לאשר את בקשת הפיצול כפי שעומד בפני החוק, לפי סעיף 59(2), וכפי שהצהרנו וגם הגשנו את אותו הסכם.

אורלי לוי אבקסיס: אני רוצה לומר כמה מילים.

אורלי לוי אבקסיס: זה לא חדש ואני לא חושבת שיש מישהו שמופתע.

אורלי לוי אבקסיס: כאשר עשינו את החיבור הזה הצהרתי, כפי שהצהירו גם אחרים מעל כל במה לפני החיבור, תוך כדי מערכת הבחירות ומיד לאחריה: החיבור הוא חיבור טכני.

אורלי לוי אבקסיס: אמרתי גם מעל לכל במה, שתהום פעורה בין גשר לבין מרצ.

אורלי לוי אבקסיס: הנסיבות הפוליטיות שהיו הביאו אותנו לאותו חיבור שאין בו מהות, כפי שגם הצהרנו וכפי שהגשנו את ההסכם לוועדת הבחירות, וכעת, לאחר שהתברר לי שאותן הבטחות שהוצגו בפניי כנציגת גשר טרם אותו חיבור, לא היה בכוונת הצדדים לקיים אותן לאחר הבחירות.

אורלי לוי אבקסיס: פניתי ליושב ראש מפלגת העבודה יום לאחר הבחירות וביקשתי את הפיצול כפי שהתחייבנו וכפי שאני הבנתי את הדברים.

אורלי לוי אבקסיס: מאחר שהדברים האלה לא קרו ואדרבא, המציאות הוכיחה שהחיבור הזה הופך להיות ממשי מבחינת חלק מהמפלגות האחרות ומבחינתן הן רוצות להמשיך הלאה, לא נותר בידי אלא לבקש את מימוש ההסכם לפי סעיף 59(2) ואני מבקשת להכיר בבקשה הזאת ולהכיר בגשר כסיעה עצמאית.

אורלי לוי אבקסיס: אני הקמתי את גשר כדי לשמור את העצמאות שלי.

אורלי לוי אבקסיס: בכל ההסכמים שחתמתי, בין אם זה עם מפלגת העבודה ובין אם זה באותו הסכם משולש שהובא לפה, העצמאות של גשר נשמרת ויש את האופציה להתפצל לפי אותו סעיף לחוק הכנסת שדיברנו פה ואני מבקשת מהוועדה לאשר את זה.

אורלי לוי אבקסיס: האבסורד שאני צופה בו, לצערי הרב, מהול בסוג של צביעות מסוימת כאשר הדברים היו מונחים על השולחן, ידועים ואי קיום של הדברים מבחינת השותפים האחרים, לא נותר לי אלא לבוא ולדרוש את אותו פיצול.

אורלי לוי אבקסיס: אני מבקשת שהסיעה שתאושר תיקרא בתור סיעת גשר.

אורלי לוי אבקסיס: בינתיים אנחנו לא עושים שום שינוי מבחינת באי כוח סיעת גשר ואנחנו מבקשים אתכם לאשר את הדבר.

אברהם (אבי) ניסנקורן: יש למישהו מהחברים הערות?

יואב קיש: יש שאלה.

יואב קיש: האם יש עמדה של העבודה ומרצ לעניין?

אברהם (אבי) ניסנקורן: איפה נציגת העבודה?

אברהם (אבי) ניסנקורן: מרב, פה?

אברהם (אבי) ניסנקורן: איפה מרב?

קרן ברק: היא הייתה פה, אקרא לה.

קרן ברק: היא לא פה.

ארבל אסטרחן: עד שיקראו, אני יכולה להתייחס?

אברהם (אבי) ניסנקורן: כן, בבקשה, ארבל.

ארבל אסטרחן: אתייחס בקצרה לעניין.

ארבל אסטרחן: חוק הכנסת קובע בסעיף 59 - - -

אברהם (אבי) ניסנקורן: רק מילה אחת, אורלי, מעבר לבקשת הפיצול גם התייחסת לגופו של עניין במישור הערכי.

אברהם (אבי) ניסנקורן: לכן, מרב, זכותה המלאה להגיב על זה, בלי קשר עכשיו להצבעה על הפיצול.

אורלי לוי אבקסיס: אני חושבת שאתה טועה, אדוני.

אורלי לוי אבקסיס: מאחר ומדובר פה על סעיף שהוא כל כך סעיף טכני פרוצדוראלי, הוועדה לא אמורה לתת את דעתה, רק לאשר.

אברהם (אבי) ניסנקורן: לא שמעת מה שאמרתי.

אברהם (אבי) ניסנקורן: אמרתי, תפרידי רגע בין ההצבעה לבין מה שאמרת לעניין הסיבה לפיצול.

אברהם (אבי) ניסנקורן: תהא הסיבה לפיצול - - -

אורלי לוי אבקסיס: אבי, אין שום בעיה, אני בסך הכול מבקשת לאשר את אותו פיצול כפי שביקשנו גם באותה הצעה של החיבור.

אברהם (אבי) ניסנקורן: הבנתי, אני מוכן לעבור להצבעה.

אברהם (אבי) ניסנקורן: אני רק אומר, ברגע שאמרת משהו על שותפים אז זכותם להגיב.

ארבל אסטרחן: אני אגיד בקצרה.

ארבל אסטרחן: חוק הכנסת קובע בסעיף 59, שלושה מקרים שבהם חבר כנסת או קבוצה של חברי כנסת יכולים להתפלג מסיעתם.

ארבל אסטרחן: המשמעות של התפלגות, להבדיל מפרישה – אלה המונחים בחוק – שהתפלגות היא דבר שהחוק רואה כמשהו שהוא מותר, משהו שהוא בסדר ולא נלוות אליו סנקציות, להבדיל ממקרה של פרישה – כי אם אתם זוכרים, המקרה האחרון בעניין הזה נגע לאותה חברת כנסת שפנתה כעת לוועדה.

ארבל אסטרחן: אחד המקרים שמפורטים בסעיף 59 הוא מקרה שבו רשימת המועמדים הוגשה על ידי כמה מפלגות והמפלגות האלה הגישו ליו"ר ועדת הבחירות, ביחד עם הגשת רשימת המועמדים, הסכם שאומר שהן מאפשרות לכל אחת מהמפלגות שמרכיבות את הרשימה ואחר כך את הסיעה, להתפלג.

ארבל אסטרחן: הן לא חייבות להגיש הסכם כזה, הן רשאיות להגיש.

ארבל אסטרחן: במקרה שבפנינו, שלוש מפלגות, העבודה, גשר ומרצ הגישו רשימת מועמדים משותפת.

ארבל אסטרחן: בהסכם שהן הגישו ליו"ר ועדת הבחירות הן ציינו במפורש שהסיעה שתוקם בכנסת תהיה סיעה שהיא צירוף של מפלגות כמשמעותה בסעיף 59(2) לחוק הכנסת.

ארבל אסטרחן: לכן כל אחד מהרכיבים, כל אחת מהמפלגות יכולה לפנות לוועדת הכנסת ולבקש התפלגות ויש לה זכות לעשות זאת.

ארבל אסטרחן: לעניין הזה לא רלוונטית עמדת הסיעות האחרות, הזכות היא של כל אחת מהסיעות.

ארבל אסטרחן: האישור של ועדת הכנסת נדרש – כמו שאומרת חברת הכנסת לוי אבקסיס – לאישור די פורמאלי.

ארבל אסטרחן: הוועדה בודקת שמתקיימים התנאים שבחוק.

יואב קיש: ארבל, תודה רבה על ההסבר.

יואב קיש: יש לי שאלה, אבי, רציתי לשאול, האם גם בכחול לבן יש הסכם כזה של התפצלות?

יואב קיש: האם גם בכחול לבן יש הסכם התפצלות זהה כזה?

אברהם (אבי) ניסנקורן: אנחנו עוברים להצבעה.

אברהם (אבי) ניסנקורן: אני רוצה לציין, אין פה נציגים של עבודה-גשר-מרצ, אז אני לא אתייחס לחלק המהותי שהתייחסת אליו בסיבת הפיצול.

אברהם (אבי) ניסנקורן: אני מניח שדעתם שונה.

אורלי לוי אבקסיס: לא, לא, הם חתומים על ההסכם.

אברהם (אבי) ניסנקורן: לא, התכוונתי לגבי הטפת המוסר.

אורלי לוי אבקסיס: גם על העצמאות של גשר הם חתומים וגם על ההתפלגות הם חתומים.

אברהם (אבי) ניסנקורן: לא.

אברהם (אבי) ניסנקורן: אמרתי, לגבי השאלה של עומדים במילה, לא עומדים במילה, כל אחד ועמדתו.

אורלי לוי אבקסיס: אם היו מקיימים, לא היינו מתפצלים.

ארבל אסטרחן: אני רק אוודא אתם, ששם הסיעה שלהם יהיה עבודה-מרצ, נמחק גשר.

אורלי לוי אבקסיס: נכון.

ארבל אסטרחן: ושם הסיעה החדשה שלכם היא סיעת גשר.

אברהם (אבי) ניסנקורן: אז אנחנו מצביעים על אישור הסכם הפיצול, רואים את זה כאישור טכני.

אברהם (אבי) ניסנקורן: בבקשה, מי בעד.

יואב קיש: רגע, מי שם חברי הליכוד?

יואב קיש: כמה חברי ליכוד יש שם?

אברהם (אבי) ניסנקורן: חמישה יכולים להצביע מהליכוד.

יואב קיש: אבי, פה בחדר אין מתנגדים.

אברהם (אבי) ניסנקורן: אני מבין שמגשר-מרצ אין פה בחדר נציג.

אברהם (אבי) ניסנקורן: טוב, אני מעמיד את הבקשה להצבעה.

אברהם (אבי) ניסנקורן: מי בעד, מי נגד?

אברהם (אבי) ניסנקורן: בעד – 12

אברהם (אבי) ניסנקורן: נמנעים – אין

אברהם (אבי) ניסנקורן: בקשת הפיצול אושרה.

אברהם (אבי) ניסנקורן: הבקשה אושרה ברוב דעות, תודה רבה.

אורלי לוי אבקסיס: מיקי, תשתתפו בדיון, מה זאת אומרת זכויות עליה?

אורלי לוי אבקסיס: אני סיעה נפרדת, אי אפשר לקרוא לי עריקה.

אורלי לוי אבקסיס: הסיעה נפרדת עצמאות.

אורלי לוי אבקסיס: אני הקמתי את גשר יש מאין כדי לשמור על העצמאות שלי.

אברהם (אבי) ניסנקורן: אוקי, אושר ברוב דעות, תודה רבה.

שלמה קרעי: על העצמאות וגם על הערכים, אורלי.

אורלי לוי אבקסיס: הרי בממשלת מיעוט אני יכולה להיות מלכה, יכולה להיות שרה בכירה.

אורלי לוי אבקסיס: המחיר האישי שאני משלמת בשביל הערכים שלי, אף אחד במערכת הפוליטית לא עושה את זה.

אורלי לוי אבקסיס: תודה רבה לכם.

אברהם (אבי) ניסנקורן: תודה.

אברהם (אבי) ניסנקורן: אנחנו עוברים לנושא השני שעל סדר היום, יש פה שלושה נושאים.

אברהם (אבי) ניסנקורן: אני אזכיר לכם, הנושא השני זה בחירת ועדות זמניות לענייני כספים וענייני חוץ וביטחון.

אברהם (אבי) ניסנקורן: הנושא השלישי זה הקמת ועדות מיוחדות.

אברהם (אבי) ניסנקורן: בבקשה, אנחנו עוברים להצבעה בנושא בחירת ועדות זמניות לענייני כספים וחוץ וביטחון.

אברהם (אבי) ניסנקורן: ההצעה שלנו, שכל אחת מהוועדות תמנה 17 חברים.

אברהם (אבי) ניסנקורן: לגבי החברים בוועדות, מיד אקרא את שמות החברים בוועדות.

אברהם (אבי) ניסנקורן: לגבי ראשי הוועדות מוצע לבחור יו"ר ועדת כספים זמנית.

אברהם (אבי) ניסנקורן: וגבי אשכנזי, יו"ר ועדת החוץ והביטחון הזמנית.

אברהם (אבי) ניסנקורן: מי רוצה לדבר?

שלמה קרעי: אבי, אולי תסביר לנו את סדרי הדיון הערב?

אברהם (אבי) ניסנקורן: סדרי הדיון, מי שיש לו עמדה, שיביע עמדה ונצביע.

שלמה קרעי: במליאה, מה מאשרים, מה לא מאשרים?

מכלוף מיקי זוהר: אני רוצה לשאול שאלה, אפשר, אדוני היושב-ראש?

אברהם (אבי) ניסנקורן: כן, אני רק אגביל את הזמן לשתי דקות לכל דובר.

מכלוף מיקי זוהר: למה שתי דקות?

מכלוף מיקי זוהר: זה מעט.

אברהם (אבי) ניסנקורן: שלוש דקות לכל דובר, בבקשה.

מכלוף מיקי זוהר: אני רוצה להפנות את השאלה שלי, ברשותכם, לארבל, היועצת המשפטית של הוועדה.

מכלוף מיקי זוהר: למיטב ידיעתי, לפחות בחמש הכנסות האחרונות - - -

קארין אלהרר: מה זה משנה מה היא תגיד?

קארין אלהרר: אתם תגידו שזה לא טוב.

מכלוף מיקי זוהר: אני אשמח שתתייחסו, אין בעיה שתפריחו את טענותיי.

מכלוף מיקי זוהר: אני מבין שאם מפריעים לי לדבר זה לא נלקח על חשבון הזמן.

אברהם (אבי) ניסנקורן: בבקשה.

מכלוף מיקי זוהר: בחמש כנסות האחרונות, מעבר לזה שחילקנו לפי מפתח סיעתי, היה מפתח קואליציה אופוזיציה.

מכלוף מיקי זוהר: זה מפתח שהקפדנו עליו לאורך כל הדרך.

מכלוף מיקי זוהר: עודד, ממש חשוב שתשמע מה יש לי לומר כי אתה מבין אלה שהתעקשת על מה שאני אומר עכשיו, שיהיה מפתח קואליציה אופוזיציה.

מכלוף מיקי זוהר: ואומר, שאם יש לנו 34 חברים בוועדת כספים ובוועדת החוץ והביטחון, צריך לעשות חלוקה.

מכלוף מיקי זוהר: צריך לעשות חלוקה של 34 חלקי 120 ולהכפיל במספר חברי כל אחת מן הסיעות.

מכלוף מיקי זוהר: זה דבר שהיה מקובל ונעשה בכל חמש הכנסות האחרונות, בדקתי את זה.

מכלוף מיקי זוהר: זה נעשה גם כשכחול לבן היו באופוזיציה ובמיעוט והתחשבנו בכלל חברי הבית מעבר לבחירה של ההרכב הסיעתי.

מכלוף מיקי זוהר: מה שקורה כרגע, בהתאם למינוי החברים שאתם רוצים למנות, 17, 17, תשע – שמונה, תשע – שמונה.

מכלוף מיקי זוהר: אתם בעצם מבטלים גם את הנוהג הזה.

מכלוף מיקי זוהר: ביטלתם נוהג בכל מה שקשור לדיונים בתקופת פגרת בחירות, וכמובן להשתמש בכנסת לצורכי פוליטיקה בתקופת פגרת בחירות.

מכלוף מיקי זוהר: זה נוהג שהפרתם.

מכלוף מיקי זוהר: אתם מנסים להפר נוהג בהחלפת יושב ראש כנסת לפני שעומדת לקום ממשלה.

מכלוף מיקי זוהר: אתם מפירים נוהג שהעברתם החלטה על הצבעה בוועדת ההסכמות באופן חד צדדי, בלי שום ניהול משא ומתן ענייני אתנו ובלי הסכמות.

מכלוף מיקי זוהר: אתם מוותרים על נוהג של להקים ועדה שהיא גם לא מאפיינת את ההרכב הסיעתי בכנסת.

מכלוף מיקי זוהר: אתם עושים את זה בניגוד כמובן להנחיות משרד הבריאות, זה ידוע.

מכלוף מיקי זוהר: את כל הדברים האלה אתם עושים בשם מה?

מכלוף מיקי זוהר: בשם עריצות הרוב, מה שלא הייתם עד לאחרונה.

מכלוף מיקי זוהר: אני אומר לכם והתרעתי בפניכם גם בעבר, היום אנחנו מיעוט, יכול להיות שמחר נהיה הרוב.

מכלוף מיקי זוהר: עריצות הרוב חוזרת אליך כבומרנג.

פנינה תמנו: מיעוט דורסני.

מכלוף מיקי זוהר: היא חוזרת אליך כבומרנג.

מכלוף מיקי זוהר: אבי, אתה מגיע ממערכת שאני מכיר אותה, מערכת ההסתדרות.

מכלוף מיקי זוהר: נכון, שם בדרך כלל הקואליציות מאוד מאוד רחבות, היו לכם גם תקציבים רחבים כדי לייצר את הקואליציות.

מכלוף מיקי זוהר: היום הקואליציה שלך היא צרה, אתה על 61 חברי כנסת על חודו של קול.

מכלוף מיקי זוהר: אין אדם שרואה את עצמו כמנהיג, כדמוקרט, שמנהיג בעקרונות של הדמוקרטיה, שהיה פועל כפי שאתה וחברי כחול לבן פועלים.

מכלוף מיקי זוהר: באמצעות חודו של קול, אחד בלבד, אתם מבטלים את המיעוט לחלוטין.

מכלוף מיקי זוהר: השתלטתם על כל ראשי הוועדות, לא נותנים לנו אפשרות לקבל ייצוג כפי שקיבלנו בכל חמש הכנסות האחרונות כרוב, ואתם עושים את זה על חודו של קול.

מכלוף מיקי זוהר: אגב, בזמן שאתם יודעים שאין לכם שום סיכוי להרכיב ממשלה.

מכלוף מיקי זוהר: אתם אפילו לא פועלים באמת להרכבת ממשלה אבל כן פועלים להשתמש ברוב המקרי שהשגתם כדי לחסל את המיעוט לגמרי, כדי לדרוס אותו, כדי למחוק אותו מעל פני האדמה, ככה אני רואה את זה.

מכלוף מיקי זוהר: וכמובן, בהמשך לשימוש של חקיקה פרסונאלית ורטרואקטיבית נגד ראש הממשלה.

מכלוף מיקי זוהר: הדבר הזה נרשם על שמכם שוב.

מכלוף מיקי זוהר: גם היום לא ניהלתם אתי משא ומתן, הצעתם לי הצעות סרק כדי לנסות לצאת לידי חובה, שהן לא היו באמת הצעות והדרך הזאת בסופו של דבר תתהפך עליכם כי ביום שאתם תהיו המיעוט יהיו לנו צידוקים לפעול בדיוק כמו שאתם פעלתם.

מכלוף מיקי זוהר: כי אנחנו נוכל לומר שהיו תקדימים להתנהלות שכזאת דווקא מצדכם ולכן יהיה מאוד קשה לתקוף את ההחלטות שאנחנו נקבל אם אנחנו נהיה הרוב מתישהו.

פנינה תמנו: כי הייתם מלח הארץ בפעמים שהיית היושב ראש של הוועדה הזאת.

מכלוף מיקי זוהר: אם הייתם מקימים עכשיו ממשלה והייתם הולכים יחד עם זה בדרך מסוימת, על הכיפאק.

מכלוף מיקי זוהר: בסיום דבריי אני רוצה לפנות לחברי הרשימה המשותפת.

מכלוף מיקי זוהר: אין לנו מכנה משותף מבחינת היכולת לעשות נניח קואליציה ביחד.

אברהם (אבי) ניסנקורן: אתם קוראים להם טרוריסטים.

אברהם (אבי) ניסנקורן: אתה יכול להגיד כן, אתה יכול להגיד לא, אבל אני מציין עובדה.

מכלוף מיקי זוהר: יש לי פה ואני גם יודע לדבר והעמדות שלי הן עמדות מאוד מאוד ברורות.

מכלוף מיקי זוהר: אין לנו דרך לשתף פעולה אתכם, עם הרשימה המשותפת, לא בקואליציה ולא בממשלה, משום שאתם, לעניות דעתנו, עסוקים רוב הזמן בסוגיות שקשורות לפלסטין, שקשורות לאבו-מאזן, לחמאס, חיזבאללה, פחות למען ערביי ישראל, ככה אנחנו רואים את ההתנהלות שלכם.

מכלוף מיקי זוהר: אבל הדבר שגם החברה הערבית לא תדע לכבד זה את זה שמכרתם את בן הברית אולי היחיד שלכם בכנסת, משה גפני, שהיה יושב ראש ועדת הכספים.

מכלוף מיקי זוהר: תראו, משה גפני, שנים שירת את המגזר הערבי, שנים עזר למגזר הערבי כיושב ראש ועדת הכספים ואתם מכרתם אותו.

מכלוף מיקי זוהר: ובשביל מי מכרתם אותו?

מכלוף מיקי זוהר: בשביל האויב הכי גדול של החברה הערבית, אביגדור ליברמן, זה שמבוקר עד ערב מסית נגד החברה הערבית.

מכלוף מיקי זוהר: לא נגד הרשימה המשותפת, נגד החברה הערבית ישירות.

מכלוף מיקי זוהר: וזה האיש שאמר טרנספר במו פיו, אני זוכר את זה.

מכלוף מיקי זוהר: ובשבילו אתם מוכרים את ועדת הכספים, נותנים לו את ועדת הכספים.

מכלוף מיקי זוהר: לדעתי זה גם יופיע ב-PANET הדבר הזה.

מכלוף מיקי זוהר: אתם הולכים לתת לו את ועדת הכספים, בשביל מה?

מכלוף מיקי זוהר: ועוד נגד מי, נגד גפני?

פנינה תמנו: אתה מתחנן לטיבי?

מכלוף מיקי זוהר: אני לא מתחנן לאף אחד, את שומעת אותי מתחנן?

פנינה תמנו: זה נראה ככה.

פנינה תמנו: אתה צריך את האצבע של טיבי?

פנינה תמנו: אתה צריך את המשותפת - - -

מכלוף מיקי זוהר: אני אומר דברים נחרצים.

שלמה קרעי: הוא רק מראה את הצביעות, רק את הצביעות.

מכלוף מיקי זוהר: אתם הרשימה המשותפת עושים דבר - - -

פנינה תמנו: כמה צביעות, נו, מיקי.

מכלוף מיקי זוהר: אני לא ביקשתי מכם תמיכה בשום דבר ולא ביקשתי מכם סיוע בשום דבר.

מכלוף מיקי זוהר: אני בא פה לומר לכם בצורה ברורה, אין לי שום אפשרות לקיים אתכם עבודה משותפת, שום אפשרות בגלל ההתנהלות שלכם.

מכלוף מיקי זוהר: אבל גפני?

מכלוף מיקי זוהר: אחד ששנים על גבי שנים, זה מה שאתם אומרים, ככה אתם מתנהלים?

מכלוף מיקי זוהר: בעיניי זו עוד הוכחה למה לא ניתן לסמוך עליכם.

מכלוף מיקי זוהר: זו עוד הוכחה למה לא ניתן לסמוך עליכם, כי בשם ההרס של מדינת ישראל ושל הפגיעה בעקרונות היהודיים במדינת ישראל אתם תמכרו את כולם, גם את האנשים שנתנו לכם שנים על גבי שנים, גם את הפרה החולבת שחטתם.

מכלוף מיקי זוהר: וזה יישמר לכם וייזכר לכם גם ליום שאתם תהפכו להיות חזרה מיעוט, ובעזרת השם היום הזה יגיע מהר מאוד.

פנינה תמנו: מיקי, זה מדהים, אתה לא מבין שבכנסת יש תחלופת תפקידים?

פנינה תמנו: אתה חושב שאם הוא טוב אז הוא צריך להישאר כל החיים?

פנינה תמנו: פה זה לא קביעות.

מכלוף מיקי זוהר: אנחנו גם נפעל שאתם תחזרו להיות מיעוט.

מכלוף מיקי זוהר: וכשאתם תהיו מיעוט לא תוכלו לבוא לגפני ולהגיד לו אנחנו צריכים עזרה למגזר.

מכלוף מיקי זוהר: לא תוכלו לעשות את זה.

שלמה קרעי: דווקא גפני עוזר בלי אינטרסים.

פנינה תמנו: אמרת שתי דקות, לא, אבי?

מכלוף מיקי זוהר: אני חושב שאבי, נהנה מכל רגע ואת רוצה להפריע לו.

אברהם (אבי) ניסנקורן: האמת, שנהניתי מתערובת של השמצות ובקשות.

מכלוף מיקי זוהר: לסיום דבריי אני רוצה לסכם.

אברהם (אבי) ניסנקורן: לא, עבר הזמן.

אברהם (אבי) ניסנקורן: אתה שבע דקות.

מכלוף מיקי זוהר: אתה לא יכול לאפשר לי לסכם?

אברהם (אבי) ניסנקורן: מצטער, שבע דקות, חרגת.

אברהם (אבי) ניסנקורן: אסף, בבקשה.

מכלוף מיקי זוהר: המינימום לאפשר לבן אדם לסכם במשפט.

מכלוף מיקי זוהר: לאפשר לסכם במשפט אתה לא מסכם?

מכלוף מיקי זוהר: איזה מן ניהול זה?

פנינה תמנו: הוא עדיין לא שכנע את אחמד.

פנינה תמנו: אחמד, הוא עדיין לא שכנע אותך.

אברהם (אבי) ניסנקורן: בבקשה, עוד 30 שניות.

מכלוף מיקי זוהר: אתה עכשיו הרוב, אתה צריך לתת למיעוט קצת - - -

אברהם (אבי) ניסנקורן: יש לך 30 שניות, בבקשה.

אברהם (אבי) ניסנקורן: מיקי, בבקשה.

קארין אלהרר: מעניין, כשהוא היה הרוב - - -

מכלוף מיקי זוהר: דמיין שאני מחר יושב בכיסא הזה ואתה, אגיד לך, לא רוצה לשמוע אותך, איך היית מרגיש?

מכלוף מיקי זוהר: זה קשה.

אברהם (אבי) ניסנקורן: אני הייתי עומד בזמנים.

מכלוף מיקי זוהר: לא בהכרח היית עומד בזמנים.

אברהם (אבי) ניסנקורן: טוב, קיבלת 30 שניות, אתה מבזבז אותן.

מכלוף מיקי זוהר: סיימתי לדבר.

אברהם (אבי) ניסנקורן: בבקשה, אסף.

אסף זמיר: מיקי, היה לי המזל שנבחרתי הנה כבר באפריל הקודם, כשאתה היית יושב ראש הוועדה המסדרת וזכיתי לראות, ברוב דחוק, איך הכנסת הזאת התנהלה כשאתה היית הריבון.

אסף זמיר: האמת היא, אחרי שיצא לי לראות את זה, או שאתה בחוסר מודעות מוחלטת, או ציני 200%.

אסף זמיר: ורוב הסיכויים שאתה קצת מזה וקצת מזה.

מכלוף מיקי זוהר: אתה מאשים אותי בהתנהלות שלכם?

אסף זמיר: מדינת ישראל עשר שנים חוותה צד שלם של המפה הפוליטית: דורסנות, שיסוי, פלגנות, גזענות, שנאה.

מכלוף מיקי זוהר: ממש לא.

מכלוף מיקי זוהר: אתם עושים את זה, יאיר לפיד, עושה את זה.

אסף זמיר: עכשיו, במיעוט שיש לך, אתה מדבר על להפר נוהל?

אסף זמיר: יש לך יושב-ראש, שלא מפנה את מקומו כבר שבוע, למרות שיש רוב להחליף אותו.

אסף זמיר: יש לך שר משפטים שאומר, נשיאת העליון תבוא הנה לפתוח את הכנסת אם היא רוצה.

אסף זמיר: תקשיב טוב, אין לכם שוב גבול ואתם נסמכים על העובדה שהצד השני מנסה להתנהג בצורה - - -

מכלוף מיקי זוהר: בעריצות.

אסף זמיר: בצורה מנומסת.

מכלוף מיקי זוהר: אתם מנומסים?

מכלוף מיקי זוהר: אתם עריצים.

אסף זמיר: אתם מנצלים את הנימוס הזה כל יום ואנחנו סיימנו להתנצל.

מכלוף מיקי זוהר: אתם דיקטטורה.

אסף זמיר: אנחנו סיימנו את הכוחנות הזאת לתת לכם לדרוס באמצעותה את הדמוקרטיה הישראלית ואת כללי המנהל התקין, את החברה הישראלית.

מכלוף מיקי זוהר: אתם דיקטטורה.

מכלוף מיקי זוהר: אתם מתנהגים כמו איראן.

מכלוף מיקי זוהר: החוקים שלכם זה כמו באיראן.

אסף זמיר: תן לי לסיים.

אסף זמיר: אתה יודע מה הכי נורא?

אסף זמיר: שאתם עוד שומרים על איזה פסאדה, כאילו אתם מתעסקים בקורונה, שכל מי שאתם מתעסקים בו בשבוע האחרון - - -

מכלוף מיקי זוהר: מי מתעסק בקורונה, אתם?

מכלוף מיקי זוהר: יאיר לפיד קורא לאנשים לצאת לקורונה ואנחנו שומרים על האנשים מקורונה.

מכלוף מיקי זוהר: נו, באמת.

מכלוף מיקי זוהר: ראש הממשלה מתעסק בקורונה, לא אתם.

אסף זמיר: כל מה שאתם מתעסקים בשבוע האחרון, הרמיסה של בג"ץ והשיסוי והפילוג של הקואליציה שקמה.

אסף זמיר: מה לעשות, אתה לא רגיל לכך שיש רוב שחושב אחרת ממך.

מכלוף מיקי זוהר: מה אתה אומר, איזה רוב?

מכלוף מיקי זוהר: תקים ממשלה עם הרוב הזה.

מכלוף מיקי זוהר: תקים ממשלה עם הרוב הזה.

אסף זמיר: מעבר לכל הטענות שיש לי ושאמרתי קודם, אתה יודע מה הדבר שהכי הביך אותי היום?

אסף זמיר: כשלא הגעתם אמרתי, לא רק שאתם לא מקבלים הכרעה דמוקרטית, מערערים על תוצאות הבחירות, לא רק שאתם ממשיכים לשסות, לבזות.

אסף זמיר: אתם בכיינים, אתם לוזרים בכיינים שפעם אחת בעשר שנים, להצבעה אחת אין לכם רוב אז אתם לא באים לכנסת.

אסף זמיר: זאת התנהגות של לוזרים.

מכלוף מיקי זוהר: אתה רוצה לדעת איך נראה לוזר?

מכלוף מיקי זוהר: אני אגיד לך, הוא נמצא ביש עתיד וקוראים לו יאיר לפיד, ככה נראה לוזר.

פנינה תמנו: כל פעם שאין לך מה להגיד אתה אומר יאיר לפיד.

פנינה תמנו: די.

מכלוף מיקי זוהר: יאיר לפיד, דוגמה ללוזר.

אסף זמיר: לכן אני בעד להצביע בעד הקמת הוועדות האלה ויפה שעה אחת קודם.

אברהם (אבי) ניסנקורן: אני מבקש שלא להפריע.

אברהם (אבי) ניסנקורן: אסף, עוד משהו?

מכלוף מיקי זוהר: הוא סיים, אתה נותן לו עוד?

אברהם (אבי) ניסנקורן: הפרעת לו.

אברהם (אבי) ניסנקורן: זה עריצות הרוב.

אברהם (אבי) ניסנקורן: אתה תיזכר לדיראון עולם, זה יירשם על שמך, לא תוכל אחר כך להתגאות בזה שהיית פעם אחת יושב-ראש ועדה מסדרת.

אברהם (אבי) ניסנקורן: אלה הימים הכי מבישים של הוועדה.

אברהם (אבי) ניסנקורן: זה יירשם על שמך, על שמך הכול, אבי, תבין, הכול על שמך.

אברהם (אבי) ניסנקורן: עוד דקה לאסף, ואחר כך מה שנעשה, נעשה את זה רנדומאלית, נציג אחד מכל חדר, שלא תהיה תחושה לחדר השני שפוסחים עליהם.

אברהם (אבי) ניסנקורן: אחרי אסף ידבר נציג אחד מהחדר השני וחוזר חלילה.

אברהם (אבי) ניסנקורן: בבקשה.

אסף זמיר: אני רוצה לסיים ולהגיד לך משהו.

אסף זמיר: השבוע, ראש המפלגה שלך, ראש הממשלה, עלה בטלוויזיה ואמר אני רוצה אחדות.

אסף זמיר: אני מגיע ממפלגה ששלוש מערכות בחירות, לפני הבחירות אומרת, החלום שלנו היא הקמה של ממשלת אחדות רחבה, לפני הקורונה, לפני המשבר.

אסף זמיר: ראש המפלגה שלך, כל בחירות אומר, לא אקים אחדות, והוא כשהוא מפסיד ונכשל, פונה לאחדות.

מכלוף מיקי זוהר: אסף זמיר, יאיר לפיד קובע, צר לי לבשר לך.

אסף זמיר: אני מבקש שתיתן לי לסיים כי כשאתה מדבר אני נותן לך.

אברהם (אבי) ניסנקורן: מיקי, אני קורא לך לסדר פעם שנייה, אצטרך להוציא אותך.

אסף זמיר: בסוף, עם כל הוויכוחים שלנו, אנחנו, החברים שלי פה ואני נעמוד על המשמר, את הדמוקרטיה לא ניתן לכם לפרק.

אסף זמיר: אבל הדבר שמעניין את הציבור בישראל היא הקורונה, היא המגפה, המשבר הכלכלי והחברתי, העיניים שלהם נשואות אלינו ואני אומר לך, אם הוא מדבר כמו שהוא דיבר בטלוויזיה ואמר שהוא רוצה אחדות ואתם כשלוחה מתנהלים כמו שאתם מתנהלים פה, אף אחד לא ייקנה מכם שאתם באמת רוצים אחדות.

מכלוף מיקי זוהר: תשאל את יאיר לפיד.

מכלוף מיקי זוהר: עוד להפיל עלינו את זה שיאיר לפיד השתלט עליכם?

מכלוף מיקי זוהר: נו, באמת.

פנינה תמנו: מיקי, לא נמאס לך?

פנינה תמנו: מיקי, אין לך טיעונים.

מכלוף מיקי זוהר: יאיר לפיד השתלט על כל המפלגה, אתה בא אלינו בטענות?

מכלוף מיקי זוהר: לך ליאיר לפיד, תשכנע אותו לבוא.

פנינה תמנו: מיקי, כל היום יאיר לפיד, מה יעזור לך?

פנינה תמנו: אין לך טיעונים.

אברהם (אבי) ניסנקורן: שנייה, חבר'ה.

אברהם (אבי) ניסנקורן: יזהר שי, בבקשה, שלוש דקות.

יזהר שי: תודה, אדוני היושב-ראש, אני רוצה לברך את חבר הכנסת מיקי זוהר, קודם כל על כישורים מתמטיים יוצאי דופן שהוא הפגין בתחילת דבריו.

יזהר שי: אחרי זה על הכישורים הוורבאליים, ומה שלא ידעתי עד היום, גם כישורים תיאטרליים יוצאי דופן.

יזהר שי: כל הכבוד, כנראה שהלכת לאותו בית הספר שהנאשם מבלפור הלך אליו כשהוא למד את כניסתו לפוליטיקה הישראלית.

יזהר שי: ברכות, יש לך עתיד גדול אם זה המסלול.

יזהר שי: אם כבר דיברנו על הנאשם, אני רוצה להגיד, התפרסם איזשהו וואצאפ שהודלף מקבוצת הח"כים של הליכוד, שבו מיקי זוהר, הסביר לכולנו מה הולך להיות כאן הערב.

יזהר שי: מה שלא היה כתוב שם, שבסוף הפיליבסטר הזה ייגמר כשתגיע הוראה של הנאשם מבלפור שאפשר ללכת הביתה.

יזהר שי: אז כיוון שנגזר עלינו לדבר, אז בואו נדבר עד שתגיע הוראה מאי שם למעלה לפזר את האנשים.

מכלוף מיקי זוהר: אתה יודע, זה שתקרא לו הנאשם מבלפור, לא מכבד, לא אותך ולא אף אחד.

אברהם (אבי) ניסנקורן: אני קורא אותך לסדר פעם שלישית, בבקשה.

מכלוף מיקי זוהר: ההתנהגות שלך מבישה.

שלמה קרעי: מה עם גנץ והממד החמישי?

שלמה קרעי: מה עם לפיד וחוק ישראל היום?

מכלוף מיקי זוהר: בוא נדבר על פרשת ידיעות אחרונות, שאנחנו יודעים שישבו יאיר לפיד ונוני מוזס בפגישות ארוכות.

מכלוף מיקי זוהר: בוא נדבר על אורנה ברביבאי ועל כל ההחלטות שהיא העבירה בסופו של יום, כשהיא משקרת ומעבירה מידע שקרי?

מכלוף מיקי זוהר: בוא נדבר על הכול.

מכלוף מיקי זוהר: אתה אומר הנאשם מבלפור?

מכלוף מיקי זוהר: אתם חבורה של מושחתים כולכם.

אברהם (אבי) ניסנקורן: בבקשה, מיקי זוהר, לצאת לכמה דקות.

שלמה קרעי: יש כתב אישום ואדם זכאי עד שלא הוכחה אשמתו.

שלמה קרעי: אדם זכאי עד שלא הוכחה אשמתו.

מרב מיכאלי: הוא לא אמר המורשע, הוא אמר הנאשם.

קרן ברק: אתה לא מזלזל באף בן אדם - - -

מרב מיכאלי: גם אני לא מזלזלת באף אחד אבל ראש הממשלה מזלזל באופן קבוע: חמוצים, כל מיני, את יודעת.

קרן ברק: יש גבול, אם נרד עליך ברמה האישית זה יהיה לך נעים?

יזהר שי: ביקשו ממני לתקן, מתואר כרגע כחשוד מבלפור ולא הנאשם, אמר פה חבר הכנסת קרעי.

יזהר שי: אני לא בטוח במינוח המשפטי, אבל אני לא מוכן לקבל, אם זה החשוד או הנאשם - - -

שלמה קרעי: אני לא אמרתי דבר כזה, יזהר, אמרתי, לקרוא לו ראש הממשלה.

שלמה קרעי: הוא ראש הממשלה גם שלך עדיין.

מרב מיכאלי: אתה דייקת מאוד, חבר הכנסת שי.

קרן ברק: ראש הממשלה גם שלך, ולחשוב שאתה מחנך ככה את הילדים שלך - - -

מרב מיכאלי: לא הבנתי מה הבעיה, האיש נאשם או לא נאשם?

מרב מיכאלי: הוא גר בבלפור או לא גר בבלפור?

מרב מיכאלי: לא הבנתי מה הזלזול פה.

שלמה קרעי: ומה עם גנץ, שאת רוצה אותו ראש הממשלה שלך, הוא לא חשוד בממד החמישי?

מרב מיכאלי: קרן ברק, לא הבנתי, הוא נאשם או לא נאשם?

קרן ברק: הוא ראש הממשלה שלך, ככה לא מחנכים, יש לו ילדים, אני מתביישת בשבילו שהוא מדבר ככה.

מרב מיכאלי: את רוצה אולי לדבר על איך הילדים שלו מדברים או ספציפית ילד אחד?

מרב מיכאלי: זה מופת לדיבור נקי ומכבד.

יזהר שי: לא דיברתי על משפחתו של הנאשם, דיברתי על הנאשם עצמו, זה מעמדו המשפטי.

יזהר שי: אני מבקש להמשיך, אדוני היושב-ראש.

אברהם (אבי) ניסנקורן: יזהר, בבקשה.

פנינה תמנו: אדוני היושב-ראש, בזמן שאנחנו יושבים פה, זה משודר, אנשים יושבים בבית כבר שבועיים עם הקורונה, מטפסים על הקירות כי הילדים לא נמצאים במסגרות, ויש אנשים שמאבדים את העבודה שלהם, אז אולי נהיה קצת עניינים ונתחיל לקדם את הדיון הזה?

מרב מיכאלי: אני בעד.

שלמה קרעי: אז תקימו ממשלת אחדות, פנינה.

אורי מקלב: יש לכם מראה בחדר?

אורי מקלב: יש לכם מראה בחדר שאת מדברת ככה?

אורי מקלב: את משקרת למראה ומדברת את הדברים האלה?

אורי מקלב: למי המוסר הזה?

יזהר שי: אני אמשיך בדבריי, אדוני.

אברהם (אבי) ניסנקורן: כן, עוד דקה.

יזהר שי: תודה.

יזהר שי: אנחנו התכנסנו כאן כדי לדון בדברים שעם ישראל מחכה להם ובכיליון עיניים מצפה שנעשה, יש כאן אנשים בחדר הזה ובחדר השני, רציניים ביותר, ששבוע ימים נמנע מהם, שוב, בהוראה ישירה מבלפור, להתכנס, לבחור ועדות ולהתחיל בעבודה כל כך פשוטה.

שלמה קרעי: זה אתם שלא רציתם להקים ועדות שוויוניות כבר בשבוע שעבר.

שלמה קרעי: אתם אלה שהפקרתם את הפיקוח של אזרחי ישראל שבוע שלם, כשיולי הציע להקים ועדה שוויונית.

אברהם (אבי) ניסנקורן: שלמה קרעי, אתה רוצה לדבר?

אברהם (אבי) ניסנקורן: תירשם.

אברהם (אבי) ניסנקורן: אני קורא לך לסדר פעם ראשונה.

קרן ברק: דבר לעניין.

קרן ברק: אין לך מה להגיד?

קרן ברק: דבר לעניין.

יזהר שי: לכן אני מברך את התכנסותנו סוף סוף אחרי שנאלצנו לבקש סעד מבית המשפט העליון.

יזהר שי: שדרך אגב, מספר שרים וחברי כנסת חסרי בושה, חצופים וחסרי אחריות, קראו היום להפר הוראותיו שלו עצמו של בית המשפט.

יזהר שי: הדברים האלה הם דברים חמורים ביותר שייכנסו להיסטוריה המבישה של מי שעמדו לצדו של הנאשם מבלפור בימים האלה וניסו לעודד את הציבור הישראלי שלא לציית להוראות בית המשפט בישראל.

יזהר שי: אי אפשר להאמין.

יזהר שי: אבל בכל זאת אנחנו כאן, עברנו את הכול, אני קורא לכולנו להקים את הוועדות בהקדם האפשרי ואני מצביע בעד ההצעה שלך, אדוני היושב-ראש.

אברהם (אבי) ניסנקורן: תודה רבה.

אברהם (אבי) ניסנקורן: קארין אלהרר, בבקשה.

קארין אלהרר: אדוני היושב-ראש, אני רוצה להתחיל בזה ולהתייחס להערות של חבר הכנסת מיקי זוהר, יו"ר סיעת הליכוד.

קארין אלהרר: האירוניה באמת מתאבדת, קופצת מהחלון כשהיא שומעת את הדברים שלו, זה פשוט לא יאומן.

קארין אלהרר: הוא ישב בוועדה המסדרת, ישב בוועדת הכנסת, עשה לנו קרקס עם הרוב הדחוק שהיה לו, ניהל את הכנסת הזאת ארבע שנים ועכשיו הוא בא ומלין שהוא נהיה מיעוט נרדף.

קארין אלהרר: הוא לא מיעוט נרדף, אלה תוצאות הבחירות, הם מסרבים להפנים אותם ובגלל זה אנחנו באמת לא מתעסקים בעיקר כבר למעלה משבוע.

קארין אלהרר: וכשכבר הולכים לבית המשפט העליון אז באים לכאן ואומרים, אז מה בית אם בית המשפט אמר, כי מה זה בית המשפט אם אנחנו לא שולטים בו?

קארין אלהרר: אני מבקשת כן להתקדם, כן להקים את הוועדות ועוד ועדות נוספות שנדבר עליהן בסעיף השלישי.

קארין אלהרר: הגיע הזמן שמפלגת השלטון הנוכחי, שלטון מעבר מעבר מעבר תפנים, הם לא ניצחו בבחירות, שנתקדם משם.

קארין אלהרר: אפשר לנהל משאים ומתנים אבל לא תחת הלחץ הזה.

קארין אלהרר: אתם לא תיקחו את הדמוקרטיה - - -

פטין מולא: על מה את מדברת?

פטין מולא: יש לכם 61 מנדטים?

קארין אלהרר: אתם לא תיקחו את הדמוקרטיה - - -

קריאה: אז תקימו ממשלה ותובילו, מה הבעיה?

מרב מיכאלי: מה קשור עכשיו?

מרב מיכאלי: כנסת וממשלה, שתי רשויות נפרדות.

פטין מולא: תקימו ממשלה, הוא לא יחזיק מעמד שבוע.

קארין אלהרר: לא תיקחו את הדמוקרטיה רק ערובה לגחמות שלכם.

קארין אלהרר: זה לא ייקרה.

פנינה תמנו: אתה רציני, שיושב-ראש פה מתבצר ולא רוצה לפתוח את הכנסת?

מרב מיכאלי: אין קשר, אדוני היקר, אין קשר.

מרב מיכאלי: כנסת היא רשות עצמאית ריבונית נפרדת.

אברהם (אבי) ניסנקורן: פטין, אני מבקש, אתה רוצה לדבר?

אברהם (אבי) ניסנקורן: אז תחכה לתורך.

פנינה תמנו: - - -

אברהם (אבי) ניסנקורן: פטין, אני רוצה להגיד לך משהו, בכבוד.

אברהם (אבי) ניסנקורן: אני מבקש, אחד, שיהיה סדר עד כמה שאפשר, כל אחד ידבר בתורו, השני לא יפריע לו גם אם הרגשות סוערות.

אברהם (אבי) ניסנקורן: דבר שני אני רוצה להגיד לך, דווקא בגלל שיש עכשיו את הנושא של הקורונה, ועדת החוץ והביטחון, על פי הנחיית בית המשפט העליון - - -

קארין אלהרר: בחסות הקורונה - - -

אברהם (אבי) ניסנקורן: שנייה, שנייה.

אברהם (אבי) ניסנקורן: ועדת החוץ והביטחון, על פי הנחיית בית המשפט העליון, צריכה לדון בתקנות לשעת חירום שקשורות לקורונה.

אברהם (אבי) ניסנקורן: ועדת הכספים נגזר שתדון במצוקה של האזרחים.

אברהם (אבי) ניסנקורן: אנחנו הקמנו ועדה מיוחדת, רוצים להקים ועדה מיוחדת לעניין הקורונה.

אברהם (אבי) ניסנקורן: אנחנו רוצים להקים ועדה מיוחדת בנושא עבודה ורווחה, שתדון במצוקה של העובדים.

פטין מולא: - - -

אברהם (אבי) ניסנקורן: שנייה, שנייה.

אברהם (אבי) ניסנקורן: אנחנו מדברים עכשיו על הכנסת.

פטין מולא: תשתלט, תשתלט.

אברהם (אבי) ניסנקורן: טוב, בבקשה, קארין.

אברהם (אבי) ניסנקורן: בבקשה, לא להפריע לה.

קארין אלהרר: אדוני היושב-ראש, אתה מבין מהדברים שמבחינתם פיקוח פרלמנטרי הוא ניג'וס, אתה יודע, הדמוקרטיה, הדברים המעצבנים האלה שצריך אותם כדי שראש הממשלה לא ייקח לעצמו סמכויות שאין לו.

פטין מולא: הוא ראש ממשלה, תקימו ממשלת אחדות אתו ואל תחליפו אותו.

קארין אלהרר: אז מה, אז מה אם הוא ראש ממשלה?

קארין אלהרר: הוא לא נבחר.

פטין מולא: הוא נבחר כראש ממשלה.

קארין אלהרר: הוא לא נבחר.

קארין אלהרר: שנה וחצי הוא לא נבחר.

פנינה תמנו: ממשלה לא מחליפה כנסת, פטין.

קארין אלהרר: אני אומרת לכם, שבחסות הקורונה הזאת הם שודדים את הדמוקרטיה, לא ניתן לכם לעשות את זה.

קארין אלהרר: תודה רבה.

פטין מולא: תשלטו על הכול, בבקשה.

קארין אלהרר: זה בדיוק מה שאנחנו עושים, ההפרד ומשול הזה לא יעבוד לכם.

פטין מולא: זה לא ילך לכם, זה לא יחזיק מעמד שבוע ימים.

אברהם (אבי) ניסנקורן: תודה רבה.

אברהם (אבי) ניסנקורן: שלמה קרעי, תקפיד על שלוש דקות.

שלמה קרעי: אדוני היושב-ראש, שבוע שלם ויתרתם על הפיקוח ועל ועדות הכנסת בשביל דורסנות.

שלמה קרעי: יולי אדלשטיין, יושב-ראש הכנסת, הציע כבר בשבוע שעבר להקים ועדות שוויוניות שיתפקדו בינתיים עד להבאת העניין להצבעה במליאה היום ולזה לא הסכמתם, יזהר.

שלמה קרעי: לא הסכמתם, בגלל האגו הזה, לא הסכמתם שלא יהיה אפילו שבוע אחד של שוויון בוועדות, לכן ויתרתם על שבוע שלם של פיקוח.

יזהר שי: תיאור מעניין של ההיסטוריה אבל לא נכון.

שלמה קרעי: תיאור מדויק.

שלמה קרעי: מפלגה שהיושב-ראש שלה ויתר על סמכויותיו מראש לטובת מערכת המשפט.

שלמה קרעי: גנץ אמר, מראש אני אומר, מערכת המשפט היא העליונה, אני מוכן לתת לה את הסמכויות שלי כביכול כראש ממשלה.

קארין אלהרר: ואתה רוצה לבטל את מערכת המשפט.

שלמה קרעי: אנחנו כאן, רשות מחוקקת - - -

פנינה תמנו: הוא אמר, החוק הוא עליון.

שלמה קרעי: הרשות המחוקקת היא עליונה מעל מערכת המשפט.

פנינה תמנו: זה נכון.

שלמה קרעי: השופטים שופטים בהתאם לחוקים שמחוקקת הרשות המחוקקת.

שלמה קרעי: הרשות הזאת היא רשות ריבונית בפני עצמה.

שלמה קרעי: אני רוצה להגיד לכם משהו.

שלמה קרעי: יאיר לפיד, לפני כמה ימים פרסם איזשהו פוסט, סרטון וידאו ואמר, אין לממשלה לגיטימציה לומר לאזרחי ישראל לשבת בבית.

שלמה קרעי: הוא מפקיר ומסכן את ביטחון אזרחי ישראל.

קארין אלהרר: תמשיך לשקר.

שלמה קרעי: היום ראיתי את זה כשהגעתי לכנסת, היו פה מאות מפגינים בחוץ - - -

יזהר שי: הם יצאו להגן על הדמוקרטיה הישראלית מפניכם, מפני אנשים שמבקשים להפר את הוראת צו בית המשפט העליון.

יזהר שי: שלמה, אתה עורך דין, מה אתה אומר על השרים שאמרו להפר את הוראת בית המשפט?

יזהר שי: מה אתה אומר על זה?

שלמה קרעי: מיד אגיע לזה, זה לא בושה.

שלמה קרעי: יחד עם זה, הם סיכנו את שלומם ואת שלום הציבור, את שלום השוטרים ומשמר הכנסת.

יזהר שי: הם חירפו את נפשם להגן על הדמוקרטיה הישראלית, אני מצדיע להם.

שלמה קרעי: אז גם אתה קורא לאזרחי ישראל - - -

יזהר שי: לא, אני קורא להם לשמור על נפשם ועל מדינת ישראל.

שלמה קרעי: לשמור על נפשם ולצאת להפגין ולהתקבץ עם מאות אנשים?

שלמה קרעי: זאת בושה וחרפה.

שלמה קרעי: מגיע להם קנס ומעצר.

שלמה קרעי: מה שמגיע להם זה מעצר, לא פרס.

שלמה קרעי: אתה אומר לאזרחי ישראל שמגיע להם פרס על זה?

שלמה קרעי: הם מסכנים את בריאות הציבור.

שלמה קרעי: מגיע להם אזיקים ושלשלות ברזל, זה מה שמגיע להם.

יזהר שי: חס וחלילה, זה מה שאתם רוצים לעשות לדמוקרטיה.

יזהר שי: הנה, יצא המרצע מן השק.

שלמה קרעי: מי שמסכן, המפגינים מסכנים את שלום הציבור.

יזהר שי: בושה וחרפה.

שלמה קרעי: אדוני היושב-ראש, אני מקווה שאתה מוסיף לי את התוספת שחברי, יזהר שי, מפריע כאן.

יזהר שי: הנאשם מבלפור עוד לא שחרר אותם ואנחנו נשב ונדבר פה.

פטין מולא: הנאשם מבלפור מטפל באנשים שלך, בילדים שלך ובהורים שלך.

פטין מולא: תפסיק לדבר שטויות.

שלמה קרעי: אנחנו לא ניתן לכם לממש את הדורסנות ואת החוקים האנטי דמוקרטיים האלה שאתם רוצים להעביר.

שלמה קרעי: תגיד לי, אדוני היושב-ראש, באיזה עוד מדינה, אחרי שאדם מנצח בבחירות, מנסים לפסול אותו בחוקים פרסונאליים ורטרואקטיביים?

שלמה קרעי: תאמין לי, לארדואן יש הרבה מה ללמוד מכם.

שלמה קרעי: אבל לא יעזור לכם, יושב-ראש הכנסת הוא הריבון כאן והוא לא כפוף לבג"ץ.

שלמה קרעי: לא משנה מה בג"ץ יחליט לגבי יושב ראש הכנסת, הוא יושב-ראש הרשות המחוקקת, הוא עומד בפני עצמו ולא יעזור גם לבג"ץ, יושב-ראש הכנסת לא יביא לדיון - - -

אברהם (אבי) ניסנקורן: שלמה קרעי, תודה רבה.

שלמה קרעי: תן לי עוד 30 שניות, בבקשה.

אברהם (אבי) ניסנקורן: בבקשה.

שלמה קרעי: יושב-ראש הכנסת לא יביא לדיון את החלפת היושב-ראש, עד שלא תקימו כאן ממשלה שאתם לא מסוגלים להקים, הוא לא יביא לדיון את החוקים הארדואנים והאנטי דמוקרטיים שאתם רוצים לחוקק כאן כנגד נתניהו.

שלמה קרעי: נתניהו ימשיך להוביל ולנצח אתכם גם בבחירות הבאות שתיקחו אותנו אליהן.

שלמה קרעי: תודה רבה.

אברהם (אבי) ניסנקורן: תודה.

אברהם (אבי) ניסנקורן: פנינה תמנו, בבקשה.

פנינה תמנו: ראשית, אני רוצה לברך על הפתיחה של הכנסת היום באיחור של שבוע.

פטין מולא: היא נפתחה בשבוע שעבר.

פנינה תמנו: אל תפריע לי, פטין.

פטין מולא: אני לא מפריע לך, אבל בשבוע שעבר הייתה כנסת, אני הייתי בכנסת, את לא היית.

פנינה תמנו: אודה שתיתן לי להתחיל את דבריי, לא לסיים אותם, אני רוצה להתחיל.

פנינה תמנו: אני רוצה גם לברך על זה, באיחור של שבוע, פטין, אם אתה לא הבנת מה היה פה בכנסת בשבוע האחרון אז כנראה בכלל התנתקת והרי אתה רוצה להתנתק לגמרי מהכנסת.

פטין מולא: לא, את התנתקת, אני לא התנתקתי.

פנינה תמנו: אני רוצה גם להודות למאות ויותר, לאלפי המפגינים - - -

פטין מולא: את מודה למפגינים שבאים לסכן חיי אנשים?

פנינה תמנו: עודד ומיקי, זה ממש לא מכבד, אני גם אלמד לא לכבד אתכם.

מכלוף מיקי זוהר: סליחה, את צודקת, אני מתנצל.

פנינה תמנו: זה לא לעניין, אני מבינה שחסרה לכם כנראה תשומת לב בגלל התקופה הארוכה שלא היינו פה.

אברהם (אבי) ניסנקורן: לא להפריע לפנינה, בבקשה.

אברהם (אבי) ניסנקורן: אני פונה גם לחברי הסיעה שלנו, כל חברי הכנסת מחכים, בטח מהצד שלנו, אז בבקשה, עד כמה שאפשר לא להפריע לחברים.

אברהם (אבי) ניסנקורן: כל אחד שרוצה, ידבר.

אברהם (אבי) ניסנקורן: בבקשה.

פנינה תמנו: אני שוב אפתח את דבריי ואומר, אני שמחה שהכנסת נפתחת באיחור של שבוע.

פנינה תמנו: לצערי, יש מי שכנראה לא מבינים, דווקא בתקופה הזאת, התקופה הקשה של המשבר הנוכחי, שהוא לא רק משבר בריאותי, משבר שלא פוסח על אף אחד, ואנחנו, עוד יתמזל מזלנו, אבל חלילה שלרגע כנראה אנחנו הופכים את המשפט הלכה למעשה: וישמן ישורון ויבעט, כי אנחנו, להבדיל מאנשים שיושבים בבית, מקבלים משכורת.

פנינה תמנו: אז הרצון שלכם גם שלא נהיה פה סביב השולחן, סביב שולחן ועדת הכספים כדי להעביר פה כספים, סביב שולחן ועדת החוץ והביטחון, סביב כל השולחנות, כולל זה שאני חושבת שהייתה צריכה להיות פה ועדת חינוך.

אברהם (אבי) ניסנקורן: יש היום, אנחנו מקימים היום את הוועדה.

פנינה תמנו: מעולה, כי עולות שאלות מהותיות והורים לילדים זקוקים - - -

אברהם (אבי) ניסנקורן: אנחנו מקימים היום.

פנינה תמנו: אני מברכת על כך כי יש פה הרבה מאוד הורים שרוצים תשובות.

פנינה תמנו: היום עלו לאוויר הרבה מאוד שאלות סביב מתי, אמרו ששנת הלימודים תיפתח בפעם השנייה או שהילדים יחזרו רק בספטמבר.

פטין מולא: - - -

פנינה תמנו: אל תפריע לי, פטין, אתה כל שנייה נכנס לדבריי.

פנינה תמנו: אני אומרת לך, גם במחיר - - -

פטין מולא: את רוצה לפתוח את בתי הספר בספטמבר?

פטין מולא: את יודעת מה יש לך עכשיו?

פנינה תמנו: אדוני היושב-ראש, אתה רוצה לנהל את הוועדה?

פנינה תמנו: בעיניי, תוציא אותו.

אברהם (אבי) ניסנקורן: אני אוציא אותך מהישיבה.

פטין מולא: לא, אבל את אומרת - - -

אברהם (אבי) ניסנקורן: אני קורא לך לסדר פעם ראשונה, קורא לך לסדר פעם שנייה.

פנינה תמנו: תקשיב, פטין, השעה לא מוקדמת, אני רוצה להשלים את דבריי, אני מבינה שהדברים שלי מרגשים אותך אבל אני אומרת לך - - -

פטין מולא: הם לא מרגשים אותי, הם כואבים לי.

פנינה תמנו: לא יעזור לך, הכנסת - - -

פטין מולא: את מביאה מפגינים לירושלים ואת מברכת אותם שיסכנו את החיים שלנו ואתם מפרים את הנהלים.

פטין מולא: אתם לא פועלים על פי ההוראות של משרד הבריאות.

אברהם (אבי) ניסנקורן: פטין, בבקשה לצאת להירגע כמה דקות.

פטין מולא: את לא מתביישת להגיד את זה, שאת מברכת את המפגינים שהגיעו לירושלים?

פטין מולא: את מסכנת את החיים שלנו.

פטין מולא: את לא מתביישת להגיד את זה?

פטין מולא: אני הייתי מתבייש.

פטין מולא: אני כחבר כנסת הייתי מתבייש להגיד את זה.

פנינה תמנו: תשתה מים קרים.

פנינה תמנו: אני לא מוטרדת מהקורונה, שלא תקבל התקף לב.

פטין מולא: את מברכת אותם?

פנינה תמנו: אני מברכת את כל המפגינים.

פנינה תמנו: אני אמשיך את דבריי.

פנינה תמנו: הניסיון לקחת את הכנסת כבת ערובה שלכם למשא ומתן, הניסיון שלכם לרסק את הבית הזה כי אתם חושבים שהרשות המבצעת יותר חשובה מבית הנבחרים, הוא לא רק ניסיון מסוכן, מביש, ביזיון, כנראה אתה בעצמך לא מכבד את זה שאתה חבר כנסת, אם אתה לא מבין למה הבית הזה צריך לתפקד.

פנינה תמנו: זאת החותמת שאתה מראה בפני הציבור כולו, שבעצם אנחנו בשעת חירום, מותר לסגור את הבית הזה, אין צורך בו.

פנינה תמנו: שטויות גמורות.

פנינה תמנו: תשב בלשכה שלך, שיישבו 120 חברי כנסת, יתחילו לטפל בפניות ציבור, יהיו בוועדות הרלוונטיות והנחוצות והחיוניות, כולל פיקוח על מה שהממשלה עושה.

פנינה תמנו: אני רוצה לומר לך, כנראה שמי שלא לוקח ברצינות את אזהרות ראש הממשלה בשבועיים האחרונים, זה אתם.

שלמה קרעי: זה יאיר לפיד, פנינה, יאיר לפיד, לא לוקח ברצינות.

פנינה תמנו: במקום להוריד את מפלס האינטרסים ולהוריד את מפלס הפופוליסטיות, אתם יושבים פה בצורה פופוליסטית, אתם זועקים אחדות, אחדות אבל אתם פופוליסטים ואינטרסנטיים, וכל מה שאתם רוצים לעשות כרגע בימים האלה זה להשתמש בכנסת כבת ערובה לצורכי משא ומתן ואף אחד לא ייתן לכם לעשות את זה.

פנינה תמנו: תודה רבה.

אברהם (אבי) ניסנקורן: תודה.

אברהם (אבי) ניסנקורן: מרב מיכאלי.

מרב מיכאלי: אני רוצה לסבר את האוזן בכמה דברים.

פנינה תמנו: אדוני היושב-ראש, קודם שכחתי כנראה, אני מברכת את כל אלה שיצאו מהבית כדי להפגין היום, כל הכבוד להם, גילו אזרחות אמיצה.

שלמה קרעי: מה כל הכבוד?

שלמה קרעי: את לא מתביישת, פנינה?

שלמה קרעי: את מסכנת את בריאות הציבור.

שלמה קרעי: כולכם חסרי אחריות.

שלמה קרעי: אין לכם בושה, אתם גורמים לאנשים לצאת ולהסתכן.

פנינה תמנו: כל הכבוד לכל המפגינים שיצאו מהבית, כל האזרחים שמוטרדים מההתנהגות שלכם.

שלמה קרעי: בושה וחרפה, אתם גורמים לאנשים לצאת ולהסתכן.

פנינה תמנו: הם היו ברכבים.

שלמה קרעי: שום רכבים, תסתכלי על הסרטון מה עשו לרכב שלי כשהגעתי לאזור.

שלמה קרעי: תסתכלי ותראי באיזה רכבים הם היו, הם יצאו מהרכבים והתגודדו בעשרות ובמאות.

פנינה תמנו: חס וחלילה שאנחנו נקרא לאנשים לסכן את עצמם אבל הם היו בתוך הרכבים.

מכלוף מיקי זוהר: הם הניפו דגלי דאעש.

פנינה תמנו: דגלי דאעש?

פנינה תמנו: אתה לא מתבייש?

פנינה תמנו: אתה אומר שהם דגלי דאעש?

פנינה תמנו: זה מה שאתה משווה אותם, לדאעש, לאנשים שעורפים ראשים?

מכלוף מיקי זוהר: הניפו דגל שחור.

פנינה תמנו: מיקי, אתה משווה את אזרחי מדינת ישראל לאנשים מדאעש?

מכלוף מיקי זוהר: אלה שהפגינו - - -

פנינה תמנו: תתבייש לך, היו שם אנשים מימין ומשמאל, אנשים יצאו להפגין בעד הכנסת, בעד שמירה על הדמוקרטיה.

פנינה תמנו: אתה בטוח שלמדת משפטים?

יזהר שי: פנינה, אני זיהיתי שם בוגרי סיירת מטכ"ל, בוגרי שייטת, אנשים שנתנו את מיטב - - -

קרן ברק: יזהר הביא את כל החברים שלו מהשכונה, מכפר שמריהו, את כל החברים המיליונרים של יזהר שי, הגיעו לכאן.

קרן ברק: כל החברים המיליונרים שלך.

יזהר שי: הגיעו לוחמים בצה"ל, וחברי כנסת בכנסת ישראל קוראים להם בוגדים.

יזהר שי: אנשי ימין גאים, כל הכבוד לכם.

אברהם (אבי) ניסנקורן: יזהר, בבקשה, מרב מיכאלי, מדברת עכשיו.

עוזי דיין: הרבה יותר - - -

יזהר שי: חס וחלילה, אבל הם לא בוגדים.

יזהר שי: עוזי, הם לא בוגדים.

יזהר שי: תגיד לי פה שהאנשים האלה בוגדים?

יזהר שי: אני רוצה לשמוע שהאנשים האלה בוגדים, אני רוצה לשמוע.

מרב מיכאלי: אני השתתפתי בהפגנה שהייתה לפני יומיים או כמה ימים, לא היה שם שום סיכון לבריאות הציבור בשום אופן.

שלמה קרעי: תציצי בטוויטר שלי ותראי מה הם עשו לרכב.

אברהם (אבי) ניסנקורן: שלמה, אני קורא אותך לסדר פעם ראשונה.

מרב מיכאלי: תנו לי לדבר.

מרב מיכאלי: קודם כל, שמעתי את הבכי והנהי המרגש של חבר הכנסת מיקי זוהר, בנוגע לחבר הכנסת משה גפני, חבר כנסת מוערך מאוד, איש יקר.

מרב מיכאלי: ואני רוצה לספר לכל הנוכחים שלא היו כאן בתחילת הכנסת העשרים, שבה אנחנו היינו בדיוק באותו יחס, 61 – 59, אני הייתי בצד של ה-59, לא העלינו על דעתנו לעכב שום דבר פה בכנסת או לטעון שהרוב הוא לא בדיוק רוב או כל מיני שטויות כאלה.

מרב מיכאלי: באותו ערב של השבעת הכנסת התכנסה הוועדה המסדרת, ומשה גפני, אחרי קדנציה של שנתיים נוראיות במדבר האופוזיציה, חזר לראשות ועדת הכספים ואז הוא מצא את עצמו שנתיים ראשונות של הקואליציה הזאת מנסה נואשות לשמור על הטריטוריה של ועדת הכספים, שכן, כל חוק שהליכוד והבית היהודי ראו שמשה גפני לא מתכוון להעביר בדיוק הזמנים שהם רוצים ובדיוק לפי התנאים שהם רוצים, הם פשוט לקחו את החוק והעבירו אותו בניגוד לתקנון ובניגוד לנוהג ובניגוד למנהל התקין, העבירו את זה לוועדת חוקה אצל ניסן סלומינסקי או לאיזה עושה דברם אחר באחת מוועדות הכנסת האחרות.

שלמה קרעי: את מנצלת את החסינות שיש לך כדי להוציא דיבה שעשו דברים בניגוד - - -

מרב מיכאלי: שוב ושוב התכנסנו בוועדת הכנסת - - -

קארין אלהרר: דיבה?

אורי מקלב: את מאוד מייתרת את גפני בדברים שלך, הוא באמת היה ראוי לעמוד בראשות ועדת הכספים.

אורי מקלב: את מייתרת את דבריו, שהוא לא היה מוכן - - -

מרב מיכאלי: הנה, בבקשה, מר מקלב מסכים אתי, מר מקלב מאשר את דבריי.

שלמה קרעי: הוא רק מסכים עם השבחים לגפני, לא עם הוצאת הדיבה על הליכוד.

מרב מיכאלי: הוא מאשר את דבריי, מי כמו מר מקלב יודע מה היה פה באמת.

מרב מיכאלי: אז זה לגבי מר גפני.

מרב מיכאלי: עכשיו רציתי לדבר על יושב-ראש הכנסת.

מרב מיכאלי: יושב-ראש הכנסת, אני רוצה להזכיר אותו לאנשים שלא היו פה ולא יכולים לזכור את זה.

מרב מיכאלי: בכל 65 שנותיה הראשונות של מדינת ישראל החוק אמר, כשיש כנסת חדשה, היושב-ראש הזמני, בדיוק בגלל שיש אי ודאות פוליטית בהתחלה, הוא ותיק חברי הכנסת ובגלל היכרותו הטובה היחסית עם נוהלי הבית ועם התקנון ועם הנוהגים ובגלל שהוא זמני, בגלל שאנחנו עוד לא יודעות מי תהיה הממשלה ומה תהיה הקואליציה ומה תהיה האופוזיציה, אבל הליכוד ב-2015 לא יכלו לשאת את הדבר הנורא הזה, לא יכלו לעמוד בזה שעמיר פרץ, שהיה ותיק חברי הכנסת, וגם היום, והיה יושב ראש זמני, חס וחלילה ייצא שהוא יהיה יושב-ראש בזמן טקס המשואות והוא חס וחלילה יישא את הנאום בטקס המשואות?

מרב מיכאלי: ולכן מיהרו וחוקקו חוק שאמר, מעתה לא עוד ותיק חברי הכנסת יו"ר זמני, אלא יו"ר הכנסת שהיה, אם הוא נבחר מחדש לכנסת, הוא ימשיך לכהן כיושב-ראש כנסת.

שלמה קרעי: אגב, גם נתניהו הוא ותיק חברי הכנסת.

מרב מיכאלי: ולעזאזל כל התקינות והמנהל התקין וכל ההתחשבות במורכבות הפוליטית ובכלל בכבוד הבית ובעוד כל מיני דברים שהיו כאן.

מרב מיכאלי: אז בואו תנשמו עמוק, חברות וחברים - - -

שלמה קרעי: מעניין למה החברים שלך הצביעו גם בעד החוק, פה אחד, מעל 90 חברי כנסת.

שלמה קרעי: למה עפר שלח, הצביע בעד?

מרב מיכאלי: אני אסביר למה.

אברהם (אבי) ניסנקורן: מרב, עוד חצי דקה.

מרב מיכאלי: אני אסביר, שנייה, אני מסבירה לכם למה.

מרב מיכאלי: אל"ף, אני מודה ומתוודה, אני חשבתי שלא צריך להצביע בעד זה, אבל גם אני קיבלתי את זה שחשוב – ואנחנו חננות, תסלחו לי, אנחנו שמאלנים, אנחנו חננות כי אנחנו היינו מודאגים מכבוד הבית ואמרנו, לא ראוי שייבחר יושב ראש ותוחלף הלגיטימציה לכהונתו - - -

מכלוף מיקי זוהר: איזה מודאגים מכבוד הבית, בחיים לא הייתם רוב ובגלל זה אתם לא יודעים להתנהל כרוב.

מכלוף מיקי זוהר: אין לכם טיפת כבוד עצמי.

מרב מיכאלי: אתם לא שומעים אותי או לא שומעים אותו?

מרב מיכאלי: אני לא שומעת אותו וזה לא נורא, מיקי, תסלח לי שאני אומרת, אבל שמעתי אותך כל כך הרבה בשנים האחרונות אומר כל כך הרבה דברי בלע, שבאמת, לא נורא.

אברהם (אבי) ניסנקורן: עוד חצי דקה ואני חייב לסיים.

מרב מיכאלי: אני אגיד לסיום, ברשותכם, אלה היו שתי דוגמאות קטנות לאופן שבו המציאות מסולפת על ידי מיקי זוהר ושרי הליכוד והחברים האחרים, כל יום, כל שעה.

מרב מיכאלי: באמת, מסופרים שקרים ומסופרים דברים מסולפים לחלוטין.

מרב מיכאלי: כאן המציאות היא מאוד ברורה, יש 61 חברות וחברי כנסת, 61 מנדטים שמבקשים להחליף את נתניהו, את הממשלה הזאת, את שלטון הימין.

מרב מיכאלי: זה דבר שצריך לקרות בכנסת עכשיו באמצעות הוועדה המסדרת, אחר כך באמצעות החלפת היושב ראש ובהמשך, גם באמצעות ממשלה.

אברהם (אבי) ניסנקורן: תודה רבה.

אברהם (אבי) ניסנקורן: יואב בן צור.

יואב בן צור: תודה רבה, אדוני היושב-ראש, חבריי חברי הכנסת, אני עומד פה ותוהה ומתפלא, אני חושב שזה הזמן שצריכים לשלב ידיים, זה הזמן שצריכים לאחד כוחות, זה הזמן לאחדות ולא למריבות, לחיבור ולא להפרדה.

יואב בן צור: אני חושב שכולם צריכים להסתכל סביבנו ולחשוב מה אנחנו עושים מעבר לפוליטיקות הקטנות האלה, וכולם ביחד להבין שעם ישראל, מדינת ישראל והעולם כולו נמצאים כרגע במצב של סכנה, נמצאים במצב שצריכים לדעת איך יוצאים ממנו.

יואב בן צור: זה לא הזמן להסתכסך, זה לא הזמן שאנחנו פה צריכים לעשות את החשבונות האישיים האלה, זה זמן שכולנו צריכים להיות יחד.

יואב בן צור: אני קורא לכולם, יושב-ראש התנועה שלי, יושב-ראש המפלגה שלי, שידיו רב לו בדברים האלה, הוא מנסה ומוכן להיות ערב ומתווך כדי שתקום פה ממשלה של אחדות, ממשלה של כולם יחד והדברים האלה יהיו מאחורינו.

יואב בן צור: אנחנו לא נסלח לעצמנו, במידה וכתוצאה מהמריבות הללו לא תקום ממשלה ונלך לבחירות רביעיות דווקא בתקופות הללו.

יואב בן צור: ההיסטוריה לא תסלח לנו, עם ישראל לא יסלח לנו שהגענו לדבר הזה.

יואב בן צור: לכן אני פונה ומבקש מכולם, חשבו, עצרו רגע, תחשבו טוב ותראו מה אנחנו הולכים לעשות.

יואב בן צור: אני קורא לשתי המפלגות הגדולות, הגיע הזמן שתשימו את כל הדברים האחרים בצד ותדעו להוליך את מדינת ישראל, את עם ישראל כולו לדרך נכונה, לדרך שתוציא אותו מהמצר.

יואב בן צור: אסור לנו להישאר במצב המפריד הזה, אנחנו צריכים למצוא את הדבר שמחבק את כולם, גם אם לא פיזית אבל מעשית.

יואב בן צור: תודה רבה.

אברהם (אבי) ניסנקורן: תודה רבה.

אברהם (אבי) ניסנקורן: קרן ברק, בבקשה.

שלמה קרעי: יואב, אם תשאיר את ליברמן ולפיד באופוזיציה, תהיה לך אחדות בין השאר.

אברהם (אבי) ניסנקורן: עכשיו קרן ברק מדברת.

שלמה קרעי: בינתיים, עד שהיא נערכת.

שלמה קרעי: על זה שהם התחייבו שלא לשבת עם המשותפת ועכשיו מחליפים שלטון עם זה.

קרן ברק: אני רוצה להתייחס למה שאמרה פה חברת הכנסת מיכאלי.

קרן ברק: אנחנו נמצאים פה בכנסת, זה נכון שהכנסת היא ריבון בפני עצמה וכל מה שקרה פה עם הקטע של היושב-ראש, בעיניי הוא נוראי כמעט בכל קנה מידה, בטח למי שהכנסת חשובה לו ולמי שהדמוקרטיה חשובה לו וחשובה לו הפרדת הרשויות.

קרן ברק: מה שקרה בבית המשפט, בית המשפט יכול בכלל להגיד מה צריך לקרות ברשות המחוקקת שהיא סוברנית לעצמה, מבחינתי זה חוצה את כל הקווים האדומים.

קרן ברק: לגבי מה שאמרה פה מרב, מרב סיפרה את הסיפור על זקן חברי הכנסת, היסטורית, זקן חברי הכנסת היה פותח את הישיבות, זה היה כמעט מאז קום המדינה, זקן חברי הכנסת כיהן כיושב-ראש הכנסת לאורך תקופה עד שקמה ממשלה.

קרן ברק: ברגע שהשתנה החוק הכנסת אמרה, אנחנו רוצים שיהיה רצף, מבקשים שמי שהיה יושב-ראש כנסת לא יפנה עכשיו את לשכתו ואז יבוא זקן חברי הכנסת, תקום ממשלה ואז בעצם הוא יחזור ללשכתו, לכן אמרו, בשביל הרציפות ובשביל היציבות, בואו נמשיך שהיושב-ראש יישאר וכולם הסכימו לזה, היה לזה רוב בכנסת.

קרן ברק: שאפו לכם שהצלחתם להטעות לחלוטין את הציבור.

קרן ברק: הציבור לא מבין מה קורה פה.

קרן ברק: אתם, לראשונה, עשיתם ספין שגם הצליח והציבור לא מבין על מה אתם נלחמים וכנראה גם מצליחים לשטוף את הציבור.

קרן ברק: מה בעצם הולך לקרות פה?

קרן ברק: עוד לא קמה ממשלה.

קרן ברק: כשתקום ממשלה, אנחנו יודעים איזה סיעות מרכיבות את הממשלה, מתוך אותן סיעות ממנים את השרים שהם שרי הממשלה וממונה גם יושב-ראש הכנסת מאותה מפלגה שמרכיבה את הממשלה.

קרן ברק: זה הסיפור.

קרן ברק: זה כמו שאתה ממנה את שר התחבורה ואת שר המשפטים ושר האוצר, אתה גם ממנה את יושב-ראש הכנסת מהמפלגה השלטת.

קרן ברק: זה הסיפור של יציבות שלטונית כדי שתהיה פה יציבות שלטונית.

קארין אלהרר: מי אמר?

אברהם (אבי) ניסנקורן: לא להפריע, בבקשה.

קרן ברק: מה זה מי אמר?

קרן ברק: זה חלק מיציבות שלטונית.

קרן ברק: הרי את רוצה שהכנסת תכהן – את יודעת מה, אולי את לא רוצה, גברת אלהרר אבל הציבור רוצה - - -

קארין אלהרר: חברת הכנסת אלהרר, בשבילך.

קרן ברק: הציבור רוצה שהכנסת תכלה את ימיה ארבע שנים, הממשלה כנ"ל, זה מה שהציבור רוצה, יציבות.

קרן ברק: וכדי שתהיה יציבות, את צריכה שיושב-ראש הכנסת יתמנה מהמפלגה שמרכיבה את הממשלה.

קארין אלהרר: אבל לא תציבו תנאים.

אברהם (אבי) ניסנקורן: לא, קארין, לא להפריע, בבקשה.

קארין אלהרר: היא דיברה אליי.

קרן ברק: ברגע זה את לא יודעת איזה מפלגה תקים את הממשלה.

יזהר שי: זה לא קרה באפריל 2019, חברת הכנסת ברק.

יזהר שי: איפה היית באפריל 2019?

אברהם (אבי) ניסנקורן: עוד חצי דקה, קרן.

קרן ברק: באפריל 2019, אדון יזהר שי, תקשיב טוב, היה לנו ברור באותו יום שזה קרה, הייתה הסכמה, אתה הצבעת בעד זה, כי בשלב שהצביעו על יושב-ראש הכנסת, אנחנו חשבנו שיש לנו 65, אף אחד לא יכול היה לפלל בכלל - - -

יזהר שי: חשבנו אבל - - -

אברהם (אבי) ניסנקורן: אבל לא להפריע.

יזהר שי: הצבענו על יושב-ראש ולא ידענו מי יהיה ראש ממשלה, זה סותר את דברייך.

קרן ברק: לא נכון, ניצחנו בבחירות.

קרן ברק: היו לנו 65 חברי כנסת של קואליציה שהייתה אמורה לקום ולכן לכולם היה ברור, כולל לכם כאופוזיציה, שאנחנו מרכיבים את הממשלה ולכן הייתה הסכמה.

קרן ברק: זה לא בכיפופי ידיים, זה בא בהסכמה.

קרן ברק: כולם הסכימו.

קרן ברק: אם הייתה עכשיו הסכמה, לא הייתי פותחת את הפה בכלל.

קרן ברק: אז, באפריל 2019, הייתה הסכמה כי היה ברור שאנחנו מרכיבים את הממשלה.

קרן ברק: אנחנו נמצאים עכשיו במצב שאין ממשלה, אין לך ממשלה, אתה לא יודע מי ירכיב את הממשלה ואתה צריך – שוב, מאז קום המדינה, יושב-ראש הכנסת הוא מהמפלגה שמרכיבה את הממשלה.

קרן ברק: זה חלק מהאירוע, לא יכול להיות שיושב-ראש הכנסת יהיה מחוץ לממשלה - - -

אברהם (אבי) ניסנקורן: תודה רבה.

אברהם (אבי) ניסנקורן: קרן, תודה רבה.

אברהם (אבי) ניסנקורן: בבקשה, פטין מולה.

פטין מולא: חברים, ערב טוב, הגענו לאן שהגענו, עידן המלחמות תם.

פטין מולא: אם לא נסתכל היום ולא נראה מה קורה במדינה, מה קורה באירופה ומה קורה בכל העולם, שלא נהיה כמו איטליה.

פטין מולא: אני קורא מכאן לכל החברים להתעשת, לחשוב נכון - - -

שלמה קרעי: וחכו ותראו, יזהר, מה זה יושב-ראש לעומתי, בחודש הזה שתרצו להעביר את החוקים הארדואנים שלכם, זה לא יצליח לכם.

אברהם (אבי) ניסנקורן: אסף, אני מבקש, אתם לא מכבדים את פטין.

אברהם (אבי) ניסנקורן: טיבי, אתה לא מכבד את פטין.

אברהם (אבי) ניסנקורן: אפשר לדבר בחוץ.

פטין מולא: תדברו בחוץ, זה לא מכובד.

פטין מולא: אם הוא אומר דברים כאלה בטלפון, חשובים יותר מאזרחי מדינת ישראל, אז אני רואה שאין לו מקום אצלנו פה.

פטין מולא: אני מבקש, אם הוא אומר, יש שיחת טלפון והוא אומר, תושבות יותר חשובה ממה שאני אומר, אין לו מה לשבת כאן.

קארין אלהרר: או, די, נו, יאללה, תתקדם.

פטין מולא: בושה לחבר כנסת ש-20 שנה יושב בכנסת ומתנהג ככה לחבר כנסת טרי, חדש.

קארין אלהרר: טוב, נו.

אברהם (אבי) ניסנקורן: בבקשה, פטין.

קארין אלהרר: תענה, פטין, תענה.

פטין מולא: אני חוזר עוד פעם ואומר, אנחנו נמצאים במצב קשה, המדינה נמצאת במצב מאוד קשה, במצב קריטי, עברנו בחירות, הגיע הזמן לאחד כוחות, ללכת יחד למען אזרחי מדינת ישראל.

פטין מולא: לא להביא מפגינים לירושלים ולא להפר את הוראות משרד הבריאות, ראש הממשלה שעושה ימים ולילות למען עם ישראל, אנחנו צריכים להתאחד כולנו עכשיו להילחם בקורונה שבאה לחסל אותך ואותי, את הילדים שלך ואת הילדים שלי, את ההורים שלי ואת ההורים שלך.

פטין מולא: זה לא זמן של ועדת הסדרה, לא כספים ולא ביטחון, הכול יתנהל כראוי, תנו גיבוי לממשלה.

קארין אלהרר: אה, בטח, בלי כנסת.

פטין מולא: מה שקרה לפני יומיים לבני גנץ - - -

עאידה תומא סלימאן: - - -

אברהם (אבי) ניסנקורן: בבקשה, לא להפריע, אני אקרא לסדר.

פטין מולא: ראש הממשלה קרא לפני יומיים לבני גנץ, לשבת ולדבר, לשים בצד את המחלוקות, מחלוקות תמיד יש, בואו נהיה אחראיים, בואו נהיה אנשים שמוטלת עלינו האחריות, כל המפלגות בבית הזה, אין לנו מדינה אחרת.

קארין אלהרר: חד משמעית.

פטין מולא: מגפת הקורונה לא מבדילה בין ערבי, יהודי, דרוזי, מוסלמי, אתיופי, היא תאכל את כולנו.

פטין מולא: זה לא מלחמה של רובה אחד מול השני.

פטין מולא: זה שאנחנו יושבים פה אנחנו גם בסכנה.

פטין מולא: הגיע הזמן להתעשת ולהסתכל קדימה, אין לנו מדינה אחרת.

פטין מולא: אפשר לשבת על הוועדות בעוד שבוע, בעוד שבועיים - - -

פנינה תמנו: פטין, אתיופים זה גם יהודים.

פנינה תמנו: אם אמרתם יהודים, זה כולל אותנו.

פטין מולא: אני מבקש, בוא נשמע עוד שבוע אם להקים ועדות, אבל תתנו אמון במערכת הבריאות, תנו אמון בשר הבריאות, תנו אמון בראש הממשלה.

פטין מולא: חברים, חיי בני אדם זה לא משחק.

קארין אלהרר: אז מה אתה מציע?

אברהם (אבי) ניסנקורן: לא, לא, די, אני מבקש.

פטין מולא: זה לא גדוד של צה"ל שאתה שם אותו במערכה, זה לא עזה וזה לא ישראל, זה קיים בכל מקום בעולם, החיידק הזה לא מבדיל בין איטליה, אירופה, ארצות הברית.

אברהם (אבי) ניסנקורן: תודה רבה.

קארין אלהרר: לא הבנתי, מה את מציע?

אברהם (אבי) ניסנקורן: לא, לא, אני מנהל את הישיבה.

פטין מולא: בוא ניכנס לאחדות, זה מה שאני מציע.

אברהם (אבי) ניסנקורן: לא, לא, תסלח לי, אני מנהל את הישיבה.

פטין מולא: היא שאלה מה אני מציע, אני מציע אחדות כולנו ביחד היום, נירתם למען עם ישראל.

קארין אלהרר: הבנתי, כל סיעות הבית אחדות.

פטין מולא: כל סיעות הבית שמוכנות להיכנס לאחדות.

אברהם (אבי) ניסנקורן: נו, באמת.

אברהם (אבי) ניסנקורן: אורי מקלב, בבקשה.

אורי מקלב: כפי שידוע, בגין, בנאום שלו ב-1977 אמר לציבור באחד הנאומים שלו לאחר שעלה לשלטון, עמד מעל דוכן הכנסת ואמר לאופוזיציה שעד אז הייתה קואליציה של הרבה שנים, אמר, תתרגלו.

אורי מקלב: זה נכון שהמשחק בין קואליציה לאופוזיציה מתהפך הרבה פעמים.

אורי מקלב: אנחנו ותיקים בבניין הזה, כל חבר כנסת צריך לגלות ולפתח כושר הפנמה וכושר הסתגלות, שלפעמים זה יכול להיות ככה ולפעמים ככה.

אורי מקלב: אני לא חושב שהדיון היום, אדוני יושב-ראש הוועדה, ניסנקורן, ואני מפנה את דבריי ליועצת המשפטית של הוועדה, ארבל, זו לא שאלה של קואליציה אופוזיציה או 61 מול 59, זאת שאלה שהקואליציה או צורת החלוקה שלך, אדוני היושב-ראש, לוקחת אצבע ולוקחת מקום בוועדה מהאופוזיציה או מאלה שמייצגים את גוש ה-59, קרי, הליכוד.

אורי מקלב: אני פה כבר שש כנסות, כשאנחנו חילקנו את הוועדות לאורך כל חמש הכנסות האחרות, ידענו שיש לתת ייצוג לכל המפלגות לפי הגודל שלהן אבל בהתחשב לכל הוועדות ביחד.

אורי מקלב: לא מחלקים ועדה ועדה מכיוון שאם אנחנו מחלקים ועדה ועדה היה יוצא, שמפלגות עם שלושה או ארבעה חברי כנסת לא היו מקבלות ייצוג באף ועדה.

אורי מקלב: או במקרה הזה, אורלי לוי, יחלקו עכשיו 12 ועדות, בצורת החלוקה הזאת היא לא תקבל אף ועדה.

אורי מקלב: זו לא שאלה של רוב או מיעוט, זו שאלה של עושק ולא של יושר.

אורי מקלב: זה היה הנוהג, רק ככה יכול להיות ייצוג.

אורי מקלב: באופן הזה שאתם מחלקים היום, אתם מחלקים כל ועדה בפני עצמה.

אורי מקלב: אין דבר כזה שמחלקים ועדה בפני עצמה.

אורי מקלב: לוקחים עכשיו את 34 החברים שיש בשתי הוועדות האלה - - -

שלמה קרעי: 68, יש ארבע ועדות.

אורי מקלב: לא, אנחנו מדברים על שתי ועדות, זה מה שהיה צריך להיות, ככה חילקו תמיד.

אורי מקלב: אף אחד לא יגיד אחרת.

אורי מקלב: אני חושב שגם הסיעות הערביות, הסיעה המאוחדת, פעם לא הייתם מאוחדת, אני זוכר כמה שאז עמדו גם על זכותכם להיות חברים, היה יוצא שיש מפלגות שהיו מפלגות קטנות, פעם קיבלו בוועדה כזאת מספר מסוים ובוועדה אחרת לא.

אורי מקלב: מה שצריך לעשות, לוקח כל ועדה בפני עצמה ואתה לוקח את הרוב.

אורי מקלב: במקום לחלק פעם תשע לכחול לבן ושמונה לליכוד, לחלופין אחרת, היום חילקת פעמיים תשע ולמפלגה אחרת אתה נותן רק 16 חברים.

אברהם (אבי) ניסנקורן: אני רוצה להסביר.

קרן ברק: תסביר, כי ארבל צריכה לתת תשובה לכך.

אברהם (אבי) ניסנקורן: אני אסביר ותהיה התייחסות של ארבל.

אברהם (אבי) ניסנקורן: אנחנו כרגע מדברים על שתי הוועדות הזמניות.

קרן ברק: והמסדרת זה שלוש ועדות.

אברהם (אבי) ניסנקורן: אנחנו בוועדות הזמניות עשינו יחס לפי כל ועדה ביחס - - -

קרן ברק: לא לפי כל ועדה.

אברהם (אבי) ניסנקורן: סליחה, עם כל הכבוד, ארבל תתייחס.

מכלוף מיקי זוהר: חבר'ה, תנו לו רגע, חשוב לנו לשמוע את ארבל.

אברהם (אבי) ניסנקורן: אני עוד פעם בא ואומר, עשינו יחס לפי כל ועדה - - -

מכלוף מיקי זוהר: הרי הם דוגלים בעמדות משפטיות.

מכלוף מיקי זוהר: אבל למה לא עשית את שתי הוועדות ביחד?

אברהם (אבי) ניסנקורן: כי אנחנו חושבים שזה נכון לעשות את זה ככה.

קרן ברק: מה זה חושבים, מה קרה מאז?

קרן ברק: מה היה תמיד?

אברהם (אבי) ניסנקורן: בשביל זה יש ייעוץ משפטי.

שלמה קרעי: תעשה סיכום בין גושי, אבי.

קרן ברק: אבי, בבקשה שארבל תענה.

אברהם (אבי) ניסנקורן: אתם מפריעים לי לדבר.

מכלוף מיקי זוהר: ארבל, את אישרת את החלוקה הזאת?

קרן ברק: אני רוצה תשובה מארבל.

אברהם (אבי) ניסנקורן: יו"ר ועדת הכספים – ישראל ביתנו.

אברהם (אבי) ניסנקורן: בוועדת החוץ והביטחון הרשימה ויתרה על שני הנציגים שלה, בגלל זה כחול לבן קיבלה שישה נציגים, העבודה קיבלו שני נציגים.

אברהם (אבי) ניסנקורן: יתר החלוקה היא כפי שאמרתי לפני כן, 5 לליכוד - - -

יואב בן צור: למה שישה?

אברהם (אבי) ניסנקורן: אמרתי, הרשימה המשותפת ויתרה על שני הנציגים שלה ולכן נציג אחד עבר לכחול לבן ונציג אחד עבר לעבודה, בהסכמה בינינו.

אברהם (אבי) ניסנקורן: יש נציג אחד לישראל ביתנו, ימינה, ש"ס ויהדות התורה.

אברהם (אבי) ניסנקורן: החלוקה הזאת עומדת ביחס הסיעתי.

אברהם (אבי) ניסנקורן: אותה חלוקה שעומדת ביחס נעשתה ברשימה המשותפת.

מכלוף מיקי זוהר: אבל למה לא חלוקה לפי כל הוועדות?

מכלוף מיקי זוהר: למה שיניתם את הכלל?

אברהם (אבי) ניסנקורן: והחלוקה הזאת, לפי הבנתי, עומדת גם במבחנים המשפטיים.

אברהם (אבי) ניסנקורן: אני אומר מעבר לזה - - -

קרן ברק: אבי, גם אנחנו פה.

אברהם (אבי) ניסנקורן: בסדר, אני כבר אתן לארבל לדבר.

אברהם (אבי) ניסנקורן: אני אומר מעבר לזה - - -

אחמד טיבי: אבי, אתה דיברת רק על כספים או שאני לא הבנתי?

קרן ברק: הוא דיבר על הכול.

קרן ברק: אפשר רגע שארבל תסביר לי - - -

אברהם (אבי) ניסנקורן: לא, שנייה, תנו לי שנייה לסיים לדבר.

אברהם (אבי) ניסנקורן: להבנתנו, החלוקה עומדת בדרישות, אמרתי כספים ואמרתי חוץ וביטחון.

אברהם (אבי) ניסנקורן: מסדרת – ברור.

קארין אלהרר: מה ברור?

אברהם (אבי) ניסנקורן: בהמשך יש עוד ועדות שלהבנתי עומדות ביחס.

אברהם (אבי) ניסנקורן: אני אומר מעבר לזה, זה רק תחילת הדרך, אנחנו נמשיך למנות ועדות שישקפו את הצורך בעבודת הכנסת, בכפוף למצב הבריאותי, שייתנו לאזרחים את האפשרות שמטפלים בהם בכל התחומים.

אברהם (אבי) ניסנקורן: בחלק מהוועדות אני מניח שיהיו גם ראשי ועדות ממפלגות אחרות, שלא מופיעים היום כראשי ועדות, אני חושב שזה דבר נכון.

אברהם (אבי) ניסנקורן: פניתי למיקי, שאלתי אם רוצים להקים עוד ועדות?

אברהם (אבי) ניסנקורן: הוא אמר לי, לא.

מכלוף מיקי זוהר: איזה פנייה זו הייתה?

מכלוף מיקי זוהר: אני אגיד לך את האמת, הייתה הצעה קונקרטית, הרגשתי שאתה ממש רציני.

אברהם (אבי) ניסנקורן: אז אני בא ואומר, כמו שאמרתי, לא רק אני, גם אחמד טיבי ועוד חברים, אנחנו חושבים שהכנסת צריכה לעבוד בכפוף למצב הבריאותי, לכן אני בא ואומר, אנחנו נפעל להקים עוד ועדות ובחלק מהוועדות ראשי הוועדות יהיו גם מהליכוד וגם ממפלגות אחרות.

שלמה קרעי: זה לא אומר שבינתיים צריך לדרוס בוועדות הקיימות.

אורי מקלב: אבי, זו היתממות.

אורי מקלב: אני מבקש להתייחס לדבריך.

אברהם (אבי) ניסנקורן: אתה דיברת.

אורי מקלב: אני עוד לא דיברתי, ביקשתי מארבל אסטרחן, אני מתייחס לדבריך, זו היתממות.

אחמד טיבי: רק שתי ועדות?

אברהם (אבי) ניסנקורן: לא.

אברהם (אבי) ניסנקורן: אני מקים גם ועדה, הסעיף הבא - - -

שלמה קרעי: ניסנקורן, תן לטיבי כל מה שהוא רוצה, אחרת אין לכם 61.

שלמה קרעי: טיבי, תקבל כל מה שאתה רוצה, אל תדאג.

אברהם (אבי) ניסנקורן: בסעיף הבא אני מעלה גם ועדות נוספות, ברור.

מכלוף מיקי זוהר: אני מבקש התייחסות של היועצת המשפטית.

אורי מקלב: מיקי, אני פניתי ליועצת המשפטית אבל אני מבקש גם להעיר משהו אחד למה שאמר היושב-ראש.

אברהם (אבי) ניסנקורן: אנחנו נעלה היום להצבעה גם את ועדת הקורונה, ועדה בנושא החינוך, ועדה - - -

מכלוף מיקי זוהר: איפה תעלה את זה להצבעה?

אברהם (אבי) ניסנקורן: פה.

מכלוף מיקי זוהר: גם במליאה?

אברהם (אבי) ניסנקורן: גם במליאה.

אברהם (אבי) ניסנקורן: תקום ועדה בנושא הקורונה, גם בנושא החינוך.

אורי מקלב: אבי, זו היתממות מאוד גדולה שאתה בא ואומר, אני אפצה אתכם בוועדות אחרות.

אברהם (אבי) ניסנקורן: ועדה נוספת, ועדה בנושא הפשיעה במגזר הערבי.

קריאה: למה לא הבאת את הכול בהסכמה?

קריאה: למה זה בפרוסות?

אחמד טיבי: לא פשיעה במגזר הערבי אלא פשיעה כללית.

אורי מקלב: אבי, באמת, מה שאתה אומר זה היתממות מאוד גדולה.

אורי מקלב: כולנו יודעים ששתי הוועדות האלה הן יחידה בפני עצמה.

אורי מקלב: אתה אומר, אני אפצה אתכם בוועדה למיגור האלימות במגזר הערבי, שם אתן למי שלא קיבל.

שלמה קרעי: מקלב, זה שלוש ועדות, שלוש.

אורי מקלב: זה לא משנה עכשיו, אנחנו מדברים עכשיו על שתי הוועדות האלה, שהתקנון קבע שהן מוקמות מיד.

אורי מקלב: אם הייתה לנו הסכמה בעניין הזה, לא היינו צריכים להגיע למליאת הכנסת.

מכלוף מיקי זוהר: אני כבר מודיע לכם, מי שיכול לדבר בלי סוף זה נציג הממשלה, שר, נציג הממשלה, אני כבר מודיע לכם, יכול להיות שזה יהיה יובל שטייניץ, הוא ידבר ללא הגבלה.

אורי מקלב: בדברים שאתה אומר עכשיו, אבי, בשתי הוועדות האלה אתה לוקח את היציבות שלהן.

אורי מקלב: את החלוקה הזאת, היו סיעות שלא קיבלו בכלל ייצוג.

אורי מקלב: זה גם לא היה בוועדות הזמניות.

אברהם (אבי) ניסנקורן: לא הייתה סיעה שלא קיבלה ייצוג.

אורי מקלב: במקרה יש סיעות גדולות אבל אורלי לוי, לא מקבלת ייצוג.

אורי מקלב: הבעיה אצלכם בליכוד, מיקי זוהר, לא רק שאתם לא יודעים להתנהל, אתם מפריעים למי שרוצה לייצג אותו טוב.

אורי מקלב: מי שמפריע לי בדברים זה רק אתם, הליכוד, לכן אי אפשר להתנהל אתכם.

אורי מקלב: אני לא צריך את העזרה הזאת.

מכלוף מיקי זוהר: אתה תמיד אתנו.

אברהם (אבי) ניסנקורן: יואב בן צור, אני שומע שאתה אומר שאי אפשר להתנהל עם הליכוד?

מכלוף מיקי זוהר: אל תדאגו, הם לא יעברו אליכם בחיים.

מכלוף מיקי זוהר: כל עוד יאיר לפיד אתכם, אין לכם סיכוי.

יואב בן צור: זה לא יואב בן צור אמר, זה מקלב אמר.

אברהם (אבי) ניסנקורן: אה, מקלב, סליחה, צודק.

מיכאל ביטון: תגידו, לא התכוונתם להחרים את הכנסת?

מיכאל ביטון: מה קרה בסוף, למה באתם?

אברהם (אבי) ניסנקורן: בואו נשמע את ארבל.

ארבל אסטרחן: חוק הכנסת קובע לעניין הוועדה המסדרת – שזאת הוועדה הזאת אתם יושבים בה כעת – הוא אומר שהייצוג בוועדה המסדרת יהיה לפי הגודל היחסי של הסיעות, ובלבד שלכל סיעה בת ארבעה חברים או יותר יהיה נציג בוועדה.

ארבל אסטרחן: בנוסף קובע החוק, שעד לבחירת ועדות הכנסת רשאית הוועדה המסדרת לבחור ועדות זמניות לענייני כספים, לענייני חוץ וביטחון.

ארבל אסטרחן: ההגבלה היחידה שיש כאן, שמספר החברים לא יעלה על מספר החברים בוועדת החוץ והביטחון והכספים הקבועות, שזה 17 חברים.

ארבל אסטרחן: זאת אומרת, אין לנו שום הנחיות מבחינת ההרכב.

ארבל אסטרחן: לכן ברור שאי אפשר לעשות סתם הרכב שלא קשור לכלום ואפשר להסתכל על ההוראות הכלליות שקיימות בתקנון הכנסת.

ארבל אסטרחן: לגבי הוועדות הקבועות סעיף 102 אומר, שהוועדות ייבחרו בהתחשב בהרכב הסיעתי של הכנסת.

קרן ברק: שאלנו על הזמניות, הוועדות הזמניות, בחמש הכנסות האחרונות, מה היה המפתח הסיעתי?

קרן ברק: מה היה המפתח הסיעתי בחמש הכנסות האחרונות בכנסת מעבר?

ארבל אסטרחן: קראתי את הפרוטוקולים של הכנסות האחרונות.

ארבל אסטרחן: קודם כל אני חייבת לומר, בכל המקרים האלה זה היה בהסכמה כשזה הגיע לוועדה המסדרת.

ארבל אסטרחן: יכול להיות שהוויכוחים היו קודם, היו בין נציגי הסיעות, אבל כשזה הגיע לוועדה המסדרת, בהרבה מקרים פשוט הקריאו את חברי הוועדה.

ארבל אסטרחן: לכן קצת להבין בחלק מהמקרים - - -

אורי מקלב: לא קשה, עכשיו אפשר להבין, בגלל שזה התחלק ביושר ולכן זה היה בהסכמה.

אורי מקלב: כל מפלגה וכל סיעה קיבלה את הייצוג האמיתי שלה, מה שכן לא עשיתם.

קרן ברק: היו נוסחאות.

ארבל אסטרחן: קשה קצת להבין מה בדיוק היו החישובים כי הדברים הגיעו בהסכמה.

קרן ברק: אבל זה לא קשה.

קרן ברק: המילה קשה לא קשורה לאירוע, לא היה קשה.

ארבל אסטרחן: בוודאי שהיה קשה.

קרן ברק: לא.

ארבל אסטרחן: אם בא יו"ר הוועדה ומקריא שמות, אי אפשר להבין - - -

קרן ברק: את יודעת מה היה החישוב?

ארבל אסטרחן: לא, אני לא יכולה לזכור מה היה בחמש כנסות?

קרן ברק: אני אראה לך את הנוסחה ואת תיזכרי, ארבל?

ארבל אסטרחן: בכל פעם זה נעשה בצורה אחרת.

קרן ברק: לא נכון, זה נעשה לכל הוועדות ביחד, זה לא נעשה לכל ועדה בנפרד.

קרן ברק: זה היה לכל הוועדות ביחד וזה היה עם מפתח מאוד ברור ועם נוסחה מאוד ברורה, את יודעת אותה, ארבל, זאת היתממות.

ארבל אסטרחן: נאמר, שעושים חישוב לפי 34 חברים.

קרן ברק: נכון.

ארבל אסטרחן: עכשיו הציע יו"ר הוועדה לעשות חישוב לכל ועדה לפי 17 חברים.

ארבל אסטרחן: אני לא יכולה להגיד שהדבר הזה הוא בלתי אפשרי או סותר את הוראות החוק.

קרן ברק: אבל זה מעוות.

שלמה קרעי: זה לא סביר.

קרן ברק: אז בכל ועדה תמיד יהיה רוב, אף פעם זה לא היה ככה.

שלמה קרעי: ארבל, את נותנת 27 חברי ועדה ל-61, ו-24 ל-59.

אחמד טיבי: אני מבקש לאפשר לארבל לסיים.

שלמה קרעי: אתם נותנים 27 חברי ועדה ל-61.

אחמד טיבי: קרעי, אני קורא אותך לסדר פעם ראשונה.

ארבל אסטרחן: ולכן, כאשר עושים חישוב לפי 17 חברי ועדה, ההרכב שהקריא יו"ר הוועדה הוא הרכב מדויק.

ארבל אסטרחן: אנחנו לא יכולים לומר שזה משהו שהוועדה לא יכולה לאשר אותו.

ארבל אסטרחן: נכון שהיו מקרים שעשו לפי 34 ולא לכל ועדה בנפרד אבל הדבר הזה לא מתקיים במיוחד כשאומר יו"ר הוועדה שיקימו ועדות נוספות.

קרן ברק: אבל התוצאות שונות.

קרן ברק: זה מעוות את התוצאות בסוף.

קרן ברק: זה לא קשור רק ל-34 עכשיו.

קרן ברק: לפי השיטה והנוסחאות שהיו אז, יש לך בוועדה אחת רוב, בוועדה אחרת אין, ככה אתה פועל בכל הוועדות ביחד בוועדות הזמניות.

קרן ברק: אם את רואה ואת יודעת ואת היית יועצת משפטית בחמש הכנסות האחרונות ואת רואה שבכנסות המעבר זה היה המפתח, אני לא מצליחה להבין, ברור שאין עבירה על החוק - - -

פנינה תמנו: זה לא תורה מסיני, קרן, יש פה מפתח אחר כרגע, מה לעשות.

קרן ברק: זה לא מפתח אחר, זה מוביל לתוצאות שונות לחלוטין.

שלמה קרעי: זה מפתח דורסני, פנינה.

קרן ברק: זה לא המפתח, זה התוצאה.

פנינה תמנו: תוצאה מעולה והיא אפשרית ותצטרכי לקבל את התשובה המשפטית שלה.

פנינה תמנו: היא לא נותנת לך תשובה פוליטית.

קרן ברק: אני רוצה שהיא תגיד את האמת, אבל היא מתחמקת מהתשובה.

פנינה תמנו: את רוצה תשובה פוליטית, את לא תקבלי תשובה פוליטית.

קרן ברק: היא מתחמקת מהתשובה, היא לא אומרת, היא הייתה חלק מהניסוח, היא הייתה חלק מהנוסחה.

פנינה תמנו: לא, קרן, היא נותנת לך תשובה משפטית ואת רוצה תשובה פוליטית.

פנינה תמנו: לא תקבלי תשובה פוליטית.

קרן ברק: בשיטה שלך, ארבל, לאורלי לוי יהיה ייצוג?

אברהם (אבי) ניסנקורן: זכות הדיבור עברה לעאידה תומא סלימאן, בבקשה.

קרן ברק: רגע, בשיטה שלך, ארבל, לאורלי לוי יהיה ייצוג כלשהו?

אורי מקלב: אבי, עוד משפט אחד.

אברהם (אבי) ניסנקורן: לא, לא.

אורי מקלב: לא סיימתי.

אורי מקלב: רק שאלתי, זה לא היה הדברים שלי.

אורי מקלב: ממש במשפט אחד.

מכלוף מיקי זוהר: תגידי שזאת הכנסת הראשונה ככה.

קרן ברק: נכון, תגידי את האמת.

מכלוף מיקי זוהר: אני רוצה לשאול אותך, כמה כנסות - - -

אורי מקלב: ארבל אמרה את הדברים הנכונים, שבחמש הכנסות האחרונות היו הסכמות והפעם זה לא מגיע.

מכלוף מיקי זוהר: מתי החלוקה שאתה הבאת היום התרחשה ב-22 כנסות?

מכלוף מיקי זוהר: אתה רוצה תשובה?

אברהם (אבי) ניסנקורן: אתה שואל או עונה?

מכלוף מיקי זוהר: כי אני יודע גם את התשובה.

אברהם (אבי) ניסנקורן: אז תענה מה שאתה רוצה.

מכלוף מיקי זוהר: בחמש הכנסות שהיו, אף פעם לא.

מכלוף מיקי זוהר: אתה מבין מה אתה עושה?

אברהם (אבי) ניסנקורן: אז אני בא ואומר, אחרי שהתייעצתי - - -

מכלוף מיקי זוהר: זו פשוט בושה וחרפה.

אסף זמיר: מה אתה משחק אותה?

אסף זמיר: אתה יודע כמה מדינות שלא קרו מעולם?

אסף זמיר: אתם בפעם הראשונה - - -

מכלוף מיקי זוהר: אתם מביאים פעם ראשונה חלוקה שלא הייתה מעולם, תתביישו.

מכלוף מיקי זוהר: עוד כלל אתם שוברים.

מכלוף מיקי זוהר: לא נמאס לכם לשבור כללים פה?

מכלוף מיקי זוהר: לא נמאס לכם לעשות הכול על חודו של קול?

מכלוף מיקי זוהר: בושה.

אברהם (אבי) ניסנקורן: שנייה, אני קורא לך לסדר פעם ראשונה, פעם שנייה.

מכלוף מיקי זוהר: זה מרגיז.

מכלוף מיקי זוהר: את כל הכללים הפרו פה כבר.

מכלוף מיקי זוהר: את כל הכללים.

מכלוף מיקי זוהר: מה זה הדבר הזה?

מכלוף מיקי זוהר: את כל הכללים הפרתם.

אברהם (אבי) ניסנקורן: טוב, תצא להירגע.

אברהם (אבי) ניסנקורן: חבל שאתה לא נשאר - - -

מכלוף מיקי זוהר: אני לא צוחק אתך, אתה בושה.

אברהם (אבי) ניסנקורן: בבקשה, תוציאו אותו בבקשה.

מכלוף מיקי זוהר: אתם הופכים את המקום הזה, בהתאם להוראות של יאיר לפיד.

אברהם (אבי) ניסנקורן: תוציאו אותו.

אברהם (אבי) ניסנקורן: תצא בבקשה.

אברהם (אבי) ניסנקורן: אורי, לפני שנמשיך, עכשיו אני רוצה לספר לכולם סיפור כשמדברים על הגינות.

אברהם (אבי) ניסנקורן: דרך אגב, אני חייב להגיד לכם, אל"ף זה הסדר הוגן.

קרן ברק: לשיטתך, אורלי לוי, תהיה באיזה ועדה?

אברהם (אבי) ניסנקורן: את מפריעה לי עכשיו.

קרן ברק: אני שואלת אם לאורלי לוי, יהיה ייצוג בשיטה שלך?

עאידה תומא סלימאן: עכשיו אתם מגנים?

קרן ברק: זה לא קשור אבל לסיעת יחיד תמיד היה ייצוג.

אברהם (אבי) ניסנקורן: אני קורא לך לסדר פעם ראשונה.

אברהם (אבי) ניסנקורן: עאידה.

קרן ברק: בשיטה הקודמת תמיד היה ייצוג לסיעות יחיד, אני לא מדברת, אורלי לוי כמשל.

קרן ברק: בגלל שהייתה נוסחה וארבל יודעת את זה ואני משתוממת מזה שארבל נותנת לזה יד, הרי ארבל יודעת את האמת.

עאידה תומא סלימאן: לישראל ביתנו לא היה אפשרות להעלות חוק, על מה את מדברת?

אברהם (אבי) ניסנקורן: עאידה, רק רגע בבקשה.

אברהם (אבי) ניסנקורן: אני רוצה לספר לכם סיפור שקרה בכנסת העשרים ואחת, שישב אתי אלקין - ישיבה רשמית ולכן אין לי בעיה להגיד את זה - ואמר לי, תשמע אבי, אני בוועדת חוקה דורש שהיחס יהיה 10:7.

אברהם (אבי) ניסנקורן: אמרתי לו, למה 10:7 בוועדת חוקה לטובתכם?

אברהם (אבי) ניסנקורן: מגיע לכם 9:8.

אברהם (אבי) ניסנקורן: הוא אומר, כי זה מה שהחלטתי, אני רוצה 10:7.

אברהם (אבי) ניסנקורן: וזה לא מגיע, היחס צריך להיות סיעתי.

אורי מקלב: אבל הוא לקח בחשבון הכול - - -

אברהם (אבי) ניסנקורן: אורי, אל תפריע לי.

אברהם (אבי) ניסנקורן: לא, הוא רמס אותנו, הוא רצה לרמוס אותנו כי הוא לא יכול חד צדדית לקחת לנו את המקום שהגיע לנו תשעה – שמונה.

אברהם (אבי) ניסנקורן: אחר כך בא אליי אותו אלקין, בא ואמר לי, אבי תשמע, בוועדת כנסת מגיע תשעה לעומת שמונה, אני רוצה עשרה ושבעה, למה?

אברהם (אבי) ניסנקורן: ככה.

אברהם (אבי) ניסנקורן: במקרה ועדת כנסת בחסינות, במקרה ועדת חוקה דנה בחוקים של פסקת ההתגברות.

אברהם (אבי) ניסנקורן: בא אליי אלקין ואמר לי, בוועדה לביקורת המדינה אני גם רוצה יחס יותר גבוה, שם אי אפשר לשים 17, לכן אני רוצה במקום 11, לא יודע כמה זה היה, אני רוצה במקום 6:5, אני רוצה 7:4, משהו כזה.

שלמה קרעי: עכשיו אתה ממציא, אבי, זה נראה שאתה ממציא.

אברהם (אבי) ניסנקורן: אני לא ממציא, אתה יכול לשאול את אלקין.

אברהם (אבי) ניסנקורן: אני לא זוכר אם זה היה 11 או 13, זה הכול.

אברהם (אבי) ניסנקורן: לא יחס של אחד, אלא יתרון של שלוש.

אברהם (אבי) ניסנקורן: כשאני אמרתי לאלקין, עם הקוזק הנגזל, מיקי זוהר, אמרתי לאלקין, אתה רומס את הדמוקרטיה, אתה לוקח את הוועדה לביקורת המדינה, אתה לוקח את ועדת חוקה חוק ומשפט, אתה לוקח את ועדת הכנסת ומעוות את היחס, מייצר יחס של עשר שבע כשלאופוזיציה מגיע שמונה תשע, הוא אמר לי, זה מה שאני רוצה לעשות.

אברהם (אבי) ניסנקורן: אתם יודעים מה הוא אמר לי?

אברהם (אבי) ניסנקורן: אם לא תסכים, אני אקח את ועדת הכלכלה ולא אתן לסיעה הגדולה, אני אפנה לכל הסיעות האחרות, כולל לאחמד טיבי.

אברהם (אבי) ניסנקורן: פנה לאחמד טיבי, אמר לו, בוא תקבל את ועדת הכלכלה.

קארין אלהרר: לכו תתבכיינו עכשיו.

אברהם (אבי) ניסנקורן: למה?

אברהם (אבי) ניסנקורן: רק בגלל שראש הממשלה רצה שליטה על ועדת החסינות, רצה שליטה על ועדת חוקה חוק ומשפט, ורצה שליטה - - -

שלמה קרעי: כנראה פיצה אותך בוועדות אחרות.

קרן ברק: זאב לא נמצא כאן כדי להגיב לך, אין לנו מושג אם הסיפור הזה נכון.

אברהם (אבי) ניסנקורן: אני אומר את העובדות.

קרן ברק: אבל אנחנו לא יודעים אם העובדות נכונות.

שלמה קרעי: ועדיין החלוקה הייתה לפי מפתח של כל הוועדות.

אברהם (אבי) ניסנקורן: מי שמכיר אותי, אני אומר תמיד אמת.

קרן ברק: אתה תמיד אומר אמת?

קרן ברק: אתה יודע כמה אנשים בהסתדרות יגידו הפוך ממה שאתה אומר עכשיו?

קרן ברק: אתה אומר אמת?

קרן ברק: איזה בושה, אתה אומר אמת.

אברהם (אבי) ניסנקורן: את בושה.

אברהם (אבי) ניסנקורן: את בושה.

קרן ברק: בוא נביא עשרות אלפי עובדי הסתדרות שיגידו אם אמרת פעם אחת אמת.

יזהר שי: היושב-ראש, לאנשים כאן קשה להתמודד עם האמת והעובדות, תן להם הפסקת אמת.

פנינה תמנו: קרן, תפסיקו כבר להכניס את העניין של ההסתדרות.

אברהם (אבי) ניסנקורן: די, די, אל תגנו עליי.

אברהם (אבי) ניסנקורן: אני רוצה להגיד לך, מי שלא נתן יד לשכר מינימום באלף שקלים זה את, אני לא ראיתי אותך מוציאה זעת אפיים אחת בשביל לעזור לעובדים העניים, אז אל תטיפו לי מוסר.

קרן ברק: אני אטיף לך וחצי מוסר, אתה נטשת אותם, אתה פגעת בהם, אין שם אחד שמוכן לשמוע את השם שלך בכלל, אתה רק לוקח את המנדט ובורח.

אברהם (אבי) ניסנקורן: אל תטיפי לי מוסר.

אברהם (אבי) ניסנקורן: מי שנגע ודאג לעובדי קבלן והלך בית חולים, בית חולים, לראות שעובדי ניקיון יקבלו על זה, זה אני, לא את ולא ראש הממשלה שלך.

יזהר שי: תני כבוד, חברת הכנסת ברק, תני כבוד.

יזהר שי: יש אנשים שעשו למען המדינה, תני כבוד.

יזהר שי: עשו למען העובדים.

קרן ברק: הוא לא עשה למען העובדים, הוא רק נטש אותם, אין שם אחד שאומר עליו מילה אחת טובה.

יזהר שי: תני כבוד לאמת שנאמרה פה, קשה לך להתמודד עם העובדות, לכי שתי כוס מים בבקשה.

אברהם (אבי) ניסנקורן: לכן אני בא ואומר, אנחנו באנו לפי חוק ופעלנו הרבה יותר הוגן מאיך שאלקין רצה לפעול בשעתו.

קרן ברק: אלקין לא כאן כדי להגיב ואתה יכול להמציא כל סיפור שאתה רוצה להמציא.

אברהם (אבי) ניסנקורן: אתם יכולים לשאול אותו, זה עכשיו מוקלט, אתם יכולים לשאול אותו.

שלמה קרעי: ועדיין כנראה שהוא נתן לך בוועדות אחרות.

קרן ברק: אני רוצה לשאול, למפלגת העבודה יש שישה חברי כנסת - - -

אברהם (אבי) ניסנקורן: לא, לא, אני קורא אותך לסדר פעם ראשונה, אני קורא אותך לסדר פעם שנייה, אני קורא אותך לסדר פעם שלישית.

קרן ברק: יאללה, הנה, ההסתדרות התחילה, קדימה ההסתדרות.

אברהם (אבי) ניסנקורן: עאידה, בבקשה.

אורי מקלב: אבי, חצי דקה להשלים את הדברים, גם משהו ערכי.

אורי מקלב: אני לא אסתור את דבריך ולו רק להגיד מה שאמרה קודם ארבל, כשלא היית, שבכנסות האחרות, כל הוועדות היו בהסכמה.

אורי מקלב: בסדר.

אורי מקלב: אני רק רוצה להגיד לך, שהתקופה הקשה הזאת מראה לנו דבר אחד, התובנה שאני לקחתי מכל התקופה הקשה שאנחנו במשבר הקורונה, רואים כמה צריך להתחשב אחד בשני, דהיינו, אחד תלוי בשני, אף אחד לא יכול להגיד, אני חי לעצמי.

אורי מקלב: זה מראה על המגפה עכשיו - - -

אברהם (אבי) ניסנקורן: אורי, כל אחד קיבל ייצוג בכל ועדה.

קרן ברק: לש"ס ולעבודה יש אותו ייצוג.

קרן ברק: לעבודה יש שישה חברי כנסת, לש"ס יש תשעה, תסביר לי איך זה אותו ייצוג?

קרן ברק: תסביר לי מתמטיקה.

אברהם (אבי) ניסנקורן: זה המפתחות.

קרן ברק: איך המפתחות?

קרן ברק: תסביר לי את החשבון, אני לא מבינה.

קרן ברק: ארבל, את יושבת שם, רואה ועדיין אומרת שזה סביר?

אברהם (אבי) ניסנקורן: יש את הייעוץ המשפטי, שזה מה שהיא אמרה.

שלמה קרעי: אבי, לפי החשבון שלך נתת 27, 24.

שלמה קרעי: זה היחס.

קרן ברק: עבודה וש"ס אותו מספר, אלה ששה ואלה תשעה.

אורי מקלב: אני רוצה להתייחס למה שאמרה מרב מיכאלי בנושא של חבר הכנסת גפני.

אורי מקלב: אמרה כאן מרב מיכאלי, שחבר הכנסת גפני, כמי שעמד בראשות ועדת הכספים, לא הסכים להביא דברים או הממשלה רצתה להביא, מבלי שהוא ראה, שכל סיעות הבית מקבלות את המשמעות בהצעות הממשלה.

אורי מקלב: לכן, כשאנחנו מדברים עכשיו על האפשרות הזאת, לחיות עכשיו בתקופה הזאת בהסכמה, דווקא גפני, הציף, הציג ושיקף את היכולת הזאת לתת מענה גם לאופוזיציה וגם לקואליציה.

אורי מקלב: אנחנו יכולים להמשיך לריב, אבל הוא נתן, אנחנו יודעים שלגפני כישורים רבים וניסיון רב ויכולות רבות, אבל יש לו דבר אחד שהוא מיוחד בזה, שהוא יכול להיות קואליציה בתוך אופוזיציה ויכול לייצג את האופוזיציה בתוך הקואליציה.

אורי מקלב: ולכן הוא היה יכול לתת פתרון למצב שאנחנו נמצאים בו היום ואין לנו הסכמות ושהיינו צריכים שהמליאה ההיא תבחר את הוועדה הזאת וועדה אחרת.

אורי מקלב: לכן כאן נשאלת השאלה, במקרה הזה להדיח או שלא לתת לו להמשיך לכהן בוועדת הכספים – זה היה פותר את הבעיה שתיתן מענה לכולם – גם את זה לא השכלתם לעשות ולא זכינו שתעשו את זה.

אברהם (אבי) ניסנקורן: טוב.

אברהם (אבי) ניסנקורן: עאידה תומא סלימאן, בבקשה.

עאידה תומא סלימאן: אני מקשיבה מתחילת הדיון ואני לא מאמינה למראה עיניי ולמשמע אוזניי.

עאידה תומא סלימאן: בדיחה לשמוע איך מדברים על הכללים ועל ההסכמות ועל דורסנות ועל מי פוגע בדמוקרטיה.

עאידה תומא סלימאן: חמש שנים ישבנו וצפינו את הדורסנות ואת חוסר הדמוקרטיה ואת השתקת חברי הכנסת, לא לתת לנו לעשות את המוטל עלינו כנציגי ציבור.

עאידה תומא סלימאן: ראינו איך מחלקים את הוועדות.

עאידה תומא סלימאן: גם בעבר, נכון, אורי, לקחו בחשבון ועדות - - -

קרן ברק: גם סיעות יחיד לקחו.

עאידה תומא סלימאן: לא, אני רוצה להזכיר לכולם, כשאורלי לוי אבקסיס, יצאה מישראל ביתנו, אפילו לא ניתנה לה זכות הדיבור, לא ניתנה לה זכות להצביע.

קרן ברק: זה לא קשור, היא סיעה נפרדת עכשיו, זה סיעת יחיד.

שלמה קרעי: כי זה היה באותה כנסת, זה משהו אחר.

עאידה תומא סלימאן: לא להטיף לנו עכשיו.

עאידה תומא סלימאן: הדבר השני, אני חושבת שהגיע הזמן להפסיק את הניסיון לשכנע אותנו, שהמאבק הכי טוב בקורונה עכשיו זה האחדות.

עאידה תומא סלימאן: אני רוצה להגיד, בצל הקריאות לאחדות, יש שיסוי ויש הסתה פרועה כנגד 21% מהאוכלוסייה שעושה כמיטבה כדי לשמור על הבריאות של כלל הציבור.

שלמה קרעי: אנחנו, בניגוד לליברמן, השותף שלכם, לא נגד האוכלוסייה אלא נגד נציגים שתומכים בטרור.

שלמה קרעי: נגד מהללי שהידים, לא נגד האוכלוסייה.

עאידה תומא סלימאן: האוכלוסייה שאתה מדבר עליה בחרה בנו.

שלמה קרעי: כי אין לה ברירה, מה היא תעשה?

עאידה תומא סלימאן: יותר מ-90% מהבוחרים בחרו בנו.

עאידה תומא סלימאן: ניסיתם לגנוב מאתנו קולות, ניסיתם לטנף, נעשה איזשהו קמפיין הסתה פרוע והאוכלוסייה אמרה בצורה הכי ברורה, אלה הם הנציגים שלנו ואלה הם שמדברים בשמנו ואתם לא תוכלו לעשות את זה עוד.

עאידה תומא סלימאן: דבר שני, ראש הממשלה שמנסה לשווק את עצמו כאילו הוא דואג לאוכלוסייה הערבית, שיגיד לי למה עד היום הזה לא קיים בדיקות קורונה באוכלוסייה הערבית?

עאידה תומא סלימאן: למה שלושת בתי החולים לא מוכנים לקבל, אם תהיה - - -

שלמה קרעי: אין דבר כזה, זה לא נכון, זה שקר מה שאת אומרת עכשיו.

עאידה תומא סלימאן: זה נכון, אתה זה שמשקר.

שלמה קרעי: זה לא נכון, זה לא נכון, את מוציאה סתם דיבה.

אסף זמיר: שלמה, אל תפריע, אני מבקש ממך לא להפריע.

עאידה תומא סלימאן: אפילו תחנת בדיקה אחת באוכלוסייה הערבית אין.

עאידה תומא סלימאן: תתביישו לכם.

עאידה תומא סלימאן: לא אכפת לכם.

שלמה קרעי: כל אחד שמגיע לתחנת בדיקה - - -

אסף זמיר: שלמה, ביקשתי ממך לא להפריע.

שלמה קרעי: רק עכשיו הקימו תחנות, את מדברת כאילו הקימו לפני חודש.

קרן ברק: גם בתל אביב זה לא עובד, גם בחיפה זה לא עובד.

שלמה קרעי: התחנות עוד לא עובדות בכלל.

קרן ברק: גם בדרייב אין בתל אביב זה לא עובד.

מכלוף מיקי זוהר: בהתחלה הוחלט על אחד ועכשיו הוסיפו עוד, הן לא עובדות בכלל.

מכלוף מיקי זוהר: העיקר לבכות.

עאידה תומא סלימאן: אני צריכה לטפל כל יום בפניות של מנהלי בתי חולים ומרכזי חירום שלא קיבלו שום סיוע, תתביישו.

מכלוף מיקי זוהר: אבל לא קיבלו מתחמים.

עאידה תומא סלימאן: אם באמת אכפת לכם, שיתחיל לעשות את העבודה הזאת ולא ינצל את הזמן לעלות בשידור ולהשתלח באוכלוסייה שלמה.

אופיר כץ: הוא עולה לשידור כדי לשמור על אזרחי ישראל, גם היהודים וגם הערבים, אתם לא תשנו את זה.

אופיר כץ: אתם המסיתים.

אופיר כץ: בניגוד אליכם, אכפת לו גם מהאזרחים הערבים.

עאידה תומא סלימאן: הוא עולה לשידור כדי לשמור על הכיסא שלו, כדי להיות הרודן הראשון במדינת ישראל.

עאידה תומא סלימאן: אתם מכרסמים מה שנשאר מהדמוקרטיה.

עאידה תומא סלימאן: נגמור עם הקורונה, נישאר עם עריץ שקוראים לו נתניהו, ואת זה אנחנו לא נאפשר.

שלמה קרעי: מי שהורס את הדמוקרטיה זה אתם, והנה, בג"ץ, שקובע עכשיו שאדלשטיין צריך לכנס ישיבה עד יום רביעי כדי להחליף יושב-ראש.

שלמה קרעי: זאת דריסת הדמוקרטיה.

שלמה קרעי: אתם ובג"ץ ביחד.

מיכאל ביטון: אתה עתרת לבג"ץ נגד ועדת הבחירות.

מיכאל ביטון: כשנוח לך אתה עותר לבג"ץ וכשלא נוח לך אתה מסית נגד בג"ץ.

שלמה קרעי: זה נגד החלטה מנהלית.

שלמה קרעי: ביטון, יש הבדל בין החלטה מנהלית לבין דרג נבחר.

שלמה קרעי: אפשר לעתור לבג"ץ נגד החלטה מנהלית, לא נגד דרג נבחר.

יזהר שי: מיכאל, מיד תצא הודעת שר המשפטים להפר הוראת בג"ץ.

יזהר שי: מיד תגיע הוראה של שר המשפטים להפר הוראת בג"ץ.

שלמה קרעי: יזהר, בוודאי שלא נקבל את הנחיית בג"ץ.

עאידה תומא סלימאן: חסר רק שתבקשו לבטל את הזכות של החקיקה שלנו פה, זה מה שחסר לכם.

שלמה קרעי: חקיקה – כן, ממשלה לא.

שלמה קרעי: ממשלה לא תסתמך עליכם.

שלמה קרעי: אני תושב עוטף עזה.

אברהם (אבי) ניסנקורן: שלמה, אני קורא לך לסדר פעם ראשונה.

עאידה תומא סלימאן: זה משטר של עריץ.

אברהם (אבי) ניסנקורן: בבקשה, עוזי דיין.

מכלוף מיקי זוהר: רגע, רגע, אני מבקש לדבר.

אברהם (אבי) ניסנקורן: לא, לא.

אברהם (אבי) ניסנקורן: עוזי דיין, אתה רוצה לדבר?

עוזי דיין: כן.

אברהם (אבי) ניסנקורן: עוזי דיין, בבקשה.

מכלוף מיקי זוהר: אתה פועל בניגוד לתקנון.

אברהם (אבי) ניסנקורן: בשביל זה יש ייעוץ משפטי.

מכלוף מיקי זוהר: אז תן לי להגיד את זה.

מכלוף מיקי זוהר: אתה פועל בניגוד לתקנון.

אברהם (אבי) ניסנקורן: כרגע עוזי דיין.

מכלוף מיקי זוהר: עוזי, אתה מוכן לחכות עד שאני אומר את הטענה החשובה שלי?

אברהם (אבי) ניסנקורן: לא, לא, אני נותן את רשות הדיבור לעוזי דיין.

אברהם (אבי) ניסנקורן: עוזי, אתה רוצה לוותר על זכות הדיבור.

מכלוף מיקי זוהר: לא, הוא לא רוצה לוותר.

אברהם (אבי) ניסנקורן: אז בבקשה, עוזי.

מכלוף מיקי זוהר: אתה פועל בניגוד לתקנון.

אברהם (אבי) ניסנקורן: אני קורא לך לסדר פעם ראשונה.

מכלוף מיקי זוהר: אבל אתה פועל בניגוד לתקנון.

אברהם (אבי) ניסנקורן: קורא לך לסדר פעם שנייה.

אברהם (אבי) ניסנקורן: אתה רוצה שהוא יוציא אותך?

אברהם (אבי) ניסנקורן: אז חכה.

אברהם (אבי) ניסנקורן: עוזי דיין, בבקשה.

עוזי דיין: ערב טוב לכם.

עוזי דיין: אנחנו נמצאים במערכה שיש עליה הסכמה למרות חילוקי הדעות, סערת הנפש, יש הסכמה והבנה שאנחנו נמצאים במערכה גם של המדינה, גם של החברה הישראלית, וצריך לקיים את ההסכמה הזאת.

עוזי דיין: יש גם הסכמה שהקורונה לא מפרידה בין ימין לשמאל ובין יהודים וערבים וכו'.

עוזי דיין: לכן מדובר פה על מערכה שכולנו צריכים להיות שותפים לה.

אסף זמיר: הדבר הראשון שאני מציע לעצמנו, להפסיק לדבר על העבר.

אסף זמיר: הערב הזה כולו מלא בדיבורים על העבר.

אסף זמיר: אני לא רוצה להגיד שזה לא מעניין, אני לא רוצה להגיד שצריך לשכוח מה שהיה, אבל לדעתי זה לא מקדם אותנו.

אסף זמיר: מה אנחנו אומרים כשאנחנו מדברים מעכשיו ואילך?

אסף זמיר: דבר ראשון, לא קל עכשיו, קשה להרבה מאוד אנשים בחברה הישראלית, מי שיותר חלש קשה לו עוד יותר, יש פה מערכה בריאותית, יש פה סוגיות כלכליות וסוגיות כלכליות תמיד מביאות אתן סוגיות חברתיות לא פשוטות.

אסף זמיר: אני רוצה רגע לעזוב את הנקודה הזאת שתיכף נחזור אליה מה צריך לעשות עכשיו ולומר כמה מילים על העתיד.

אסף זמיר: בסופו של דבר, למיטב הבנתי, ננצח במערכה הזאת.

אסף זמיר: אנחנו לא מדברים היום ובצדק על מה קורה במקומות אחרים, מה קורה במרחב שלנו במזרח התיכון, למה שקט יחסית מבחינה ביטחונית.

אסף זמיר: אני רוצה להגיד, שאנחנו צריכים להיות אופטימיים לגבי מה שקורה קדימה.

אסף זמיר: למה?

אסף זמיר: בגלל שבכל המדינות במרחב שלנו במזרח התיכון, גם ארגוני טרור וגם מדינות טרור נשענות על דעת הרחוב, מבינים שרוכבים על נמר ולכן כשהקהל לא נותן למדינה שלו, לארגון הטרור שלו חיזוק ואומר עכשיו תתחילו לירות וכו', או אם תעשו את זה אנחנו נבין שאתם לא באמת משרתים את טובתנו, זה יתרון אחד.

אסף זמיר: היתרון השני שבמצבים כאלה המנופים הלא צבאיים הם הרבה יותר חזקים.

אסף זמיר: ניקח לדוגמה את איראן, אמברגו נפט על איראן, החרם הכלכלי, בעיקר הפיננסי על איראן, מביא אפילו את איראן להגיד לאמריקאים, אתם רוצים לעזור?

אסף זמיר: תקלו, קודם כל תשחררו את מה שאתם עוצרים.

אסף זמיר: זה נכון גם לישראל אם כי במידה ובצורה שונה.

אסף זמיר: הדבר השלישי, כשיבואו הימים הטובים ואנחנו נתגבר, יש לנו יתרון עצום, למה?

אסף זמיר: כי ידע לא הולך לאיבוד.

אסף זמיר: כי יכולת האלתור הישראלית היא יותר טובה, כי אנחנו חזקים מההתחלה מבחינה כלכלית הרבה יותר.

אסף זמיר: קחו לדוגמה את מערכת החינוך שאוהבים לבקר אותה היום – חלק מהדברים בצדק – שאתה נתקל בסוג כזה של מאבק שיש בו אי ודאות עצומה, נעשות גם הרבה שגיאות ולומדים מיום ליום ואני חושב שאנחנו עושים את זה.

אסף זמיר: תראו איך בצורה מהירה יחסית, הלימוד בצורה מקוונת פורח בחברה הישראלית.

אסף זמיר: נכון שהוא לא מספיק ונכון שיש שגיאות ונכון שהיה צריך מההתחלה לא לוותר על הלימוד המקוון אבל כשנצא מזה בסופו של דבר, נצא מחוזקים.

אסף זמיר: אבל כדי שנצא מחוזקים אנחנו צריכים בשביל זה לנצח.

אסף זמיר: יהיה קשה מאוד לנצח בלי לכידות של החברה הישראלית והיא לא קיימת היום.

אסף זמיר: לכן אנחנו, האנשים שיושבים כאן, צריכים בעניין הזה לא רק לתת דוגמה אישית אלא גם למצוא דרך, למרות כל הדברים שנאמרו כאן הערב, איך אנחנו הולכים יחדיו.

אסף זמיר: אחד הדברים שאני מציע בהקשר הזה, לעשות הבחנה - אני רוצה להגיד בין עיקר וטפל בגלל שחלק מהאנשים שחושבים היום שהדמוקרטיה הולכת לעזאזל, אני לא חושב כך, אבל אני חושב שהם מודאגים ולכן צריך לעשות הבחנה - לא רוצה להגיד עיקר וטפל, בוודאי לא במקרה הזה, אבל בין עיקר למשהו שהוא פחות העיקר כרגע.

אסף זמיר: עוזי, אני לא רוצה להפריע לך בנאום אבל מתישהו תתכנס לסכם.

עוזי דיין: זה עוד 30 שניות.

מיכאל ביטון: דווקא נהניתי לשמוע איך הקשיבו, איזה הקשבה יפה, עוזי, יש לך קסם, אתה קוסם, הרגעת את העניינים.

מיכאל ביטון: ככה זה צריך להיות.

עוזי דיין (הליכוד(: אני מודה לכם.

עוזי דיין (הליכוד(: אל תגידו קוסם, מיכאל, כי אתה יודע שאתה מיד מחזיר אותם.

קריאה: התפקיד תפוס כבר, יש אצלכם קוסם אחד בינתיים.

עוזי דיין: ולכן אני כן אגיד דבר אחד מהעבר, אפרופו עיקר ופחות עיקר.

עוזי דיין: בערב מלחמת ששת הימים, כשמינו את משה דיין להיות שר הביטחון, אני זוכר – כי גדלתי בעמק – מה יערי אמר על הזה, הכותרת הייתה: יום שחור למעמד הפועלים.

עוזי דיין: תודו שערב מלחמת ששת הימים, בדיעבד, זה ממש חוסר הבחנה בין מה שחשוב כרגע, ומה שחשוב כרגע הוא ללכת בכוחות מלוכדים, להיכנס מתחת לאלונקה.

עוזי דיין: אני יודע שיש על זה ויכוח ואני יודע שמיד יגידו שזה תמימות וכו', אבל אם אנחנו בינינו נסכים על זה, זה הרי דבר שאנחנו יכולים לעשות אותו, אני לא יודע מי ירוויח ומי יפסיד מזה בקלפי אבל אני יודע מי ינצח במשפט ההיסטוריה.

אסף זמיר: תודה, עוזי.

אסף זמיר: אופיר כץ, בבקשה.

אופיר כץ: תודה לאדוני היושב-ראש המחליף.

אופיר כץ: אני קודם כל רוצה להגיד תודה רבה לרופאים, לאחיות, לרוקחים, אלה האנשים שעומדים היום בחזית וגם בעורף, אנחנו ממש באווירת מלחמה, מסכנים את עצמם בכך שאחרי יום עבודה הם חוזרים הביתה למשפחה להם והם עושים את זה מתוך שליחות אמתית.

אופיר כץ: אז בשם כולנו תודה רבה.

אופיר כץ: עכשיו לצערי קצת פחות אחדות, המהלכים שאנחנו רואים שקורים בכמה ערוצים, אם היה חשוב למה שנאמר פה על ידי ניסנקורן קודם, הוא היה חותר להסכמה והיינו מגיעים להרכב הוועדות לא היום אלא כבר לפני שבוע ויותר, היינו מגיעים להסכמה כדי לקדם דברים.

אופיר כץ: אבל מה שעומד מאחורי כל התרגילים האלה שאנחנו רואים והשינויים המתמטיים, בסוף התחנה הסופית היא להגיע למצב להצליח לחוקק, בזמן שאנחנו בממשלת מעבר, לחוקק חוקים פרסונליים שנוגעים לראש הממשלה.

אופיר כץ: זה לא דבר חדש.

אופיר כץ: ברוח הדברים החלטתי להיות קצת נוסטלגי וללכת לכנסת העשרים ואחת, שהיינו פחות או יותר בסיטואציה דומה אבל כמובן שהשתנו מעט סדרי עולם מכיוון שעכשיו למפלגות השמאל שמבקשות לחוקק חוק פרסונאלי ולתקן חוק יסוד, שזה בעצם המטרה הסופית, איך לא, בזמן ממשלת מעבר.

אופיר כץ: למי שלא זוכר הבאתי כמה ציטוטים מאותם דיונים שהיו כאן בוועדה המסדרת מחודש מאי.

קארין אלהרר: אבל זה לא קשור - - -

אופיר כץ: זה כן קשור כי זאת המטרה הסופית שלכם.

קארין אלהרר: לא, זה לא.

אופיר כץ: לא להפריע לי בבקשה.

אופיר כץ: - - "שהוקמה לצורך קידומו של החוק הזה".

אופיר כץ: אני אומר עוד פעם, ממשלת מעבר אין לה סמכות לדון בזה ויתרה מכך, תקימו ממשלה, תביאו את החוק לוועדת חוקה, נדון בו בצורה מסודרת.

אופיר כץ: איזה יופי.

פנינה תמנו: רק שאתה מטעה, ממשלת מעבר.

פנינה תמנו: אני אמרתי ממשלת מעבר שלא זכתה לרוב ואמון הכנסת.

פנינה תמנו: עכשיו אתה מדבר על כנסת עם רוב.

פנינה תמנו: אתה תדייק ולא תטעה את הציבור.

שלמה קרעי: ועדיין זאת ממשלת מעבר.

אופיר כץ: זה אותו הדבר, פנינה, אנחנו בממשלת מעבר, לא הוקמה ממשלה.

פנינה תמנו: אנחנו מדברים על כנסת עם רוב ולא על ממשלת מעבר.

אופיר כץ: אנחנו בממשלת מעבר, לא הוקמה ממשלה.

אופיר כץ: תקימו ממשלה, תחוקקו מה שאתם רוצים.

פנינה תמנו: לא יעזור לך, תחדד את החוקים.

שלמה קרעי: גם אז, אם הצלחנו להעביר את זה היה לנו רוב בכנסת, מה את מבלבלת את המוח?

אופיר כץ: תקום ממשלה, תחוקקו.

פנינה תמנו: אתה מצטט דברים שאמרתי על ממשלת מעבר ולא על כנסת.

פטין מולא: זאת ממשלת מעבר.

אסף זמיר: פנינה, פטין, אני מבקש לא להפריע.

אסף זמיר: אופיר, תמשיך, יש לך עוד חצי דקה ותסיים.

אסף זמיר: אני מבקש לא להפריע.

אופיר כץ: גברתי, את שוגה.

אסף זמיר: אופיר, חצי דקה.

אופיר כץ: סיימתי, תודה.

אסף זמיר: תודה, איתן גינזבורג.

פנינה תמנו: יש לי זכות לחדד?

פנינה תמנו: הוא הזכיר את שמי.

פנינה תמנו: אני רוצה לחדד.

אסף זמיר: תחדדי.

פנינה תמנו: הוא התייחס לציטוט שלי והוא מטעה פה את הציבור שבטח צופה בנו, שדיברתי על ממשלת מעבר שלא קיבלה את אמונה המחודש של הכנסת.

פנינה תמנו: להבדיל, היום אנחנו יושבים – ותפנים את זה – עם כנסת שהרוב שלה הוא הרוב שלנו.

אופיר כץ: אז תקימו ממשלה ותחוקקו, תקדמו מה שאתם רוצים.

פטין מולא: קיבלת אמון של ממשלה?

אסף זמיר: פטין, סיימנו.

אסף זמיר: איתן גינזבורג, בבקשה.

קארין אלהרר: יצא המרצע מן השק.

קארין אלהרר: מעניין אתכם החוקים נגד ראש הממשלה, זה כל מה שמעניין אתכם.

אופיר כץ: זה מה שאתם עושים.

פטין מולא: אתה טועה בהחלט.

פטין מולא: יש לכם מנדט של 61?

פטין מולא: תקימו ממשלה.

קארין אלהרר: אז למה אתה דן בזה?

קארין אלהרר: לא הבנתי, למה אתה דן בחוקים?

אופיר כץ: אנחנו דנים כי זה לאן שאתם חותרים.

אופיר כץ: לא להיתמם.

קארין אלהרר: לא מעניין אתכם הקורונה?

קארין אלהרר: תגיד, לפני דקה לא דיברת על הקורונה?

פטין מולא: כן.

קארין אלהרר: אז בוא נקים את הוועדות.

פטין מולא: נקים את הוועדות שיטפלו במה?

קארין אלהרר: בקורונה.

אסף זמיר: רגע, סליחה, אתם רוצים לצאת החוצה שניכם ולדבר על זה?

אסף זמיר: פטין וקארין, אם אתם רוצים לצאת החוצה לנהל שיחה, אתם מוזמנים.

אסף זמיר: אם אתם רוצים להיות פה בחדר, תהיו בשקט, התור של איתן גינזבורג לדבר, אני מבקש לא להפריע לו.

פטין מולא: אין בעיה, אבל - - -

אסף זמיר: פטין, אני מבקש, תקל עליי, אני לא יושב-ראש הוועדה.

אסף זמיר: אני מבקש תקל עליי, אני לא יושב-ראש הוועדה, אני צריך לעשות סדר, אל תקשו עליי.

אסף זמיר: תודה.

אסף זמיר: איתן, בבקשה.

איתן גינזבורג: תודה רבה, אדוני היושב-ראש.

איתן גינזבורג: הקשבתי וצפיתי בישיבה ואני רוצה לומר מספר דברים.

איתן גינזבורג: דבר ראשון, אני פונה לחבריי מהליכוד.

איתן גינזבורג: הקמת הוועדות הן צורך ציבורי.

איתן גינזבורג: כולכם מבינים ומדברים על כך שאנחנו צריכים להיכנס מתחת לאלונקה - - -

קרן ברק: אבל שיהיה בהן ייצוג לכל הסיעות, כולל סיעות יחיד.

איתן גינזבורג: קרן, עוד לא התחלתי להגיד משפט עם נקודה ואת כבר מפריעה לי.

קרן ברק: אתה אומר כמה זה חשוב אז תתחיל - - -

איתן גינזבורג: תני לי לדבר על דברים שאני רוצה לדבר ולא על דברים שאת רוצה לדבר.

איתן גינזבורג: כשאת דיברת כולנו שמענו אותך בקול רם וברור, עכשיו תני לי לדבר.

קרן ברק: אתה לא היית פה בכלל.

איתן גינזבורג: הקשבתי לך מהטלוויזיה, היה תענוג מפוקפק.

אסף זמיר: קרן, אני קורא לך לסדר פעם ראשונה.

קרן ברק: יאללה, אני הולכת.

איתן גינזבורג: הקמת הוועדות הן צורך ציבורי.

איתן גינזבורג: אתם מדברים על הצורך להיכנס מתחת לאלונקה, והיום, במה שעוסקת הוועדה הזו היא בדיוק הסיפור הזה, להתחיל להפעיל את הכנסת כדי לראות איך אפשר לבדוק את כל מה שקורה, לאשר את מה שצריך, גם בתחום הכספים, גם בתחום החוץ והביטחון, גם בתקנות לשעת חירום, בהרבה מאוד נושאים שהממשלה צריכה את הכנסת.

איתן גינזבורג: והממשלה, גם אם היא ממשלת מעבר, צריכה את הוועדות הזמניות.

איתן גינזבורג: לכן, ההתנגדות שלכם, ברור שהיא באה מפוזיציה, אבל אני חושב שהיא צריכה להיות בפורום אחר.

איתן גינזבורג: אנחנו היום צריכים לדון ולאשר הקמת ועדות כי זה חשוב לאזרחים.

איתן גינזבורג: אם הייתם מסכימים על כך שיחסי הכוחות בכנסת יישמרו, לא הייתה בעיה.

איתן גינזבורג: הרי על זה דיברנו, שיחסי הכוחות יישמרו.

איתן גינזבורג: כמו שהיה בכנסת העשרים ואחת, שהוועדה המסדרת הייתה עם יחסי כוחות מסוימים שהטיבו עמכם, למרות שהיינו חצי חצי מבחינת יחסי כוחות בין המפלגות הגדולות, גם הליכוד וגם כחול לבן, עכשיו אין לכם רוב, אבל אנחנו כן רוצים להקים ועדות שיתפקדו.

איתן גינזבורג: רצינו לעשות את זה בהסכמה, במשך שבוע שלם זה נדון כדי שזה יהיה בהסכמה, אבל אתם התעקשתם שזה יהיה מספר זהה ואנחנו התעקשנו, כמו שנהוג בכנסת, שזה יהיה לפי היחס הגושי.

אופיר כץ: רציתם בהסכמה?

אופיר כץ: כשאבי אומר אני אתן לכם אחת מהוועדות, זה לבוא בהסכמה?

אופיר כץ: נו, באמת.

איתן גינזבורג: אם הייתם מוכנים ליחסי הכוחות היינו כנראה בסיטואציה אחרת, אבל אתם שוב רציתם להפעיל את מה שהייתם רגילים להפעיל אותו לאורך כל כך הרבה זמן וכנראה שכחתם מה זה לא לשלוט.

איתן גינזבורג: וכשאתם לא מצליחים לשלוט אתם מתחילים לשבור כלים.

איתן גינזבורג: הרצון שלכם להקים ממשלת אחדות הוא גם רצון שלנו.

איתן גינזבורג: בני גנץ, קיבל את המנדט מהנשיא ואנחנו דיברנו לאורך שלוש מערכות בחירות שאנחנו רוצים ממשלה רחבה, אנחנו רוצים ממשלת אחדות עם הליכוד.

איתן גינזבורג: מי שלא רצה ממשלת אחדות ודיבר על כך לאורך כל שלוש מערכות הבחירות היה הליכוד, הוא דיבר על זה שהוא רוצה רק ממשלת ימין עם הבלוק.

אופיר כץ: ראש הממשלה, שלוש פעמים ביום אומר לבני גנץ, בוא לאחדות.

איתן גינזבורג: אבל כשהפסדתם, ישר התחלתם לרוץ ולחבק בואו נעשה אחדות.

איתן גינזבורג: אז בואו נעשה אחדות, אבל אחדות אמיתית ולא אחדות של תנאים.

איתן גינזבורג: כרגע, בני גנץ, יש לו את הרוב בכנסת, הוא קיבל את מרב ההמלצות והוא זה שקיבל את המנדט להקים את הממשלה והוא עובד על זה, על הקמת הממשלה.

איתן גינזבורג: אבל בינתיים הכנסת צריכה לתפקד.

איתן גינזבורג: עד שתקום ממשלה, שזאת רשות אחרת, נפרדת, הכנסת צריכה לתפקד.

איתן גינזבורג: היא צריכה להקים ועדות, היא צריכה לבחור יושב-ראש כנסת, כי הכנסת הזאת, כמו שאמרה קודם קרן – וכן שמעתי את דבריה – צריכה לכלות את ימיה אחרי ארבע שנים ולא אחרי כמה חודשים.

איתן גינזבורג: וכמו שאמרנו קודם, אנחנו רוצים לשרת את התושבים ואת האזרחים כי אנחנו נבחרנו לצורך כך.

איתן גינזבורג: אני שמח על כך שהכנסת תתחיל לתפקד ושהצלחנו לכך שהוועדה הזאת תתכנס ובעזרת השם, ואחרים, גם בג"ץ, ביום רביעי גם נבחר יושב ראש כנסת קבוע לכנסת ונוכל להתחיל לתפקד.

שלמה קרעי: לא ייקרה, איתן.

מיכאל ביטון: לא ייקרה בשום פנים ואופן.

איתן גינזבורג: אני מקווה שגם את פסיקות בג"ץ עדיין תכבדו.

שלמה קרעי: בג"ץ לא יכול להתערב עם מה שקורה ברשות המחוקקת.

שלמה קרעי: זה הליך פנים רשות מחוקקת.

מיכאל ביטון: כתבת את ספר החוקים מחדש?

איתן גינזבורג: אנחנו נקים את הוועדות כי זה מה שהציבור דורש - - -

שלמה קרעי: מיכאל, נחיה ונראה.

איתן גינזבורג: שלמה, מי שצפה בדיונים בוועדה המסדרת בשעתיים האחרונות, אני יכול להגיד לכם, התבייש.

איתן גינזבורג: כשאנחנו רואים מה קורה במדינה, כשאנחנו צופים בחדשות, במה עוסקים האזרחים - - -

שלמה קרעי: ולכן שבוע הפקרתם את הפיקוח, בשביל שיהיה לכם רוב דורסני.

איתן גינזבורג: צריכים לראות את הקרקס, בושה וחרפה.

איתן גינזבורג: בושה וחרפה שלא אפשרתם להקים ועדות בשבוע הזה.

שלמה קרעי: אתם אלה שלא רציתם להקים, רציתם שיהיה לכם רוב דורסני.

שלמה קרעי: לא הסכמתם לוועדות שוויוניות בינתיים, באופן זמני.

שלמה קרעי: אתם אלה שהפקרתם את הפיקוח.

שלמה קרעי: אזרחי ישראל כבר יודעים את זה ורואים את זה בסקרים.

איתן גינזבורג: שלמה, סיימת להפריע לי?

שלמה קרעי: לא, עוד לא.

איתן גינזבורג: אתה רוצה להמשיך להפריע לי?

שלמה קרעי: לא, נמשיך, ננהל דיאלוג.

איתן גינזבורג: אתה לא מנהל דיאלוג, כרגע אני ברשות דיבור ואל תפריע לי, אני מבקש ממך.

שלמה קרעי: בינתיים אסף לא מעיר לי, אז זה בסדר.

איתן גינזבורג: הבנתי, אז ההפקרות היא גם אצלך.

אסף זמיר: שלמה, אני קורא אותך לסדר פעם ראשונה.

פטין מולא: כמה זמן הוא ידבר, חצי שעה?

קארין אלהרר: אתם מפריעים לו.

איתן גינזבורג: לכן הקרקס הזה צריך להסתיים, צריך להקים את הוועדות האלו, להתחיל לעבוד למען הציבור, בשביל זה אנחנו כאן.

פטין מולא: הוא מדבר כבר 20 דקות ולנו שתי דקות.

אסף זמיר: מפריעים לו כל הזמן.

פטין מולא: לא, באמת.

אסף זמיר: סליחה, יש לי משהו להגיד לך, מפריעים לו.

אסף זמיר: פטין, אתה מוכיח את הנקודה שלי.

אסף זמיר: כשמדבר מישהו ממפלגת הליכוד, כולם שותקים נותנים לכם לדבר.

פטין מולא: לא נכון.

אסף זמיר: כשאנחנו מדברים, אתם צועקים, אתם מפריעים, אתם מתנהגים בגסות רוח ואז אתם מתלוננים שנותנים יותר זמן.

אסף זמיר: תתמודד.

פטין מולא: על מה אתה מדבר?

אסף זמיר: אני קורא לך לסדר פעם ראשונה.

אסף זמיר: אתה מפריע לדיון להתקיים, אני קורא לך לסדר פעם שנייה.

פטין מולא: אבל חצי שעה בן אדם מדבר.

אסף זמיר: אני קורא לך לסדר פעם שנייה.

אסף זמיר: אתה רוצה לצאת או אתה רוצה להישאר?

פטין מולא: להישאר.

אסף זמיר: תודה.

אסף זמיר: איתן, תמשיך.

איתן גינזבורג: אני כבר מסיים.

איתן גינזבורג: בהזדמנות הזאת, אדוני היושב-ראש, אני רוצה לומר משהו לגבי האופן שבו אנחנו מתדיינים ורואים את הקשיים בדיונים האלה.

איתן גינזבורג: אני חושב שהעובדה שמי שקובע את נהלי הסדר והדיונים הפרלמנטריים שמתקיימים גם בוועדות וגם במליאה, לאור העובדה שהכנסת היא מקום חיוני, בעיקר בתקופת חירום ומשבר כזה, אני לא חושב שהפררוגטיבה צריכה להיות בידי מנכ"ל הכנסת.

איתן גינזבורג: נדמה לי שראוי שיקום צוות, אולי אפילו של הוועדה המסדרת מטעם כל הסיעות כדי שנקבע את סדרי העבודה.

איתן גינזבורג: אם בסופרמרקט ובפארם יכולים להיכנס יותר מעשרה אנשים לחלל הגדול, גם אנחנו יכולים להיכנס לתוך חלל ולקיים דיונים נורמליים.

איתן גינזבורג: האופן שבו הכנסת מתנהלת כרגע, באופן שבו המליאה לא יכולה לדון בדיונים אמתיים, שהוועדות האלה נראות - - -

עוזי דיין: אני חושב שרק היו"ר מאשר את זה.

איתן גינזבורג: היו"ר מאשר אבל בסוף ההנחיות שאנחנו מקבלים הן מהמנכ"ל.

איתן גינזבורג: היו"ר העביר למנכ"ל את הסמכויות והוא יושב עם הנהלת הכנסת שהם העובדים הבכירים של המשכן הזה ומקבלים את ההחלטות.

איתן גינזבורג: אני חושב שבכל הנוגע לפעילותה הפרלמנטרית של הכנסת, מי שצריך לקבוע את הנהלים הם חברי הכנסת.

איתן גינזבורג: לא יכול להיות שאנחנו לא נתנהל בצורה הגיונית, יש עוד פתרונות מאשר להכניס אותו כהתגנבות יחידים לתוך המליאה להצביע ולצאת ואי אפשר לקיים דיונים נורמליים בתוך המליאה ויש את השרה רגב שעושה את השוואו האישי שלה.

איתן גינזבורג: נראה לי שזה לא ראוי.

איתן גינזבורג: ראוי שהוועדה המסדרת תקים צוות מכיוון שהיא אחראית לסדרי הבית, היא תקים צוות כדי לדון איך אנחנו מתמודדים בתקופת המשבר הזאת ומנהלים את הישיבה כמו שמנהלים אותו בשאר הפרלמנטים בעולם.

איתן גינזבורג: לא תראו מחזה כזה, לא פה ולא במליאה בשום פרלמנט אחר בעולם.

איתן גינזבורג: תודה רבה.

אסף זמיר: תודה, איתן.

אסף זמיר: מיכאל ביטון, בבקשה.

מיכאל ביטון: חברים, ככל שהלילה יורד, אנשים נרגעים, אבל אנחנו לא רוצים להיות כאן בשתיים בלילה וברוח של חבר הכנסת אופיר כץ, שמודה לרופאים ולאחיות ולצוותים הרפואיים ולכל מי שעמל בשטח ונאבק בקורונה, עיני האנשים האלה ועיני הציבור נשואות אלינו ביום כזה ובלילה כזה.

מיכאל ביטון: כחול לבן, במשך שנה קיבלה את דין הכנסת, כשהיה לכם רוב בוועדה המסדרת ובמליאה להביא חוקים וצפרדעים שבלענו.

מיכאל ביטון: בלענו חוק לריבוי שרים וחוק להקדמת בחירות שמנע מבני גנץ את הזכות בכלל החוקתית להקים קואליציה.

שלמה קרעי: וזה היה בשכל, מיכאל.

מיכאל ביטון: רגע.

שלמה קרעי: ראינו שלא הצלחנו גם פעם שנייה.

מיכאל ביטון: אחוות הדרומים, תראה איזה מפויס אני ואתה עוד מפריע לי.

מיכאל ביטון: תן לי שנייה.

מיכאל ביטון: בלענו את ההצבעה בתקופת מעבר על מינוי מבקר המדינה.

שלמה קרעי: מיכאל, אני חייב להפריע, מזל טוב, התחתנה הבת שלך אתמול.

שלמה קרעי: מזל טוב למיכאל על נישואי בתו.

אסף זמיר: אני אאפשר את ההפרעה הזאת.

מיכאל ביטון: תודה.

מיכאל ביטון: אני רוצה לבקש מחבריי, אנחנו הולכים להתגושש עוד הרבה שבועות, יש לנו התגוששויות, אנחנו רוצים הלילה להקים את ועדת הכספים, ועדת הקורונה, ועדת החוץ והביטחון, הוועדה המסדרת, בואו נשרת את הציבור, הם זקוקים לכסף, הם זקוקים לחקיקה.

מיכאל ביטון: מחר בבוקר ובשבועות הקרובים כנראה נתגושש בפרלמנט בכנסת.

מיכאל ביטון: אני מקווה שתקום ממשלה, ממשלת אחדות, כפי שאנחנו חולמים, אבל בואו אתם, אנשי הליכוד, האחראים והממלכתיים, בואו נקטע את ההתגוששות הלילה, נקים את הוועדות שתומכות באנשים בשטח ונעזור להם להילחם בקורונה.

מיכאל ביטון: תודה.

אסף זמיר: תודה, מיכאל.

מיכאל ביטון: אה, ויש לי עוד בקשה ליושב-ראש הוועדה המסדרת, ואתה כמחליפו, אסף.

אסף זמיר: הנה, הוא חזר.

מיכאל ביטון: אבי, ברוך הבא.

מיכאל ביטון: הפעולה הראשונה שאנחנו צריכים לייצר, את הזכות של חברי הכנסת להצבעה מרחוק בימי קורונה, כפי שהממשלה מקיימת פרוטוקול ודיון והצבעה בטלפון או בכלים של וידאו קונפרנס, גם אנחנו צריכים את היכולת להצביע, לא יודעים כמה מבודדים יהיו וכמה חולים יהיו בין חברי הכנסת ואסור לכנסת להפסיק יום אחד או למנוע מחבר כנסת את הזכות להצביע וצריך שזה יהיה גם בהצבעה מרחוק, על פי חוק או כל פתרון אחר.

אברהם (אבי) ניסנקורן: לא.

אברהם (אבי) ניסנקורן: תחליטו מי שואל, מיקי או - - -

איתן גינזבורג: כמו שאתם ביטלתם את האפשרות לגנץ, להקים ממשלה בפעם הראשונה ופיזרתם את הכנסת.

איתן גינזבורג: גם זה בערך הנוהג שאתה מתכוון.

שלמה קרעי: איתן, אם היה לו רוב, לא היינו מצליחים לפזר את הכנסת.

אברהם (אבי) ניסנקורן: איתן, אני רוצה לעבור להצבעה.

מכלוף מיקי זוהר: אני מבקש שתענה לי, מדוע אתה פועל בניגוד לתקנון ולחוק יסוד הכנסת?

איתן גינזבורג: תשאל את עצמך את השאלה הזאת.

אברהם (אבי) ניסנקורן: איתן, בבקשה.

אברהם (אבי) ניסנקורן: אני חייב להגיד עוד פעם, להבנתי, אני פועל ברוח הכללים שנהוגים בכנסת, ברוח התקנון.

אברהם (אבי) ניסנקורן: מעבר לזה, כמובן, חזקה עלינו שהייעוץ המשפטי של הוועדה והייעוץ המשפטי של הכנסת הוא הקובע.

אברהם (אבי) ניסנקורן: ארבל, אני מבין שמה שאנחנו מביאים להצבעה תואם את התקנון.

שלמה קרעי: << דובר >> רגע, אני רוצה להוסיף משהו קטן, אבי.

אברהם (אבי) ניסנקורן: לא, לא.

שלמה קרעי: רגע, אני רוצה להוסיף שאלה לארבל, לפני שאתה מאשר שזה בסדר.

אברהם (אבי) ניסנקורן: כן.

שלמה קרעי: תשימו לב שאתם גורמים כאן ליחס בין הגושים וחברי ועדה 27, 24.

שלמה קרעי: זה היחס.

שלמה קרעי: כאשר היחס בחברי הכנסת הוא 61 – 59, בין חברי הוועדה זה 27 – 24.

שלמה קרעי: זה היחס, היחס הוא לא הוגן, היחס למעשה דורסני, זה מה שאתם עושים, אבי.

אסף זמיר: למה 61 – 59?

אסף זמיר: 61 – 58.

שלמה קרעי: למה?

שלמה קרעי: אורלי לוי לא אתכם.

אסף זמיר: מה זה קשור, מה אתה סופר אותה?

קארין אלהרר: היא לא המליצה עליכם.

שלמה קרעי: לא משנה, גם 61 – 58 זה לא 27 – 24.

אסף זמיר: כשאבי ניסנקורן סיפר קודם על החוויה שלו בכנסת הראשונה שלו - - -

שלמה קרעי: אסף, 61 – 58 מתאים ליחס של 26 – 25, לא 27 – 24.

שלמה קרעי: אם הייתם מסכימים, הדברים היו נראים אחרת.

פנינה תמנו: זה היחס שנקבע, לא מתאים לך, תתנגד.

פנינה תמנו: אמרה היועצת המשפטית שזה בסדר גמור על פי התקנון, עכשיו מפה להתקדם הלאה.

שלמה קרעי: היועצת המשפטית עוד לא שמעה את ההערה שלי ועוד לא הגיבה וגם למה שמיקי אמר היא לא הגיבה עדיין.

פנינה תמנו: נשאלו הרבה שאלות.

פטין מולא: אז בואו נשמע אותה.

שלמה קרעי: כן, בואו נשמע אותה.

מכלוף מיקי זוהר: כן, ארבל, אנחנו רוצים לפחות שלתקדים הזה יהיה גם גיבוי משפטי כדי שאנחנו נוכל להשתמש בתקדים שכזה בכנסות הבאות.

אברהם (אבי) ניסנקורן: אני מבקש רגע להבין, לפני התשובה של ארבל, הליכוד נותן את השמות שלו עכשיו, או לא?

מכלוף מיקי זוהר: של מה?

אברהם (אבי) ניסנקורן: של חברי ועדת הכספים וחברי ועדת החוץ והביטחון.

מכלוף מיקי זוהר: לגבי הוועדה המסדרת גם לא קיבלת את השמות.

אברהם (אבי) ניסנקורן: גם לא קיבלתי, אבל כרגע אנחנו מדברים על כספים וחוץ וביטחון.

מכלוף מיקי זוהר: רגע, אתה צריך לחזור למליאה להודיע את שמות חברי הוועדה, נכון?

אברהם (אבי) ניסנקורן: נכון.

עודד פורר: לפי חוות דעת היועץ המשפטי שניתנה אתמול בבג"ץ, אין אפילו צורך בהודעה למליאה לגבי חברי ועדת הכספים וחוץ וביטחון.

איתן גינזבורג: לא שומעים פה את עודד.

עודד פורר: מה שאמר אתמול היועץ המשפטי לכנסת בבית המשפט העליון, שמבחינתו, מרגע שהוועדה המסדרת אישרה את ההסכם, יש ועדה.

עודד פורר: אם ההודעה פורמאלית - - -

אברהם (אבי) ניסנקורן: שנייה, עדיין, מכיוון שאנחנו מצביעים פה, הליכוד רוצה לתת את שמות חברי ועדת הכספים וועדת החוץ והביטחון?

מכלוף מיקי זוהר: תראה, אני אומר לך כך, אנחנו כרגע בהתאם להתנהלות הדורסנית שלכם, לא מוצאים את עצמנו לוקחים חלק בתוך הסיפור הזה.

אסף זמיר: זה קורע לב, מיקי, שתדע.

אסף זמיר: הבכיינות קורעת לב.

אברהם (אבי) ניסנקורן: לא, לא, אסף, די.

אברהם (אבי) ניסנקורן: אני רוצה להבין.

מכלוף מיקי זוהר: אני אמליץ לראש הממשלה ולראשי הסיעות - - -

קארין אלהרר: מה קשור ראש הממשלה לכנסת?

אברהם (אבי) ניסנקורן: לא, אני מבקש לא להפריע.

קארין אלהרר: די, אבל אבי, הם לא הפנימו שכנסת וממשלה - - -

שלמה קרעי: הוא יושב-ראש הסיעה שלנו, הוא יושב-ראש סיעת הליכוד גם.

אברהם (אבי) ניסנקורן: ועדיין אני רוצה לעבור להצבעה.

מכלוף מיקי זוהר: אני חושב, שכדאי יהיה להמליץ לראש הממשלה ולכל ראשי הסיעות שרואים לנגד עיניהם את ההתנהלות המבישה של הרוב המקרי הזה, גם הדורסנות הזאת וגם ההתנהלות הזאת - - -

אברהם (אבי) ניסנקורן: אבל מה התשובה?

מכלוף מיקי זוהר: אני חושב שאני אמליץ לכם ואנחנו גם נקיים שיחה מסודרת עם ראשי המחנה, שאולי כדאי להשאיר את הכנסת להם ככל העולה על רוחם--

אברהם (אבי) ניסנקורן: טוב.

אברהם (אבי) ניסנקורן: אין לך כרגע שמות?

קארין אלהרר: - - -

אברהם (אבי) ניסנקורן: קארין, אני קורא אותך לסדר פעם ראשונה.

מכלוף מיקי זוהר: --תוך מחיקה של חצי מעם ישראל.

אברהם (אבי) ניסנקורן: תודה.

אברהם (אבי) ניסנקורן: אני שאלתי שאלה פשוטה, יש שמות?

מכלוף מיקי זוהר: הדבר הזה מוביל אותי למצב בו אני אומר שהדבר הנכון הוא פשוט לא לשתף אתכם פעולה במשחק הזה, במשחק המכור הזה.

אברהם (אבי) ניסנקורן: אבל אני שואל, אין שמות כרגע?

פנינה תמנו: מעולה.

מכלוף מיקי זוהר: גם לשאלה שלך אני לא רוצה לענות.

אברהם (אבי) ניסנקורן: לגבי הרשימה המשותפת, אני אומר, כרגע יש שלושה חברים מטעם הרשימה המשותפת בוועדת הכספים.

אברהם (אבי) ניסנקורן: לגבי ש"ס, ש"ס נותנת כרגע שם בוועדת כספים ובוועדת החוץ והביטחון?

יואב בן צור: נבדוק.

אברהם (אבי) ניסנקורן: טוב, אז בינתיים תבדוק.

אברהם (אבי) ניסנקורן: יהדות התורה, נציג בוועדת הכספים וחוץ וביטחון.

אברהם (אבי) ניסנקורן: מקלב יצא.

אברהם (אבי) ניסנקורן: ימינה – נציג בוועדת הכספים וחוץ וביטחון.

מתן כהנא: חוץ וביטחון, איילת שקד.

מתן כהנא: כספים, אופיר סופר.

מכלוף מיקי זוהר: דרך אגב, שמתם לב שימינה כל הזמן שוברים את כל הרעיון של המחנה הגושי הזה?

מכלוף מיקי זוהר: מתן, תתייעץ עם איילת, תגיד לה שתפסיק לשבור שמירה כל הזמן.

מכלוף מיקי זוהר: תגיד לה ממיקי זוהר, שתפסיק לשבור שמירה כל הזמן.

מתן כהנא: על מה אתה מדבר, מיקי?

מרב מיכאלי: מיקי זוהר אוסר עליך למלא את תפקידך.

מרב מיכאלי: מתן, מיקי זוהר אוסר עליך למלא את תפקידך ולייצג את הציבור שנשלחת לייצג.

מרב מיכאלי: אוסר עליך.

שלמה קרעי: לא, פשוט הוא אומר שהגוש מחרים את ההשתתפות ולכן אנחנו לא מעבירים להם שמות.

איתן גינזבורג: זה לא הגוש מחרים, זה מיקי זוהר מחרים.

מכלוף מיקי זוהר: תמשיכו, מתן, אתם משחקים לידיים שלהם.

מכלוף מיקי זוהר: אתם משחקים לידיים הדורסניות שלהם.

יזהר שי: יושב-ראש סיעת הליכוד מתנגד לכך שתמנו חבר בוועדת החוץ והביטחון, חבר הכנסת כהנא.

אברהם (אבי) ניסנקורן: אני מבקש גם מהחברים מטעם סיעת כחול לבן, אני רוצה לעבור להצבעה.

אחמד טיבי: מה הליך ההצבעה, אדוני?

אברהם (אבי) ניסנקורן: אני אומר, אנחנו מצביעים עכשיו - - -

מכלוף מיקי זוהר: רגע, אתה רוצה לעשות הצבעה?

אברהם (אבי) ניסנקורן: כן.

מכלוף מיקי זוהר: אני מבקש התייעצות סיעתית.

אברהם (אבי) ניסנקורן: חמש דקות התייעצות סיעתית, בבקשה, עד חמישה לאחת עשרה.

אברהם (אבי) ניסנקורן: אנחנו כרגע בהפסקה של חמש דקות.

אברהם (אבי) ניסנקורן: טוב, אנחנו נשמע את תשובתה של ארבל, לשאלתו של מיקי זוהר.

יואב בן צור: מה הייתה השאלה?

אברהם (אבי) ניסנקורן: היא תגיד גם את השאלה וגם את התשובה ואז נעבור להצבעה.

שלמה קרעי: ואת הסבר ליחס.

אברהם (אבי) ניסנקורן: די, אני מבקש, תעני ונצביע.

אברהם (אבי) ניסנקורן: בבקשה, ארבל.

אברהם (אבי) ניסנקורן: בבקשה, ארבל.

ארבל אסטרחן: כמו שאמרתי, חבר הכנסת זוהר שאל לגבי סעיף 19 לחוק יסוד: הכנסת, שאומר, שהכנסת תקבע את סדרי עבודתה.

ארבל אסטרחן: במידה שסדרי העבודה לא נקבעו בחוק, תקבע הכנסת בתקנון וכל עוד לא נקבעו סדרי העבודה כאמור, תנהג הכנסת לפי הנוהג והנוהל המקובלים.

ארבל אסטרחן: נושא הרכב הוועדות זה לא נושא שלא קבוע בתקנון הכנסת.

מכלוף מיקי זוהר: אני מבקש שיהיה שקט, אני לא יכול לשמוע את התשובה לשאלה שלי.

אברהם (אבי) ניסנקורן: אז שהחברים שלך יהיו בשקט.

מכלוף מיקי זוהר: סליחה, אתה יושב-ראש הישיבה.

אברהם (אבי) ניסנקורן: אבל אתה מדבר.

מכלוף מיקי זוהר: אתה צריך לנהל פה את הדיון.

אברהם (אבי) ניסנקורן: תודה שאתה מלמד אותי איך לנהל דיון.

מכלוף מיקי זוהר: זאת האמת, מה לעשות.

ארבל אסטרחן: הרכבן של ועדות הכנסת זה לא נושא שלא מוסדר בתקנון הכנסת.

ארבל אסטרחן: כמו שאמרתי, תקנון הכנסת קובע בסעיף 102, אומנם הוא מדבר על ההרכב הסיעתי של הוועדות הקבועות אבל הוא מדבר על כך שהוועדות יוקמו בהתחשב בהרכב הסיעתי של הכנסת ובגודל הסיעות ובהודעת הסיעות לגבי שיבוץ החברים.

ארבל אסטרחן: זה לא עניין שאין עליו הוראה בתקנון ולכן נדרש לפעול לפי הנוהג והנוהל.

ארבל אסטרחן: וכמו שאמרתי קודם, ההצעה של יו"ר הוועדה, שוב, זו לא הצעה שלי, אבל מציע יו"ר הוועדה, לגבי כל אחת מהוועדות, מספר החברים יהיה 17 – שזה מספר החברים המקסימלי שהחוק מאפשר – וכאשר עושים את החישוב הסיעתי לגבי כל ועדה כזאת, לרבות עיגולים, התוצאה יצאה כפי שהוא הקריא.

ארבל אסטרחן: כלומר, למשל לגבי הליכוד, המספר יצא 5.1, מעוגל לחמישה חברים.

ארבל אסטרחן: כחול לבן 4.68 מעוגל לחמישה.

ארבל אסטרחן: נשאל פה קודם לגבי ש"ס למשל.

ארבל אסטרחן: הרשימה המשותפת זה 2.13 מעוגל ל-2.

ארבל אסטרחן: ש"ס זה 1.28 אז זה מעוגל ל-1 למטה.

ארבל אסטרחן: יהדות התורה וישראל ביתנו זה 0.99 מעוגל ל-1, והעבודה מרצ וימינה 0.85 והם גם מעוגלים ל-1.

ארבל אסטרחן: זאת אומרת, יש כאלה שמעוגלים ל-1 למעלה ולמטה.

ארבל אסטרחן: וסיעת גשר החדשה היא 0.14 ולכן לא מגיע לה נציגות.

ארבל אסטרחן: לכן, הדבר הזה נעשה בהתאם להרכב הסיעתי של הכנסת ואני לא יכולה לומר שהוא לא תואם את הוראות התקנון.

אברהם (אבי) ניסנקורן: תודה.

אברהם (אבי) ניסנקורן: אנחנו עוברים להצבעה.

מכלוף מיקי זוהר: שאלת המשך.

אברהם (אבי) ניסנקורן: לא, אנחנו עוברים להצבעה.

מכלוף מיקי זוהר: שאלה חשובה.

אברהם (אבי) ניסנקורן: כל פעם שאלה חשובה?

מכלוף מיקי זוהר: בטח.

אברהם (אבי) ניסנקורן: נו.

מכלוף מיקי זוהר: כל השאלות שלי חשובות.

אברהם (אבי) ניסנקורן: נו.

מכלוף מיקי זוהר: אני חייב לשאול אותך שאלה, ארבל, גם לאור מה שאמרת.

מכלוף מיקי זוהר: במידה ומצביעים עכשיו פה באופן שרירותי, בלי הסכמה, על הוועדות האלה, הוועדות האלה לא מצריכות הצבעה במליאה, מספיק החלטת הוועדה המסדרת והן קמות באופן אוטומטי.

ארבל אסטרחן: נכון.

מכלוף מיקי זוהר: דווקא זה בסדר מבחינתי.

יואב בן צור: גם לא הודעה?

ארבל אסטרחן: הודעה במליאה והן בוחרות את היושב-ראש של הוועדה.

מכלוף מיקי זוהר: אבל מה קורה לגבי יתר הוועדות?

אברהם (אבי) ניסנקורן: צריך הצבעה במליאה.

מכלוף מיקי זוהר: צריכים הצבעה במליאה.

מכלוף מיקי זוהר: על הצבעה במליאה צריך לאפשר דיון, נכון?

ארבל אסטרחן: נכון.

מכלוף מיקי זוהר: למיטב הבנתי, קובע תקנון הכנסת, שכל חבר כנסת רשאי לקבל בדיון אפשרות דיבור של שלוש דקות או זמן גבוה יותר, לפי שיקול יושב-ראש הכנסת.

ארבל אסטרחן: נכון.

מכלוף מיקי זוהר: זאת אומרת, יושב-ראש הכנסת יכול לאפשר זמן דיבור שהוא יותר גדול משלוש דקות לכל אחד מהדוברים.

מכלוף מיקי זוהר: האם אני צודק?

ארבל אסטרחן: כן.

אברהם (אבי) ניסנקורן: טוב, כרגע אנחנו בהצבעה על הוועדות.

מכלוף מיקי זוהר: חשוב שתדעו שאתם הולכים לשבת פה שבועיים.

אברהם (אבי) ניסנקורן: אין בעיה, טוב.

קארין אלהרר: אין בעיה, תסביר לעם ישראל - - -

אברהם (אבי) ניסנקורן: לא, קארין, אני עובר להצבעה.

אברהם (אבי) ניסנקורן: אנחנו מצביעים על ועדת הכספים בהרכב כדלקמן.

אברהם (אבי) ניסנקורן: הליכוד: חמישה חברים, והוא ישלים את שמות נציגיו בהמשך.

אברהם (אבי) ניסנקורן: אני חוזר, הליכוד חמישה חברים, הם ישלימו את השמות בהמשך.

אברהם (אבי) ניסנקורן: כחול לבן ארבעה חברים: אורית פרקש, מיקי לוי, מיכאל ביטון, אבי ניסנקורן.

אברהם (אבי) ניסנקורן: הרשימה המשותפת שלושה חברים, ישלימו את שמותיהם בהמשך.

אברהם (אבי) ניסנקורן: ש"ס, חבר אחד, ישלים את השם בהמשך.

אברהם (אבי) ניסנקורן: עבודה מרצ, איציק שמולי.

אברהם (אבי) ניסנקורן: יהדות התורה: ישלימו את השם בהמשך.

אברהם (אבי) ניסנקורן: ישראל ביתנו: עודד פורר, מועמד גם לראשות הוועדה.

אברהם (אבי) ניסנקורן: ימינה: ישלימו את השם בהמשך.

אברהם (אבי) ניסנקורן: אנחנו מצביעים על ועדת הכספים בהרכב שהקראתי, ועל מועמדותו של עודד פורר לראשות ועדת הכספים.

אברהם (אבי) ניסנקורן: הליכוד יכולים להצביע חמישה חברים.

אברהם (אבי) ניסנקורן: בבקשה, מצביעים, מי בעד.

יואב בן צור: שמית בבקשה.

אברהם (אבי) ניסנקורן: אני לא יודע מי שמות חברי הליכוד, אין לכם שמות החברים.

מכלוף מיקי זוהר: אבל אנחנו רוצים שמית.

אברהם (אבי) ניסנקורן: אז זה לא שמית.

אברהם (אבי) ניסנקורן: בבקשה, אנחנו מצביעים, מי בעד, מי נגד.

מכלוף מיקי זוהר: מה זה הדבר הזה, איך סופרים?

מכלוף מיקי זוהר: תעשה הצבעה שמית, אתה לא יכול דרך וידאו לראות.

אברהם (אבי) ניסנקורן: אני יכול, נטלי נמצאת שם.

מכלוף מיקי זוהר: מי זאת נטלי?

אברהם (אבי) ניסנקורן: מטעם הוועדה.

אברהם (אבי) ניסנקורן: בבקשה להצביע עכשיו, מי בעד, מי נגד?

אברהם (אבי) ניסנקורן: בעד – 9

אברהם (אבי) ניסנקורן: נמנעים – אין

אברהם (אבי) ניסנקורן: אושרה הקמת ועדת הכספים בראשות עודד פורר.

מכלוף מיקי זוהר: אנחנו לא מצביעים, לא הקראת בשמות שלנו, איך נצביע?

אברהם (אבי) ניסנקורן: אתם לא יודעים מי החמישה שלכם.

מכלוף מיקי זוהר: אתה לא קראת.

אברהם (אבי) ניסנקורן: אני לא יודע מי החמישה.

איתן גינזבורג: אבי, הם עושים פרסה, עזוב.

יזהר שי: חבר הכנסת זוהר, אזרחי ישראל מודים לך, משבר קורונה, משבר כלכלי, משבר חריף ואתה מבלבל את המוח בתרגילים מגוחכים.

מכלוף מיקי זוהר: בושה וחרפה.

מכלוף מיקי זוהר: תתביישו לכם.

מכלוף מיקי זוהר: אתם בושה וחרפה.

מכלוף מיקי זוהר: במשבר קורונה אתם שוברים את הכנסת.

שלמה קרעי: חבר הכנסת יזהר שי, לא יפה, מבלבל את המוח, תגיד לו, אדוני, אתה שוגה.

קרן ברק: המיליונר מהרצליה מנסה - - -

מכלוף מיקי זוהר: בושה וחרפה, התנהלות מבזה.

אברהם (אבי) ניסנקורן: אני מודיע, 9 בעד, אין נגד, אין נמנעים, ההחלטה על הקמת ועדת הכספים ועל מועמדותו של עודד פורר, כיושב ראש ועדת הכספים, אושרה.

אברהם (אבי) ניסנקורן: עכשיו מצביעים על ועדת החוץ והביטחון.

שלמה קרעי: את היושב-ראש בוחרים בוועדה עצמה, חבר הכנסת ניסנקורן.

אברהם (אבי) ניסנקורן: אבל הוועדה המסדרת ממליצה.

אברהם (אבי) ניסנקורן: אנחנו מצביעים עכשיו על ועדת החוץ והביטחון בהרכב כדלקמן.

אברהם (אבי) ניסנקורן: חמישה חברים לליכוד, יתנו את השמות בהמשך.

אברהם (אבי) ניסנקורן: שישה חברים לכחול לבן: בני גנץ, יאיר לפיד, משה בוגי יעלון, גבי אשכנזי, אלעזר שטרן, אורנה ברביבאי - - -

שלמה קרעי: כל הגנרלים שהולכים ביחד עם הרשימה המשותפת.

קרן ברק: למה גנרלים?

קרן ברק: יאיר לפיד היה כתב צבאי.

מכלוף מיקי זוהר: אני מבקש התייעצות סיעתית.

איתן גינזבורג: אי אפשר במהלך הצבעה.

מכלוף מיקי זוהר: אני יכול לפני כל הצבעה.

שלמה קרעי: אפשר לפני כל הצבעה, מגיעה לנו התייעצות סיעתית.

אברהם (אבי) ניסנקורן: אתה רוצה התייעצות סיעתית?

מכלוף מיקי זוהר: זאת הצבעה נוספת.

אברהם (אבי) ניסנקורן: בבקשה, חמש דקות התייעצות סיעתית.

מכלוף מיקי זוהר: תודה רבה.

מכלוף מיקי זוהר: אה, רגע ושכחתי, על ההצבעה הקודמת, בעצם רגע, אחרי זה.

מכלוף מיקי זוהר: איפה היועצת המשפטית, אני רוצה להבין, מתי אני יכול להגיש רוויזיה הכי מאוחר?

איתן גינזבורג: אני מגיש רוויזיה על ההצבעה הקודמת, תודה רבה.

יזהר שי: גם אני מבקש רוויזיה, אדוני היושב-ראש, רוויזיה כאן.

שלמה קרעי: גם אני מבקש רוויזיה, אדוני היושב-ראש.

אברהם (אבי) ניסנקורן: חמש דקות התייעצות סיעתית.

אברהם (אבי) ניסנקורן: אנחנו חוזרים.

אברהם (אבי) ניסנקורן: אנחנו עוברים להצבעה.

אברהם (אבי) ניסנקורן: קראתי כבר לפני זה אבל אני אגיד עוד פעם, מצביעים על חברי ועדת החוץ והביטחון, המועמד לראשות הוועדה גבי אשכנזי.

אברהם (אבי) ניסנקורן: חברי הוועדה: בני גנץ, יאיר לפיד, משה בוגי יעלון, גבי אשכנזי, אלעזר שטרן, אורנה ברביבאי.

אברהם (אבי) ניסנקורן: חמישה נציגי ליכוד.

אברהם (אבי) ניסנקורן: נציג אחד של ש"ס.

אברהם (אבי) ניסנקורן: עבודה מרצ – עמיר פרץ ויאיר גולן.

אברהם (אבי) ניסנקורן: יהדות התורה, נציג אחד.

אברהם (אבי) ניסנקורן: ישראל ביתנו, אלי אבידר.

אברהם (אבי) ניסנקורן: ימינה, נציג אחד.

אברהם (אבי) ניסנקורן: המועמד לראשות הוועדה, גבי אשכנזי.

אברהם (אבי) ניסנקורן: מי בעד, מי נגד?

אברהם (אבי) ניסנקורן: בעד – 9

אברהם (אבי) ניסנקורן: נמנעים – אין

אברהם (אבי) ניסנקורן: אושר.

אברהם (אבי) ניסנקורן: הרוויזיה תידון בשתים-עשרה.

מכלוף מיקי זוהר: איך לבקש רוויזיה על ועדת חוץ וביטחון?

מרב מיכאלי: מיקי, תתרכז, הרוויזיה תידון בשתים-עשרה, אל תגיד לא ידעתי.

מכלוף מיקי זוהר: אתם מטורפים, פשוט מטורפים, לא ראיתי דבר כזה.

אברהם (אבי) ניסנקורן: אנחנו עוברים לדיון בוועדות המיוחדות.

אברהם (אבי) ניסנקורן: אני אציג את ההצעה.

אברהם (אבי) ניסנקורן: אנחנו מדברים על ארבע הוועדות המיוחדות.

אברהם (אבי) ניסנקורן: אני עוד פעם מדגיש, מדובר מבחינתנו בתחילת הדרך.

אברהם (אבי) ניסנקורן: אנחנו רוצים להקים עוד ועדות מיוחדות.

אברהם (אבי) ניסנקורן: אנחנו גם נציע, אם באמת ישתפו פעולה, לשם שינוי, הליכוד ויתר הסיעות של הבלוק, אנחנו נציע גם להם ראשות של ועדות.

מכלוף מיקי זוהר: לא הבנתי, עכשיו אתם ממשיכים בדיון בהקמת ועדות מיוחדות?

אברהם (אבי) ניסנקורן: כן.

איתן גינזבורג: זה סעיף 3 בסדר היום.

איתן גינזבורג: יש סעיף 3 לסדר היום.

אברהם (אבי) ניסנקורן: כן.

מכלוף מיקי זוהר: לא הבנתי, אתם עכשיו הולכים לדון עוד פעם בהקמת ועדות מיוחדות, בנוסף לחוץ וביטחון וכספים?

קארין אלהרר: כן, כן.

מרב מיכאלי: איזה זעזוע.

מרב מיכאלי: מיקי, אני מציעה שתצא להירגע רגע מהזעזוע.

מכלוף מיקי זוהר: אתם מבינים שאתם צריכים לעשות פה דיון.

אברהם (אבי) ניסנקורן: כן, כן.

מכלוף מיקי זוהר: דיון גם במליאה.

אברהם (אבי) ניסנקורן: כן, כן.

מכלוף מיקי זוהר: איזה ועדות אתם רוצים להקים באופן חד צדדי, ברוב מוחלט שלכם?

אברהם (אבי) ניסנקורן: שנייה, שנייה, חבר'ה.

מכלוף מיקי זוהר: לא הבנתי, אתם צריכים אותנו פה?

קארין אלהרר: כן, אם תהיה ענייני.

מכלוף מיקי זוהר: אנחנו מפריעים לכם פה, אבי?

אברהם (אבי) ניסנקורן: אתם לא מפריעים.

מכלוף מיקי זוהר: לא, באמת, אתה רוצה שנלך אולי?

אברהם (אבי) ניסנקורן: אם אתה משתתף בדיון, ברור שאתה לא מפריע.

מכלוף מיקי זוהר: אתה מעדיף שאלך אולי?

אברהם (אבי) ניסנקורן: לא.

מכלוף מיקי זוהר: זה יעשה לך יותר קל.

אברהם (אבי) ניסנקורן: לא.

מכלוף מיקי זוהר: לא, כי ההתנהלות הזאת – אתם מקימים עוד ועדות?

אברהם (אבי) ניסנקורן: כן.

מכלוף מיקי זוהר: לא הספיק לכם?

קארין אלהרר: תשאל את זה עוד פעם.

אברהם (אבי) ניסנקורן: אנחנו מקימים היום ארבע ועדות מיוחדות.

מכלוף מיקי זוהר: ארבע?

מכלוף מיקי זוהר: אין לכם בושה.

אחמד טיבי: זה חסר תקדים, מיקי.

אברהם (אבי) ניסנקורן: מבחינתנו זו תחילת דרך כי אני אומר, אנחנו חושבים שהכנסת, עד כמה שאפשר במגבלת בעיות הקורונה, צריכה להקים כמה שיותר ועדות בתפקוד שוטף.

מכלוף מיקי זוהר: ארבע ועדות?

מכלוף מיקי זוהר: אוי ואבוי.

מכלוף מיקי זוהר: למה צריך עוד ועדות?

אברהם (אבי) ניסנקורן: מיקי, אני קורא אותך לסדר בפעם הראשונה.

אברהם (אבי) ניסנקורן: אני קורא אותך לסדר בפעם השנייה.

מכלוף מיקי זוהר: בפעם השלישית שתקרא לי כולם הולכים מפה עד הבוקר, יש לך את הכנסת לבד.

אברהם (אבי) ניסנקורן: זאת החלטה שלך.

מכלוף מיקי זוהר: אנחנו פשוט עוזבים את הוועדה, שתדע, לא יישאר פה אחד.

אברהם (אבי) ניסנקורן: זאת החלטה שלך.

אברהם (אבי) ניסנקורן: אני מבקש עוד פעם, אל תפריע לי.

מכלוף מיקי זוהר: תקרא פעם שלישית ותראה איך הכנסת - - -

אברהם (אבי) ניסנקורן: קראתי אותך לסדר.

מכלוף מיקי זוהר: אתם נשארים פה לבד לגמרי, אפילו אחד לא יישאר.

מכלוף מיקי זוהר: תקרא לי, בוא, תסלק אותנו מפה, תיקחו את הכנסת לעצמכם ואנחנו נלך.

מכלוף מיקי זוהר: אין שום בעיה, אבי, תחליטו.

מכלוף מיקי זוהר: אתם עושים הכול באופן חד צדדי.

מכלוף מיקי זוהר: אין לזה תקדים.

מכלוף מיקי זוהר: אתה לא רוצה אותנו פה, לא נהיה פה לגמרי.

מכלוף מיקי זוהר: קחו את הכנסת, תעשו בה מה שאתם רוצים, ניתן לכם אותם מתנה.

אברהם (אבי) ניסנקורן: אני מבקש להמשיך את הדיון.

אברהם (אבי) ניסנקורן: אתה מפריע או רוצה להמשיך?

מכלוף מיקי זוהר: אתה לא יכול לקיים דיון כזה בלי לדבר אתי לפני ובלי להתייעץ אתי, אתה עושה את זה חד צדדי, זה לא היה מעולם.

אברהם (אבי) ניסנקורן: עוד פעם, אני בא ואומר, אנחנו רוצים להקים את הוועדות.

פטין מולא: התנהגות בוטה.

אברהם (אבי) ניסנקורן: אני חייב להגיד לך, אני גם פניתי אליך ואמרתי לך שאני מקים ועדות נוספות.

אברהם (אבי) ניסנקורן: נו באמת.

פטין מולא: הקמת שתי ועדות, לא ארבע.

אברהם (אבי) ניסנקורן: שאלתי אותך אם אתה רוצה עוד ועדות?

אברהם (אבי) ניסנקורן: אמרת שלא.

מכלוף מיקי זוהר: את היציאה מידי חובה הזאת אתה חושב שאני קונה?

מכלוף מיקי זוהר: את חוץ וביטחון לקחתם, כספים לקחתם, מסדרת שלכם, עכשיו אתם רוצים להקים עוד ארבע ועדות, תגיד לי, זה הגיוני?

מכלוף מיקי זוהר: אנחנו 58 פה, מה אתם מתעלמים מ-58 חברי כנסת?

מכלוף מיקי זוהר: תסביר לי.

פטין מולא: בוא נחרים.

אברהם (אבי) ניסנקורן: אני רוצה להמשיך.

מכלוף מיקי זוהר: אני לא מוכן.

אברהם (אבי) ניסנקורן: אני קורא אותך לסדר פעם שלישית.

אברהם (אבי) ניסנקורן: זה מה שרצית, זה מה שקורה.

מכלוף מיקי זוהר: לא, אני לא רציתי.

מכלוף מיקי זוהר: אתה החלטת לסלק אותנו.

אברהם (אבי) ניסנקורן: אני לא מסלק אותך.

מכלוף מיקי זוהר: סילקת את כל חברי הבלוק.

אברהם (אבי) ניסנקורן: אף אחד לא מסלק, דרך אגב, קראתי רק אותך לסדר.

מכלוף מיקי זוהר: סילקת, תיקח את זה בחשבון.

אברהם (אבי) ניסנקורן: אתה נשאר ורוצה לנהל, או לא? תחליט.

אברהם (אבי) ניסנקורן: אני לא מוכן להפרעות האלה.

פטין מולא: אתה מתעלם מ-58 חברי כנסת.

אחמד טיבי: האמת היא, לא נעים להיות במיעוט.

פטין מולא: זה לא מיעוט, זאת התעלמות.

מרב מיכאלי: זה פחות כיף שאתה לא מקבל את כל מה שאתה רוצה, באופן הכוחני והדורסני שהיית רגיל לעשות אותו.

אברהם (אבי) ניסנקורן: אני רוצה להגיד עוד פעם.

אברהם (אבי) ניסנקורן: דבר ראשון, הודענו מראש שיקומו ועדות מיוחדות.

אברהם (אבי) ניסנקורן: דבר שני, אני פניתי למיקי זוהר, לשאול אותו אם יש לו ועדות מיוחדות שהוא רוצה להקים?

אברהם (אבי) ניסנקורן: הוא אמר לי, אני לא משתתף בקרקס הזה, בנושא הזה, לא רוצה להשתתף ולא נתן לי ועדות עד היום שרציתי להקים.

אברהם (אבי) ניסנקורן: דבר שלישי, אני רוצה להגיד, אנחנו בסיטואציה שהכנסת צריכה להמשיך לתפקד עד כמה שאפשר, אנחנו במצב משברי במשק, בין היתר, חלק מהוועדות שאנחנו עושים הן בהתייחס למצב המשברי.

אברהם (אבי) ניסנקורן: לכן אני לא מבין, דווקא מי שרוצה שהכנסת תתנהל, אין סיבה שלא יקיים.

אברהם (אבי) ניסנקורן: אמרתי כבר בתחילת הדיון, אמרתי את זה כמה פעמים, שאנחנו רוצים להקים עוד ועדות ואני ביקשתי ואני מבקש עוד פעם מכל סיעות הבית שיציעו לי מי שרוצה עוד ועדות, ואני בא ואומר מראש, בראשות הוועדות האלה יהיו גם סיעות מהליכוד וגם סיעות מהבלוק בראשות הוועדות הנוספות.

אברהם (אבי) ניסנקורן: אנחנו רוצים עד כמה שאפשר, שהכנסת תתנהל כפי שמתנהלת כנסת במצב שאחרי שנה שהיא לא מתנהלת, בהתחשב במצב הבריאות, ודווקא בתקופה הזאת הכנסת צריכה להתנהל בהתחשב במצב הבריאותי.

מכלוף מיקי זוהר: כולם הביתה, יאללה מספיק, כולם הביתה, אנחנו לא רוצים להיות חלק מהבושה הזאת.

קרן ברק: הולכים הביתה?

מכלוף מיקי זוהר: כן.

יזהר שי: רגע, היושב-ראש, מפריעים פה.

יזהר שי: חבר הכנסת זוהר שהוצאת מהישיבה, נכנס.

מכלוף מיקי זוהר: יש לך את הכנסת בשבילך, תעשה בה מה שאתה מבין.

יזהר שי: יירשם שחבר הכנסת זוהר וחברי הכנסת הליכוד לא רוצים להקים ועדת קורונה כי מדינת ישראל לא - - -

קרן ברק: כמו בהסתדרות, אתה ויזהר שי המיליונר.

יזהר שי: יירשם שחברי הליכוד בורחים מהקמת ועדת קורונה כי יש להם דברים יותר חשובים לעשות.

פטין מולא: אם היה אכפת לך מהקורונה היית דוחה את הכול.

יזהר שי: חברת הכנסת ברק, מה משותף למילצ'ן, אדלסון ועוד אחרים?

יזהר שי: אה, תיקי אישום נגד הנאשם.

יזהר שי: שם המיליונרים האמיתיים.

פטין מולא: ראש הממשלה מתעסק בקורונה, לא צריך את הוועדה שלך, תהיה לנו בריא, להתראות, ביי.

יזהר שי: בושה וחרפה.

יזהר שי: רגע, מפריעים פה אדוני היושב-ראש.

פנינה תמנו: אתם לא מבינים את כללי הדמוקרטיה?

קרן ברק: לא, אנחנו לא מקבלים, לא את אבי ניסנקורן מההסתדרות ולא את יזהר שי המיליונר.

איתן גינזבורג: תפסיקי לדבר ככה, בושה וחרפה שאת בצורה כזאת לחברי כנסת.

פנינה תמנו: את יורדת לרמה אישית, לכיס של אנשים, לא מכבד בכלל.

יזהר שי: עזבו אותה, היא שכחה את המיליארדים של נתניהו, היא יורדת על המיליונרים שמייצרים כסף למדינת ישראל.

יזהר שי: בושה וחרפה.

יזהר שי: את חברת כנסת שהיא בושה לבית הזה, לכי מפה.

יזהר שי: חברת כנסת שהיא בושה וחרפה לבית הזה.

יזהר שי: חברת כנסת שהיא בושה וחרפה למה שקורה בבית הזה, תודה שיצאה מפה.

אברהם (אבי) ניסנקורן: אני רוצה לעבור להסבר לגבי הוועדות המיוחדות.

אברהם (אבי) ניסנקורן: עוד פעם, חבל שחברים עזבו אבל זאת החלטה שלהם.

מכלוף מיקי זוהר: לא צריך פה שני חדרים, אנחנו לא חוזרים לבניין הזה עד שמישהו מכם יתעשת כי מה שעושים פה חצה את כל הגבולות האפשריים.

מכלוף מיקי זוהר: ארבל, אני מבקש שתקשיבי, אנחנו לא מגיעים לאף דיון, לא כספים, לא חוץ וביטחון, לא אף ועדה.

מכלוף מיקי זוהר: אנחנו לא חוזרים לבניין הזה בגלל - - -

פנינה תמנו: מה שאתה אומר, שאתה רוצה להיות אוכל חינם, אתה מקבל משכורת של חבר כנסת ולא רוצה לעבוד.

מכלוף מיקי זוהר: אנחנו לא חוזרים עד שמישהו מכם, אולי במחלקה המשפטית, יתעשת ויבין שמה שהם עושים פה חצה את כל הגבולות האפשריים.

מרב מיכאלי: מיקי זוהר, אתה חצוף ושערורייתי.

פנינה תמנו: אנשים לא מקבלים משכורת, מפוטרים, אתה מקבל משכורת ולא רוצה לבוא לכנסת?

פנינה תמנו: תתבייש לך.

עאידה תומא סלימאן: דווקא זה כיף שיש לנו את כל הבניין לעצמנו.

קארין אלהרר: בוא נתקדם, יש עוד מעט רוויזיה.

אברהם (אבי) ניסנקורן: עוד שנייה.

אברהם (אבי) ניסנקורן: לצערי, נציגי חלק מהסיעות יצאו מהדיון.

אחמד טיבי: אגב, זה מאוד עצוב.

אברהם (אבי) ניסנקורן: אני חייב להגיד לצערי, כי הדיון הזה היה על סדר היום מהתחלה וכל מי שרצה להבין את הפרטים שלו, יכול היה לדבר אתי.

אברהם (אבי) ניסנקורן: אני גם התקשרתי למיקי זוהר ואמרתי לו, שיעלו היום גם ועדות מיוחדות ושאלתי אותו אם הוא רוצה עוד ועדות מיוחדות?

אברהם (אבי) ניסנקורן: אני חייב להגיד, שיש גם קו תפר.

אברהם (אבי) ניסנקורן: הלכנו לפני פיזור הכנסת, רצינו להקים ועדות קבועות ואם אין ברירה אז ועדות מיוחדות.

אברהם (אבי) ניסנקורן: אנחנו רק נקלענו לסיטואציה, בגלל תהליך עיכוב של אישור הוועדות, אישור הוועדות התכנס לכיוון של שבוע לפני הבחירות.

אברהם (אבי) ניסנקורן: לכן בצוק העיתים אמרנו, אין טעם להקים ועדות שבוע לפני הבחירות ואחר כך להקים אותן מחדש.

אברהם (אבי) ניסנקורן: וגם שלא יחשבו שיש פה אקט פוליטי.

אברהם (אבי) ניסנקורן: לכן אמרנו, שהוועדות המיוחדות יוקמו מיד אחרי הבחירות.

אברהם (אבי) ניסנקורן: שלוש הוועדות שאנחנו רוצים להקים היום הן ועדות שביקשנו את הקמתן לפני הבחירות.

אברהם (אבי) ניסנקורן: וועדה רביעית נובעת מצוק העיתים של הקורונה.

אברהם (אבי) ניסנקורן: לכן אני חושב, עשה טעות מיקי זוהר, שגרם לכל חברי הוועדה לצאת, במקום לשרת את האזרחים.

אחמד טיבי: אבל יש כאן אלמנט של מנהיגות.

אברהם (אבי) ניסנקורן: שנייה.

אברהם (אבי) ניסנקורן: אני רוצה להדגיש, כל הוועדות הן ועדות מיוחדות שיפעלו עד הקמת ועדות קבועות.

אברהם (אבי) ניסנקורן: זה הדבר הראשון.

אברהם (אבי) ניסנקורן: אנחנו נקיים דיון לכל הוועדות, אני אפתח ואחר כך כל אחד ידבר.

אברהם (אבי) ניסנקורן: תתאזרו בסבלנות.

ארבל אסטרחן: תגיד שזאת הצעה למליאה.

אברהם (אבי) ניסנקורן: אלה הצעות למליאה, ברור.

אברהם (אבי) ניסנקורן: הוועדה הראשונה היא ועדה בנושא הקורונה.

אברהם (אבי) ניסנקורן: הוועדה הזאת נדרשת, אנחנו חייבים לפקח על מה שקורה בנושא הקורונה, לשקף לאזרחים, יש הרבה מאוד אזרחים מודאגים, הכנסת צריכה לתת את תרומתה בנושא הזה והתרומה שלה היא להקים ועדה שתפקח על כל מה שנעשה ותעזור לכוחות ההצלה, תעזור לכוחות הרפואיים, תעזור לכוחות השונים לעשות את מלאכתם נאמנה, תלווה את זה ותייצר שקיפות מול הציבור.

אברהם (אבי) ניסנקורן: זאת הוועדה הראשונה.

אברהם (אבי) ניסנקורן: שוב, זאת ועדה שרצינו להקים לפני הבחירות.

אברהם (אבי) ניסנקורן: לצערי היינו צריכים לחכות את השבועיים האלה בגלל הנחייה של היועץ המשפטי, שבין הבחירות לבין התכנסות הכנסת אי אפשר להקים ועדות, הוועדות לא מתכנסות ולא מוקמות.

אברהם (אבי) ניסנקורן: מיום השבעת הממשלה ועד היום היו עיכובים, שוב, לצערי, בהקמת הוועדות האלה.

אברהם (אבי) ניסנקורן: אין ספק שזאת ועדה מאוד דחופה, ועדה מאוד נדרשת.

אברהם (אבי) ניסנקורן: זאת הוועדה הראשונה שנרצה להקים.

אברהם (אבי) ניסנקורן: את הסמכות המדויקת שלנו כבר נקרא.

אברהם (אבי) ניסנקורן: מי שמומלץ לעמוד בראשות הוועדה, עפר שלח.

אברהם (אבי) ניסנקורן: הרכב הוועדה, בגלל מגבלת 15 חברים, הוועדה תהיה בת 15 חברים אחרת הייתי מרחיב אותה ל-17 חברים אבל הייעוץ המשפטי מגביל אותי ב-15 חברים.

אברהם (אבי) ניסנקורן: אני מכבד את העמדה של הייעוץ המשפטי ולכן בעצה אחת עם הייעוץ המשפטי, ההרכב שישקף עד כמה שאפשר בצורה הכי קרובה את ההרכב הסיעתי הוא ארבעה חברים לליכוד, ארבעה חברים לכחול לבן, שני חברים לרשימה המשותפת - - -

אחמד טיבי: איזה ועדה?

אברהם (אבי) ניסנקורן: ועדת הקורונה.

אחמד טיבי: יש לנו עוד אחד.

אברהם (אבי) ניסנקורן: שנייה.

אברהם (אבי) ניסנקורן: אם אתה רוצה, נעשה על זה הפסקה כי עשינו התייעצות עם הייעוץ המשפטי - - -

אחמד טיבי: לא, זה הסיכום בינינו.

אברהם (אבי) ניסנקורן: שנייה, אבל אני מוגבל פה על ידי הייעוץ המשפטי.

אברהם (אבי) ניסנקורן: ארבל, אם תוכלי להסביר לו.

ארבל אסטרחן: מבחינת מספר החברים.

אברהם (אבי) ניסנקורן: עוד שנייה.

אברהם (אבי) ניסנקורן: תן לי רגע לסיים, אם צריך לעשות הבהרות, נעשה הפסקה אם תצטרך הבהרות.

אברהם (אבי) ניסנקורן: אנחנו פה בסיטואציה שאכן ההרכב הוא: ארבעה, שניים ואחד לכל אחד מהחברים.

אברהם (אבי) ניסנקורן: אם תרצו אחר כך לפני ההצבעה נקיים התייעצות.

אברהם (אבי) ניסנקורן: תנו לי לסיים, אם תהיה אי בהירות, נפתור אותה.

אברהם (אבי) ניסנקורן: הוועדה השנייה היא ועדה בנושא אלימות ומיגור הפשיעה במגזר הערבי.

אברהם (אבי) ניסנקורן: אני חייב להגיד גם פה, זאת ועדה שביקשנו את הקמתה לפני הבחירות, גם פה בגלל שהגענו לסיטואציה של שבוע לפני הבחירות, אמרנו שנקים אותה מיד לאחר הבחירות וזה מה שאנחנו עושים עכשיו.

אברהם (אבי) ניסנקורן: יש בעיה קשה מאוד של פשיעה ומיגור אלימות במגזר הערבי.

אברהם (אבי) ניסנקורן: אני חושב שזה חייב להידון, חייב להתברר, חייבים לתת לזה מזור, הכנסת צריכה לתת את תרומתה פה.

אברהם (אבי) ניסנקורן: הרכב הוועדה גם פה הוא עד 15 חברים.

אברהם (אבי) ניסנקורן: כבר אדבר על הרכב הוועדה.

אברהם (אבי) ניסנקורן: בראשות הוועדה יהיה נציג מהרשימה המשותפת.

אברהם (אבי) ניסנקורן: גם פה, אם צריך, תני לי חידוד בנושא הזה.

אחמד טיבי: לא הבנתי לגבי הקורונה.

אחמד טיבי: יש לנו סיכום שאנחנו שניים פלוס אחד.

אברהם (אבי) ניסנקורן: שנייה, כבר נחזור לקורונה, נחזור לזה, אם צריך, נתקן את זה.

אברהם (אבי) ניסנקורן: אם צריך, נעשה חמש דקות התייעצות סיעתית ונסביר את הדברים.

אברהם (אבי) ניסנקורן: הוועדה השלישית היא ועדה שדנה במשבר החינוך המיוחד ובהכנה לשנת הלימודים בתחום החינוך.

אברהם (אבי) ניסנקורן: גם את הוועדה הזאת רצינו להקים לפני הבחירות, משבר החינוך המיוחד.

אברהם (אבי) ניסנקורן: בינתיים הצטרף לזה הכנה לשנת הלימודים הבאה, היא אומנם נפתחת בספטמבר אבל ההיערכות עד מאי ולכן יש פה צוק עיתים.

מרב מיכאלי: מה שם הוועדה?

אברהם (אבי) ניסנקורן: משבר החינוך המיוחד והכנה לשנת הלימודים.

מרב מיכאלי: לא, חשוב לנו שזה לא יהיה רק החינוך המיוחד.

אברהם (אבי) ניסנקורן: היערכות לשנת הלימודים של כולם.

אברהם (אבי) ניסנקורן: היערכות מערכת החינוך לשנת הלימודים.

ארבל אסטרחן: אי אפשר להשתתף אתם בגלל שהשם של הוועדה נורא ארוך, אולי בפירוט נוכל לרשום.

מרב מיכאלי: בתוך החינוך יש פררוגטיבה להתעסק עם החינוך המיוחד מן הסתם, לא צריך להגיד את זה.

אברהם (אבי) ניסנקורן: אבל אני יודע שיש הרבה מאוד פניות, הדגשנו את הצורך לטפל בחינוך המיוחד.

אברהם (אבי) ניסנקורן: אני חושב שזה נכון.

אברהם (אבי) ניסנקורן: אני חושב שציבור הילדים מאוד רוצים שנושא החינוך המיוחד באופן ספציפי יטופל.

אברהם (אבי) ניסנקורן: אני חייב להגיד, יש היום ילדים אוטיסטיים שהם בבית בלי פתרון למשפחות שלהם.

אברהם (אבי) ניסנקורן: אנחנו בסיטואציה אומנם משברית אבל מעבר לזה יש את הרפורמה של החינוך המיוחד שצריך לדון בה וזה אחד מהדברים שדנו בהם.

אברהם (אבי) ניסנקורן: ויש את החינוך המיוחד הבלתי מוכר - - -

מרב מיכאלי: אין חולק שצריך לטפל בנושא, השאלה אם זה צריך להיות בשם הוועדה?

אברהם (אבי) ניסנקורן: אני חושב שזה נכון.

איתן גינזבורג: לאור משבר הקורונה, חשבו להאריך את חופשת הלימודים עד 1 בספטמבר בגלל הקורונה, אולי כדאי - - -

אברהם (אבי) ניסנקורן: אנחנו אומרים ככה, הכנה לשנת הלימודים - מרב, אתם מחליטים אבל אני חושב שחשוב להגיד – והטיפול בנושא החינוך המיוחד.

ארבל אסטרחן: אולי עדיף לא להגיד את המילה משבר.

אברהם (אבי) ניסנקורן: אוקי, הכנה לשנת הלימודים והטיפול בנושא החינוך המיוחד.

מרב מיכאלי: משתמע שזה רק החינוך המיוחד.

ארבל אסטרחן: לא, והטיפול.

ארבל אסטרחן: הכנה לשנת הלימודים הבאה והטיפול בנושא החינוך המיוחד.

ארבל אסטרחן: גם בסמכויות הוועדה נכתוב, אחד, שניים, שני נושאים.

אברהם (אבי) ניסנקורן: הכנה לשנת הלימודים של מערכת החינוך והטיפול בחינוך המיוחד.

אברהם (אבי) ניסנקורן: צריך להבין, אנחנו עכשיו נמצאים בסוף מרץ, ההיערכות לשנת הלימודים בדרך כלל היא עד חודש מאי.

מרב מיכאלי: אפשר להגיד, ועדה להיערכות מערכת החינוך ומשבר החינוך המיוחד.

ארבל אסטרחן: היערכות מערכת החינוך למה?

ארבל אסטרחן: אגב, אם יש ענייני חינוך שקשורים לקורונה, התמודדות בתי הספר - - -

אברהם (אבי) ניסנקורן: יש את ועדת הקורונה.

ארבל אסטרחן: זה ילך לוועדת הקורונה.

אברהם (אבי) ניסנקורן: כן, אבל זה יהיה בתיאום.

ארבל אסטרחן: כן, הם יכולים להיות מתואמים.

עאידה תומא סלימאן: אבל אם יש פתיחת שנת הלימודים, זה אומר שחזרנו לחיים נורמליים, זה אומר שאולי יהיו לנו ועדות - - -

אברהם (אבי) ניסנקורן: שנייה, אני עוד פעם בא ואומר, עד מאי צריך להיערך לשנת הלימודים הבאה.

מרב מיכאלי: זה כאילו היערכות מערכת החינוך - - -

אברהם (אבי) ניסנקורן: היערכות למה?

עאידה תומא סלימאן: לחיים אחרי הקורונה.

איתן גינזבורג: למה לא להגיד ועדה מיוחדת שתדון בנושא מערכת החינוך?

מרב מיכאלי: היא לא ועדת החינוך, לכן אני אומרת, ועדה להיערכות מערכת החינוך ומשבר החינוך המיוחד.

אברהם (אבי) ניסנקורן: לא, אי אפשר.

אברהם (אבי) ניסנקורן: אנחנו לא יכולים להקים ועדה שהיא בדיוק כמו הוועדה הקבועה.

ארבל אסטרחן: גם השם צריך להיות קצר.

ארבל אסטרחן: אחר כך בסמכויות אפשר לעשות 1, 2, 3, אין בעיה, אבל תתנו איזה שם מאוד ארוך.

מרב מיכאלי: אז מה אתם מציעים?

אברהם (אבי) ניסנקורן: תציעי את.

מרב מיכאלי: הצעתי.

אברהם (אבי) ניסנקורן: ארבל.

מרב מיכאלי: אה, ארבל, סליחה.

ארבל אסטרחן: שני נושאים שלא קשורים זה לזה, זה הכנה לשנת הלימודים בכלל החינוך והתמקדות בנושא החינוך המיוחד.

אברהם (אבי) ניסנקורן: נכון, זה תת נושא אבל זה תת נושא שהוא חשוב.

אברהם (אבי) ניסנקורן: אני חייב להגיד, קיבלתי הרבה מאוד פניות בנושא החינוך המיוחד, זה היה הקטליזטור הראשון להקים את הוועדה הזאת.

אברהם (אבי) ניסנקורן: התווסף לזה עכשיו הנושא של הקורונה.

אברהם (אבי) ניסנקורן: עכשיו להשמיט את זה נראה לי לא הגיוני.

מרב מיכאלי: לא מבקשות להשמיט את זה, רק מבקשות שזה לא יהיה רק החינוך המיוחד אלא גם החינוך בכלל.

אברהם (אבי) ניסנקורן: אמרתי.

עודד פורר: ועדה מיוחדת לעניין עצירת או הפסקת שנת הלימודים, כפי שקרה כעת.

ארבל אסטרחן: למרות שהקורונה היא לא פה.

ארבל אסטרחן: ההפסקה היא דווקא בוועדה אחרת.

ארבל אסטרחן: הכנה לשנת הלימודים זה הכול, זה בעצם להגיד כל מערכת החינוך.

אברהם (אבי) ניסנקורן: נכון.

אברהם (אבי) ניסנקורן: אנחנו יותר מדי מסתבכים.

אברהם (אבי) ניסנקורן: אמרנו שתהיה ועדה מיוחדת שגם תדון בנושא החינוך המיוחד.

אברהם (אבי) ניסנקורן: נכון שזה נושא מאוד מוגדר אבל זה נושא מאוד מוגדר שיש דין ודברים שלם עליו.

אברהם (אבי) ניסנקורן: רצינו בכנסת הקודמת רק על זה להקים ועדה.

אברהם (אבי) ניסנקורן: על זה התווספה העובדה שאנחנו נמצאים בסוף מרץ, עם בלגן אדיר במערכת החינוך כשבמאי כבר נערכים לשנת הלימודים הבאה ואין להם היום את האוזן ואת הפיקוח עם מי לדבר.

אברהם (אבי) ניסנקורן: לכן אמרנו, תהיה גם היערכות של מערכת החינוך, לרבות לשנת הלימודים הבאה, וטיפול בנושא החינוך המיוחד.

ארבל אסטרחן: אז זאת תהיה הוועדה המיוחדת לעניין היערכות מערכת החינוך לשנת הלימודים הבאה והחינוך המיוחד.

ניצן הורוביץ: לרבות שנת הלימודים הבאה, יש עוד כמה דברים.

ארבל אסטרחן: צריך להגיד את זה עכשיו.

ניצן הורוביץ: הוועדה להיערכות מערכת החינוך ולטיפול ב - - -

ארבל אסטרחן: היערכות למה?

ארבל אסטרחן: או שתגיד מערכת החינוך, בלי המילה היערכות.

ארבל אסטרחן: אבל היערכות למה?

ניצן הורוביץ: ועדה לענייני מערכת החינוך ולטיפול במשבר החינוך המיוחד.

אברהם (אבי) ניסנקורן: זה בסדר מבחינתך?

ארבל אסטרחן: כן, הוועדה המיוחדת לעניין מערכת החינוך ובפרט החינוך המיוחד.

עודד פורר: לא, והרפורמה בחינוך המיוחד.

ארבל אסטרחן: לכולם ברור הרפורמה?

אברהם (אבי) ניסנקורן: כן.

ארבל אסטרחן: זה גם מה שהיה בנוסח הקודם?

אברהם (אבי) ניסנקורן: כן.

ארבל אסטרחן: אוקי, אז הוועדה המיוחדת לעניין מערכת החינוך והרפורמה בחינוך המיוחד.

אברהם (אבי) ניסנקורן: הרפורמה, אתה מוציא את החינוך הבלתי מוכשר.

אסף זמיר: למה, אפשר לכרוך את הסמכויות.

אברהם (אבי) ניסנקורן: לא, אבל זה לא הרפורמה.

ניצן הורוביץ: אתה רוצה במשבר החינוך המיוחד?

ניצן הורוביץ: זה בסדר.

ארבל אסטרחן: יש נוסח מדויק שבדקתי בפעם שעברה עם היועצת המשפטית של ועדת החינוך, איך היא אמרה?

אברהם (אבי) ניסנקורן: לא, זה משהו אחר.

אברהם (אבי) ניסנקורן: אנחנו עכשיו מדברים, רוב הדרישות באו מהכיוון של החינוך המיוחד.

אברהם (אבי) ניסנקורן: הדרישות התחלקו לשתיים, חלק היו בנושא הבלתי מוכשר שהטיפול בו משולב.

אברהם (אבי) ניסנקורן: עודד, הטיפול בנושא החינוך המיוחד הבלתי מוכשר זה משולב, חלק בוועדת הכספים.

אברהם (אבי) ניסנקורן: אז אנחנו ככה: ועדה מיוחדת בעניין היערכות מערכת החינוך - - -

ארבל אסטרחן: למה צריך את ההיערכות עוד פעם?

ארבל אסטרחן: היערכות למה?

אברהם (אבי) ניסנקורן: שלא ידברו עכשיו על תשלומי הורים.

ארבל אסטרחן: היערכות מערכת החינוך לשנת הלימודים הבאה?

אסף זמיר: היערכות מערכת החינוך, בגלל הקורונה.

אברהם (אבי) ניסנקורן: יש ועדת קורונה.

אסף זמיר: אני מבין, אבל את החינוך אתה רוצה לטפל בנפרד?

ארבל אסטרחן: לא, מה שקשור לקורונה יהיה בוועדת הקורונה.

אברהם (אבי) ניסנקורן: יש היערכות שלמה לשנה הבאה, לא בגלל הקורונה, במאי צריך להיערך.

ניצן הורוביץ: כמו שארבל אמרה, ועדה מיוחדת לענייני מערכת החינוך.

אסף זמיר: תהיה ועדה מיוחדת לענייני חינוך, מה הבעיה?

ניצן הורוביץ: ועדה מיוחדת לענייני חינוך וטיפול במשבר החינוך המיוחד.

ארבל אסטרחן: אני לא רוצה להגיד בשם את המילה משבר, והטיפול בחינוך המיוחד.

אסף זמיר: אפשר להגיד היערכות לפתיחת שנת הלימודים וסיוע למשבר החינוך המיוחד?

אסף זמיר: אה, לא רוצים להגיד משבר.

עודד פורר: יש כאלה שרואים עכשיו את הדיון הזה והם לא מבינים על מה דנים.

אברהם (אבי) ניסנקורן: אני אתחיל לקבל פה עצות מחברי כנסת כי אנחנו מתברבשים על כלום.

אברהם (אבי) ניסנקורן: אז באנו ואמרנו, ועדה מיוחדת להיערכות מערכת החינוך, לרבות לשנת הלימודים הבאה, והחינוך המיוחד.

ארבל אסטרחן: הוועדה המיוחדת להיערכות מערכת החינוך, לרבות לשנת הלימודים הבאה, והחינוך המיוחד.

אברהם (אבי) ניסנקורן: תודה, הגדרנו את הוועדה הזאת.

אברהם (אבי) ניסנקורן: אני עוד פעם בא ואומר, הצורך של הוועדה הזאת נגזר גם מבקשות של הורים וגם בקשות של ארגוני מורים וגם משבר בחינוך המיוחד, גם לאור צוק העיתים, מה שקורה כרגע, שמשפיע גם על ההווה ומשפיע גם על שנת הלימודים הבאה ולכן צריך גוף שבמצב המשברי הזה יסתכל על זה ויראה איך הוא פותר את זה.

אברהם (אבי) ניסנקורן: מערכת החינוך היא ענקית, היא מורכבת וצריכים שמישהו יטפל בזה.

אברהם (אבי) ניסנקורן: הוועדה הזאת גם נדרשת, אני חייב להגיד, בכנסת העשרים ואחת הקמנו גם ועדת חינוך קבועה, פה אנחנו מדברים על ועדה מיוחדת בסיטואציה משברית.

אברהם (אבי) ניסנקורן: זאת בעצם הוועדה השלישית שאנחנו רוצים להקים.

אברהם (אבי) ניסנקורן: עכשיו אני עושה הפסקה, יש רוויזיה על ההחלטה לגבי ועדת הכספים, ויש רוויזיה על ההחלטה על ועדת החוץ והביטחון.

ארבל אסטרחן: מי הגיש את הרוויזיה?

איתן גינזבורג: אני הגשתי, אני מושך אותה.

יזהר שי: אני הגשתי רוויזיה על ועדת כספים ואני מושך אותה.

אברהם (אבי) ניסנקורן: עוד מישהו הגיש רוויזיה?

עאידה תומא סלימאן: אחמד.

אברהם (אבי) ניסנקורן: אחמד הגיש והוא מושך.

אסף זמיר: להצביע.

ארבל אסטרחן: הם לא מתבקשים לנמק.

אברהם (אבי) ניסנקורן: אנחנו מעלים להצבעה, מי בעד הרוויזיה על ועדת הכספים?

אברהם (אבי) ניסנקורן: בעד – אין

אברהם (אבי) ניסנקורן: נמנעים – אין

אברהם (אבי) ניסנקורן: הרוויזיה נדחתה.

אברהם (אבי) ניסנקורן: מי בעד הרוויזיה בנושא ועדת חוץ וביטחון?

אברהם (אבי) ניסנקורן: בעד – אין

אברהם (אבי) ניסנקורן: נמנעים – אין

אברהם (אבי) ניסנקורן: הרוויזיה נדחתה פה אחד.

אברהם (אבי) ניסנקורן: אנחנו מדברים רגע על הוועדה הרביעית.

אברהם (אבי) ניסנקורן: הוועדה הרביעית היא בנושא המשבר בתחום העבודה והרווחה.

ארבל אסטרחן: לא ברור מה זה המשבר ואיך זה מתכתב עם הקורונה.

ארבל אסטרחן: אי אפשר לכתוב המשבר בתחום - - -

אברהם (אבי) ניסנקורן: ועדה מיוחדת בענייני עבודה ורווחה.

ארבל אסטרחן: ברור שהיא לא ועדת העבודה והרווחה.

ארבל אסטרחן: האם גם פה ברור שענייני קורונה הם בוועדת הקורונה?

אברהם (אבי) ניסנקורן: כן.

ארבל אסטרחן: זה צריך להיות ברור.

אברהם (אבי) ניסנקורן: בשביל זה ראשי הוועדה - - -

עאידה תומא סלימאן: ראשי הוועדה יכולים גם לקיים ועדות משותפות.

אברהם (אבי) ניסנקורן: נכון.

ארבל אסטרחן: חשוב שהדברים יהיו לפרוטוקול כי הרבה ענייני עבודה יהיו קשורים לקורונה.

ארבל אסטרחן: אז ענייני הקורונה יהיו בוועדת קורונה.

עאידה תומא סלימאן: לא, לא.

עאידה תומא סלימאן: אני חושבת שפה צריך להחליט מעכשיו שוועדות - - -

אברהם (אבי) ניסנקורן: שנייה, שנייה, נדבר על הקורונה, נגדיר את הסמכויות של הקורונה.

אברהם (אבי) ניסנקורן: אנחנו אומרים, ועדה בענייני עבודה ורווחה.

עודד פורר: קורונה לא יוכלו לדון בכל הנושאים, יהיו חייבים לחלק את זה.

אברהם (אבי) ניסנקורן: נתאם ליו"ר הוועדה לתאם עם יתר ראשי הוועדות.

אברהם (אבי) ניסנקורן: ועדה בענייני עבודה ורווחה, זאת הוועדה הרביעית.

אברהם (אבי) ניסנקורן: עוד פעם, הוועדה הזאת היום, א', כבר תקופה ארוכה אנחנו בלי ועדה שדנה בנושאים האלה.

אברהם (אבי) ניסנקורן: ודבר שני, דווקא עכשיו, צוק העיתים ומה שקורה עכשיו במשק מחייב שתהיה ועדה כזאת שתיתן מזור לעובדים.

אברהם (אבי) ניסנקורן: יצטרכו לתאם כמובן עם ועדת הקורונה את הנושא הזה.

ארבל אסטרחן: ברור שהרעיון הוא שלא אותם אנשים שעוסקים בלחץ בעניינים מסוימים יוזמנו לכמה ועדות.

אברהם (אבי) ניסנקורן: בסדר, הכול יהיה מתואם.

אברהם (אבי) ניסנקורן: אלה הוועדות.

אברהם (אבי) ניסנקורן: אני מתפלא שהוועדות האלה שאין בהן נושא של מחלוקת, זה נושאים רוחביים לטובת האזרחים, אני מתפלא שהגוש יצא.

אברהם (אבי) ניסנקורן: הוועדה בנושא עבודה ורווחה תהיה בראשות נציג מהרשימה המשותפת.

אברהם (אבי) ניסנקורן: אני מתפלא שהם יצאו, אני חושב שהם היו צריכים להישאר ולהצביע יחד אתנו.

אברהם (אבי) ניסנקורן: גם בהרכב הוועדה הזאת אנחנו מדברים על הרכב של 15 חברים: 4 מטעם הליכוד, 4 מטעם כחול לבן, 2 מטעם הרשימה המשותפת ונציג אחד מכל סיעה אחרת.

אברהם (אבי) ניסנקורן: אני מציע שנקיים דיון ונצביע.

אברהם (אבי) ניסנקורן: יחליף אותי בינתיים בדיון אחד מהחברים כי אלך לתת הודעה על שתי הוועדות הזמניות האלה שאושרו.

אברהם (אבי) ניסנקורן: נקיים את ההצבעות, אני רק הולך להודיע וחוזר.

עודד פורר: אבי, אנחנו גומרים את זה, אין פה יותר מדי, אפשר להצביע עכשיו.

איתן גינזבורג: מישהו רוצה לדבר?

אברהם (אבי) ניסנקורן: לא, אני רוצה לאפשר דיון.

אחמד טיבי: הדיון יהיה קצר.

אברהם (אבי) ניסנקורן: חמש דקות אני חוזר.

מרב מיכאלי: לא, לא, אבי, בוא נסיים.

אסף זמיר: בוא נגמור את זה.

מרב מיכאלי: בוא נביא גם את זה למליאה.

ארבל אסטרחן: לא, במליאה צריך לשים את זה על סדר היום של המליאה, יו"ר הכנסת צריך לשים את זה.

מרב מיכאלי: והוא לא שם את זה?

עאידה תומא סלימאן: למה שלא להודיע לו?

אברהם (אבי) ניסנקורן: אני הודעתי לו מראש.

מרב מיכאלי: אז בוא נאשר לפני שאתה הולך למליאה.

עודד פורר: אתה רוצה שאני אמשיך לנהל את הדיון ואתה תחזור?

אברהם (אבי) ניסנקורן: כן, אני צריך לעשות התייעצות לרגע.

אברהם (אבי) ניסנקורן: עוד דקה אחת.

אברהם (אבי) ניסנקורן: תקראי בבקשה את הנושא של הקורונה.

ארבל אסטרחן: לעניין הקורונה, בגלל הסיכום שהיה שזה לא יחפוף את הסמכויות של ועדת החוץ והביטחון וועדת הכספים, זה ייקרא: ועדה מיוחדת בעניין ההתמודדות עם נגיף הקורונה.

ארבל אסטרחן: זה השם.

ארבל אסטרחן: בסמכויות ייכתב ככה: הוועדה תעסוק בכלל ההיבטים הנוגעים למצב השורר במדינה בעקבות התפשטות נגיף הקורונה החדש.

ארבל אסטרחן: הוועדה לא תעסוק בעניינים המצויים בסמכות ועדת הכספים וועדת החוץ והביטחון וועדות המשנה שלהן.

ארבל אסטרחן: הוועדה לא תדון בנושא או עניין שעוסק בו גוף המצוי תחת פיקוחה של ועדת החוץ והביטחון, אף אם הוא עוסק במשימה שהוטלה עליו במסגרת המאבק בנגיף הקורונה.

ארבל אסטרחן: הוועדה תכהן עד להקמת הוועדות הקבועות.

אברהם (אבי) ניסנקורן: בסדר.

אברהם (אבי) ניסנקורן: בבקשה, חבר הכנסת פורר, תחליף אותי.

עודד פורר: אני רוצה לנצל את רשות הדיבור, אני לא דיברתי קודם, אני רוצה להגיד בקצרה.

עודד פורר: אחד, אני רוצה למחות על הדברים של חברת הכנסת קרן ברק כלפי חבר הכנסת יזהר שי.

עודד פורר: אני חושב שזה לא ראוי, לא מכובד.

עודד פורר: מעבר להערה הפרסונלית, הפכה כאילו את הצלחתך בעולם העסקים לפשע ואני חייב למחות על העניין הזה.

עודד פורר: אם הייתה ועדת אתיקה, אין לי ספק שהיית פונה אליה.

יזהר שי: תודה, סליחה שאני קוטע אותך, היא גם הכפישה אנשי היי-טק שעשו את כספם בעבודה והביאו גאווה רבה למדינת ישראל.

עודד פורר: חד משמעית.

יזהר שי: תודה שאתה מעלה את הנושא הזה.

עודד פורר: לעניין האירועים עצמם וכל מה שקורה פה.

עודד פורר: בכנסת יש מספר קסם כזה מוזר של 61, וברגע שמתגבש רוב ל-61 לעשות משהו, ככה זה עובד פה, זה הכלל הראשון בבניין הזה, לא צריך תקנון בשבילו, זה מאוד ברור, וה-61 האלה מתגבשים לכל מיני נושאים.

עודד פורר: ראינו פה בכנסת בנושאים שונים קואליציות אד הוק שקמו ותמכו בחקיקה כזאת או אחרת.

עודד פורר: אגב, הרוב הזה לפעמים דחוק.

עודד פורר: הוא היה דחוק כשהקימו את הממשלה בכנסת העשרים ב-2015, רוב של 61 מול 59 חברים, הקימו ועדות ובחרו יו"ר כנסת.

עודד פורר: אגב, הוא היה דחוק גם בשנת 96, ניצח נתניהו ב-30,000 קולות בלבד את שמעון פרס, וכולם קיבלו את דין הבוחר במובן הזה.

עודד פורר: הכנסת ומדינת ישראל מתנהלות למעלה משנה בלי ועדות בכלל.

עודד פורר: למעלה משנה בלי ועדות פעילות בכלל.

עודד פורר: אנחנו דרשנו כינוס של הוועדות.

עודד פורר: דרשנו את הכינוס הזה בפעם הקודמת, אבי לא נמצא פה, אבל את אותה הופעה שראינו כאן מחבר הכנסת זוהר, הייתה בדיוק גם בכנסת העשרים ושתיים, כשאנחנו ביקשנו לכונן ועדות, דיון גם בוועדה המסדרת על הקמת ועדות ואותה נטישה בזעם.

עודד פורר: אני חייב לומר, שהוועדות האלה שמוקמות היום הן מסט, לא כי נחמד לנו, זה לא שאנחנו עשינו עכשיו משהו כי נחמד לנו לשבת פה בלילה, יש פה מסט לגבי היכולת של הכנסת לא רק לפקח על הממשלה אלא גם לסייע לה לעבוד.

עודד פורר: הוועדות האלה יודעות לסייע לממשלה לעבוד, גם למשרד החינוך, גם למשרד העבודה והרווחה, בוודאי למשרד האוצר והכלכלה, משרד החוץ ומשרד הביטחון.

עודד פורר: לכן אני חושב שיש חשיבות בהקמה שלהן.

עודד פורר: עד שאבי יחזור, נמשיך את הדיון, אם יש מישהו שרוצה לומר משהו.

ניצן הורוביץ: לעניין ועדת החינוך, ארבל, סיפור הקורונה על כל כך הרבה תחומים שאני מניח שגם אנחנו נעסוק בחלק מהממשק הזה.

ארבל אסטרחן: זה משהו שצריך להכריע בו.

ארבל אסטרחן: חבל שחברת הכנסת עאידה תומא סלימאן הלכה.

ארבל אסטרחן: אני פשוט חוששת, זה שיש חפיפה זה קורה הרבה.

ניצן הורוביץ: גם ועדת העבודה והרווחה - - -

ארבל אסטרחן: לכן אמרתי, חבל שהיא יצאה.

ארבל אסטרחן: יש הרבה חפיפות אבל עכשיו תזמינו אנשים, יש גופים במדינה שעובדים בלחץ מאוד גדול ואני לא רוצה שיהיה מצב שהם יוזמנו לשתי הוועדות יום אחרי יום ואז יבואו לא לזה ולא לזה.

ניצן הורוביץ: נתאם.

ארבל אסטרחן: השאלה אם לא צריך פה בכל זאת לחדד טיפה.

עודד פורר: אני חושב שהמסר שהעברת ברור.

עודד פורר: אגב, גם בבניין הזה מבחינת כינוס הוועדות, זה גם לא אירוע קל לארגן כל כינוס ועדה בהתאם ליכולות הטכנולוגיות עם המגבלות של הקורונה.

עודד פורר: יושבי הראש יבינו שהם גם חייבים לתאם, ואיפה שלא יהיה תיאום ותתחיל להיות מחלוקת, תצטרך הוועדה המסדרת להכריע, כמו שקורה בחלק מהעניינים.

ארבל אסטרחן: מרבית ענייני הקורונה נועדו לוועדת הקורונה.

ניצן הורוביץ: אני מניח שוועדת הקורונה תטפל בעיקר בנושאי הבריאות.

ארבל אסטרחן: זה לא מה שנאמר.

ניצן הורוביץ: בתי החולים, הצוותים הרפואיים.

ארבל אסטרחן: צריך לסכם את זה עם יו"ר הוועדה.

ארבל אסטרחן: זה לא כרגע מה שכתוב.

ארבל אסטרחן: לא כתוב כרגע שהיא תתמקד בעיקר בענייני בריאות.

ארבל אסטרחן: כתוב כרגע להפך, כתוב שהיא תתמקד בכל ההיבטים.

עודד פורר: מישהו נוסף?

עודד פורר: עוד דברים?

עודד פורר: הטריבונל הזה יצטרך להכריע לפעמים, יכול להיות שיהיו מחלוקות כאלה, יבוא לוועדת הכנסת.

עודד פורר: אם יושבי- הראש לא יצליחו להגיע להסכמות ביניהם, זה יגיע לכאן.

יזהר שי: אבי, שאלת הבהרה, לוועדת החינוך הזאת תהיה מניעה לדון גם בחינוך בלתי פורמאלי?

ארבל אסטרחן: היות והיא הוגדרה כהיערכות מערכת החינוך, זה מאוד רחב.

יזהר שי: אוקי, זה חשוב.

ארבל אסטרחן: מבחינת מערכת החינוך בעיניי זה מאוד רחב השם שניתן.

ארבל אסטרחן: הקושי שלי הוא דווקא מבחינת הקורונה.

ארבל אסטרחן: אם הדיון יהיה על סגירת בתי ספר בשל הקורונה, יוכל לבוא יו"ר ועדת הקורונה ולהגיד, סליחה, זה בסמכותי.

מרב מיכאלי: אני בעד לקיים את ההצבעה וללכת הביתה.

עודד פורר: יושב ראש הוועדה ביקש לקיים את ההצבעה בנוכחותו, אני חושב שצריך לכבד את בקשתו.

ארבל אסטרחן: אני רוצה לחזור לשם, פשוט יוצא מאוד ארוך, אולי אפשר לקצר בשם ולהגיד משהו בסמכויות.

ארבל אסטרחן: סליחה שאני חוזרת לזה שוב.

ארבל אסטרחן: כרגע זה יוצא: הוועדה המיוחדת להיערכות מערכת החינוך, לרבות שנת הלימודים הבאה והחינוך המיוחד.

ארבל אסטרחן: זה יהיה השם, כל הזמנה שתצא, זה שם הוועדה.

ניצן הורוביץ: בסדר.

ארבל אסטרחן: אוקי.

ארבל אסטרחן: יש משהו מיוחד שאתם רוצים להגיד בסמכויות או אלה הסמכויות, מה שכתוב בשם?

ארבל אסטרחן: טוב, הוועדה תעסוק בעניינים האלה.

ארבל אסטרחן: ויש לנו מיגור הפשיעה והאלימות במגזר הערבי.

ארבל אסטרחן: ויש ועדה מיוחדת לענייני עבודה ורווחה, וכולן זמניות עד להקמת הוועדות הקבועות.

עודד פורר: חברים, אני עושה הפסקה בדיון.

אברהם (אבי) ניסנקורן: חברים, בואו נקיים הצבעה.

אברהם (אבי) ניסנקורן: אני אגיד עכשיו רק את המספרים, אני לא אגיד את השמות.

אברהם (אבי) ניסנקורן: אנחנו מצביעים.

אברהם (אבי) ניסנקורן: אני מחדש את הישיבה, אנחנו מצביעים על הרכב הוועדות כדלקמן: ועדה בנושא הקורונה, שלושה נציגים, בראש הוועדה מוצע לעמוד חבר הכנסת עפר שלח.

אברהם (אבי) ניסנקורן: הרכב הוועדה: שלושה נציגי כחול לבן, ארבעה נציגי ליכוד, שלושה נציגי הרשימה המשותפת, נציג אחד מעבודה מרצ, נציג אחד מימינה, נציג אחד מש"ס, נציג אחד מיהדות התורה ונציג אחד מישראל ביתנו.

אברהם (אבי) ניסנקורן: שמות הנציגים: כחול לבן תמסור את השמות שלה בהמשך.

אברהם (אבי) ניסנקורן: הרשימה המשותפת תמסור את השמות בהמשך.

אברהם (אבי) ניסנקורן: יוליה מלינובסקי, תמר זנדברג.

אברהם (אבי) ניסנקורן: יתר השמות יימסרו בהמשך.

אברהם (אבי) ניסנקורן: ועדה בנושא היערכות מערכת החינוך, מוצע שהיושב ראש יהיה ניצן הורביץ.

אברהם (אבי) ניסנקורן: ארבעה נציגי ליכוד שהשמות יימסרו בהמשך.

אברהם (אבי) ניסנקורן: ארבעה נציגי כחול לבן, השמות יימסרו בהמשך.

אברהם (אבי) ניסנקורן: שני נציגים לרשימה המשותפת, ונציג אחד מכל הסיעות האחרות.

אברהם (אבי) ניסנקורן: ועדה בנושא רווחה ועבודה – בראשות הוועדה נציג הרשימה המשותפת, ארבעה נציגי כחול לבן, ארבעה נציגי ליכוד, שני נציגים לרשימה המשותפת ונציג אחד מיתר הסיעות האחרות שמנינו קודם.

אחמד טיבי: אוקי.

ארבל אסטרחן: הוא לא אמר את ההרכב של הוועדה המיוחדת למיגור הפשיעה והאלימות במגזר הערבי.

ארבל אסטרחן: זה השם שמקובל עליכם, מיגור הפשיעה?

אחמד טיבי: כן.

ארבל אסטרחן: את ההרכב הוא לא אמר.

אחמד טיבי: מה ההרכב?

אחמד טיבי: איפה ההרכב של מיגור הפשיעה?

ניצן הורוביץ: ארבעה נציגים לכחול לבן, ארבעה לליכוד, שניים לרשימה המשותפת ולכל השאר נציג אחד.

ארבל אסטרחן: ומי היו"ר?

אחמד טיבי: מהרשימה המשותפת.

ארבל אסטרחן: כל הוועדות האלה יפעלו עד להקמת הוועדות הקבועות.

אחמד טיבי: אוקי.

אחמד טיבי: אז אנחנו נתחיל בהצבעה בנושא ועדת הקורונה.

אחמד טיבי: מי בעד, מי נגד?

אחמד טיבי: בעד – 9

אחמד טיבי: נמנעים – אין

אחמד טיבי: הוועדה לענייני קורונה אושרה ברוב של 9, אין מתנגדים, אין נמנעים, יש רוויזיה.

אחמד טיבי: הרוויזיה תידון בעוד חצי שעה.

מרב מיכאלי: למה רוויזיה?

אסף זמיר: הגשנו בזמנו רוויזיה כדי שעכשיו - - -

אחמד טיבי: אגב, זה מאוד לא חכם כי אין חברי ליכוד כאן.

אסף זמיר: זה הוגש כשהיו.

אחמד טיבי: אמרתי לו, אין חברי ליכוד בסביבה, הוא ימשוך את זה בסוף.

אחמד טיבי: אנחנו מצביעים על הוועדה המיוחדת למיגור הפשיעה.

אחמד טיבי: מי בעד, מי נגד?

אחמד טיבי: בעד – 9

אחמד טיבי: נמנעים – אין

אחמד טיבי: בעד 9, אין מתנגדים, אין נמנעים, הוחלט להקים את הוועדה למיגור הפשיעה, ההמלצה היא למליאה להקמת הוועדה למיגור הפשיעה.

אחמד טיבי: ההמלצה למליאה על שתי הוועדות.

אחמד טיבי: וכעת אנחנו מצביעים על הוועדה בנושא החינוך שקוראים לה בשמה המיוחד: היערכות מערכת החינוך לרבות שנת הלימודים הבאה והחינוך המיוחד.

אחמד טיבי: מי בעד, מי נגד?

אחמד טיבי: בעד8 –

אחמד טיבי: נמנעים – אין

אחמד טיבי: תודה.

אחמד טיבי: 8 בעד, ההצעה עברה.

אחמד טיבי: עכשיו מצביעים על הוועדה בנושא רווחה ועבודה.

אחמד טיבי: מי בעד, מי נגד?

אחמד טיבי: בעד – 8

אחמד טיבי: נמנעים – אין

אחמד טיבי: ההצעה התקבלה ותעלה להמלצה למליאה.

אחמד טיבי: אז ועדת הקורונה, ועדת החינוך, הוועדה למיגור הפשיעה, ועדת רווחה ועבודה עולות כהמלצה למליאה והמליאה תצביע עליהן.

אחמד טיבי: סיימנו את ההצבעות.

איתן גינזבורג: אני מבקש רוויזיה על הכול.

אחמד טיבי: אני מודה לכם על שהצבעתם עבור הוועדות המיוחדות, תודה רבה.

אחמד טיבי: רוויזיה תתקיים בעוד חצי שעה.

אברהם (אבי) ניסנקורן: אני מחדש את הישיבה, אנחנו מצביעים על הרוויזיה.

אברהם (אבי) ניסנקורן: מי הגיש את הרוויזיה?

אברהם (אבי) ניסנקורן: יש לנו ארבע רוויזיות.

אברהם (אבי) ניסנקורן: בפתח הדיון אני רוצה רק להתנצל בפני נועה, שעושה את עבודתה נאמנה ביום מאוד לא פשוט ובתקופה לא פשוטה, ובצדק אמרה לי שצריך להפסיק את הדיון בשביל רוויזיה ואני הערתי לה הערה, שתיתן לי להשלים את הדברים שלי.

אברהם (אבי) ניסנקורן: אז אני מתנצל מקרב לב, את עושה עבודה מדהימה, שיירשם בפרוטוקול, אז תקבלי בבקשה את התנצלותי.

- דדון: תודה.

אברהם (אבי) ניסנקורן: עכשיו אנחנו מצביעים על הרוויזיה, ארבע רוויזיות.

ארבל אסטרחן: בעניין ארבע ועדות מיוחדות שהוועדה הציעה להקים, הראשונה בנושא הקורונה.

אברהם (אבי) ניסנקורן: מי בעד הרוויזיה לוועדת הקורונה, מי נגד?

אברהם (אבי) ניסנקורן: לא אושר

אברהם (אבי) ניסנקורן: הרוויזיה נדחתה.

אברהם (אבי) ניסנקורן: מצביעים על הרוויזיה השנייה בנושא הוועדה לענייני חינוך, מי בעד הרוויזיה, מי נגד?

אברהם (אבי) ניסנקורן: לא אושר

אברהם (אבי) ניסנקורן: הרוויזיה נדחתה פה אחת.

אברהם (אבי) ניסנקורן: מצביעים על הרוויזיה השלישית בענייני רווחה ועבודה, מי בעד, מי נגד?

אברהם (אבי) ניסנקורן: לא אושר

אברהם (אבי) ניסנקורן: הרוויזיה נדחתה.

אברהם (אבי) ניסנקורן: מצביעים על הרוויזיה הרביעית בענייני מיגור הפשיעה והאלימות במגזר הערבי.

אברהם (אבי) ניסנקורן: מי בעד הרוויזיה, מי נגד?

אברהם (אבי) ניסנקורן: לא אושר

אברהם (אבי) ניסנקורן: הרוויזיה נדחתה פה אחד, תודה לכולם, הישיבה נעולה.